လွမ်းမပြေ သုတရပ်ဝန်း: February 2016\nCanon 70D Users များ Canon 80D ကို Upgrade လုပ်သင့်ပြီလား... ?\nMonday, February 22, 2016 နည်းပညာသတင်းနှင့် ဖတ်စရာများ\nCanon EOS 80D features.....\n-RGB+IR 7560-Pixel Metering\nယခုအသစ်ထွက်တဲ့ Canon 80D ဟာ 70D ကို upgrade လုပ်ထားတာ ဖြစ်ပြီး sensor အသစ်နဲ့ processor အသစ်တွေ အပါအ၀င် Auto Focus စနစ်တွေမှာ ကြီးကြီးမားမား ပြောင်းလဲထားတာ တွေ့ရပါတယ်...\nCanon 80D ရဲ့ resolution ဟာ 24.2-megapixel ဖြစ်ပြီး APS-C CMOS imaging sensor (Crop frame) အမျိုး အစားဖြစ်ပါတယ်... 70D ပါတဲ့ 20.2MP နဲ့ ယှဉ်လိုက်ရင် 80D မှာ resolution ပိုများ လာတာကို တွေ့ရမှာပါ... Image processor ပိုင်းကို ကြည့်မယ် ဆိုရင်လည်း 70D မှာ DIGIC 5+ ကိုသာ အသုံးပြုထားပြီး 80D မှာတော့ ပိုမိုမြန်ဆန်တဲ့ DIGIC6image processor ကို အသုံးပြု ထားတာ တွေ့ရပါတယ်... ISO ပိုင်းကတော့ သိပ်ပြီးထွေထွေ ထူးထူးတော့ ပြောစရာ မရှိပါဘူး...\nCanon 80D မှာ Dual Pixel CMOS AF အပြင် Viewfinder ကနေ မြင်ရတဲ့ autofocusing အပိုင်းတွေကိုလည်း အနည်းငယ် အဆင့်မြင့်တင်ထားတာ တွေ့ရပါတယ်... နောက်ပြီး အရေအတွက် များပြားတဲ့ 45 all cross-type AF points တွေ ပါဝင် လာတာ ကလည်း Canon 80D အတွက်ထူးခြားတဲ့ တိုးတက်မှုတစ်ခုပါ... 80D ရဲ့ 45 AF points တွေဟာ frame နေရာ အတော် များများကို ခြုံငုံမိအောင် အလျား လိုက်ရော ဒေါင်လိုက်ပါ အဆင်မြှင့်တင်ထားပါတယ်... 70D မှာကတော့ 19 AF points ပဲ ရှိပါတယ်...\nနောက်ပြီး F-stop ကို f/8 အထိချပြီး စုစုပေါင်း 27 AF point autofocusing ကို စွမ်းဆောင်ပေးနိုင်တဲ့ အတွက်ကြောင့် Long supertelephoto lenses တွေနဲ့ teleconverters တွေ အသုံးပြုတဲ့ ကင်မရာသမားတွေလည်း ကျေနပ်သဘောကျ ကြမှာပါ... 70D ကတော့ ဒီလို မစွမ်းဆောင် ပေးနိုင်ပါဘူး... F-Stop ကို f/5.6 ထိ လျှော့ချပြီး ရိုက်မှသာ အဆင်ပြေမှာပါ... . 80D ရဲ့ low-light focusing အပိုင်းကို ကြည့်ရင်လည်း exposure value -3EV နေရာမှာရှိတဲ့ အရာဝတ္ထုတွေကို central focusing ဖြတ်ပေးနိုင်ပါတယ်... 70D ရဲ့ -0.5EV နဲ့ သာ ယှဉ်ကြည့်လိုက်ပါ... (အသုံးပြုတဲ့ lens ပေါ်မှာ မူတည်ပြီး AF points အရေအတွက်, cross-type points နဲ့ dual cross-type points တွေ အပြောင်းအလဲ ရှိနိုင်ပါတယ်...)\nSport events နဲ့ တခြား action တွေကို ဖမ်းယူဖို့ 80D ရဲ့ continuous burst speed ကတော့ အရင် 70D အတိုင်း ပါပဲ... 7fps ပါ... Canon 80D မှာလည်း 7D Mark ll မှာ ထည့်သွင်းပေးထားတဲ့ Anti-flicker စနစ် ပါဝင် တာကြောင့် Artificial lighting ကို အသုံးပြုပြီး indoor မှာ sport events တွေနဲ့ တခြား actions တွေကို ဖမ်းယူတဲ့ နေရာမှာ အထောက်အကူပြုမှာပါ...\nCanon 80D ကို တည်ဆောက်ထားတဲ့ body အရည်အသွေးကလည်း 70D နဲ့ ယှဉ်လိုက်ရင် သိပ်ပြီး မပြောပ လောက်ပါဘူး... 7D series cameras တွေနဲ့ အရွယ်အစား သေးငယ်ပြီး ပေါ့ပါးတဲ့ Rebel series လိုမျိုး ကင်မရာတွေနဲ့ ယှဉ်လိုက်ရင် Canon 80D ရဲ့ အရွယ်အစားနဲ့ အလေးချိန်း အပိုင်းတွေက သင့်တင့်မျှတပြီး users တွေအတွက် ကိုက်တွယ်ရတာလည်း သက်တောင့်သက်သာ ရှိမှာပါ... 70D ထက် အလေးချိန် သိသိသာသာ ကျဆင်း သွားတာကိုလည်း တွေ့ရပါတယ်...\n80D မှာ DIGIC6processor ကို အသုံးပြုထား တဲ့အတွက် Full HD video တွေကို 60fps အထိ ဖမ်းယူနိုင်ပြီး လျှင်မြန်တဲ့ action video တွေနဲ့ တခြား moving subjects တွေကို ဖမ်းယူတဲ့နေရာ မှာလည်း အဆင်ပြေပါတယ်.. တခြား features အသစ်တွေလည်း ပါပါသေးတယ်... 70D မှာကတော့ Full HD video က 30fps ပါ...\nVideo ရိုက်ကူးတဲ့နေရာမှာ အကောင်း ဆုံး အရည်အသွေးကို ရရှိဖို့ MOV file format ကို ရွေးချယ်နိုင်ပါတယ်... ဒီ format က 90Mbps ALL-I intra-frame compression ကို အသုံးပြုထားပါတယ်... ဒီ Mode ကို သုံးမယ် ဆိုရင်တော့ 30p နဲ့ 24p (29.97 နဲ့ 23.98 fps စသဖြင့် စသဖြင့်) framerates တွေပဲ ဖမ်းယူ လို့ရမှာပါ...\n60p footage ကို ရဖို့ဆိုရင်တော့ MP4-format ကို အသုံးပြုဖို့ လိုပါတယ်... ဒီ format ကတော့ IPB compression ဖြစ်ပြီး ခန့်မှန်းခြေအားဖြင့် 60p video အတွက် 60Mbps မှာ ဖမ်းယူပေးနိုင် ပါတယ်... ယခု format ကို 30p နဲ့ 24p framerates တွေနဲ့လည်း ဖမ်းယူနိုင် ပါတယ်... 1080/30p နဲ့ 720/30p ဖမ်းယူတဲ့ နေရာတွေမှာလည်း အဆင်ပြေပြီး memory card မှာ space စားတာလည်း သက်သာစေပါတယ်...\nCanon ရဲ့အဆိုအရ MOV နဲ့ MP4 format ၂ ခုလုံးနဲ့ video recording လုပ်တဲ့နေရာမှာ အများဆုံး ဖမ်းယူချိန်ကို၂၉ မိနစ် ၅၉ စက္ကန့်သာ ကန့်သတ်ထားပါတယ်... သတ်မှတ်ချိန်ပြည့်ရင် recording က အလိုအလျောက် ရပ်သွားမှာပါ... ဒါပေမယ့် အဲဒီလို သတ်မှတ်ချိန် မရောက်ခင် ကာလမှာတော့ 4GB အရွယ်အစားရှိတဲ့ file size ကို အဆက်မပြတ် ဖမ်းယူပေးနိုင်ပါတယ်...\nVideo recording လုပ်မယ့် မိတ်ဆွေတွေ အကြိုက်တွေ့မှာကတော့ ယခု 80D မှာ headphone jack ပါဝင်လာခြင်းပဲ ဖြစ်ပါတယ်... video recording လုပ်နေတဲ့ အချိန်မှာ audio ကို monitoring လုပ်နိုင်မှာပါ... ဒါကလည်း 70D ထက် အားသာစေတဲ့ အချက်ပါ...\nCanon 70D လိုပဲ Canon 80D အသစ်မှာလည်း built-in Wi-Fi ပါဝင်ပါတယ်... အသုံးဝင်ပုံကို မိတ်ဆွေတို့လည်း သိပြီးသားဆိုတော့ အကျယ်မရေးတော့ပါဘူး... သူ့ရဲ့နောင်တော်ကြီး 7D Mark ll လိုတော့ built-in GPS မပါရှိပါဘူး... ဒါပေမယ့် GPS Receiver GP-E2 add-on accessory နဲ့ externally တော့ သုံးလို့ရပါတယ်...\nဘက်ထရီ ပါဝါပိုင်းကို ကြည့်မယ်ဆိုရင် 80D မှာလည်း 7D mark ll လို အဆင်မြင့်တင် ထားတဲ့ LP-E6N ဘက်ထရီ အမျုိးအစားကို အသုံးပြုထားတဲ့ အတွက် အသုံးပြုချိန် ပိုကြာမှာပါ... နောက်ပြီး 70D အပါအ၀င် ယခင် EOS ကင်မရာတွေမှာ အသုံးပြုတဲ့ LP-E6 ဘက်ထရီ အမျိုးအစားနဲ့လည်း compatible ဖြစ်ပါသေးတယ်... Canon ရဲ့ အဆိုရ အားပြည့်နေတဲ့ LP-E6N ဘက်ထရီနဲ့ flash မသုံးပဲ ပုံပေါင်း ၁၃၉၀ ဝန်းကျင် ရိုက်နိုင်ပြီး live view နဲ့ ဆိုရင်တော့ ပုံပေါင်း ၃၀၀ ဝန်းကျင် ရိုက်နိုင်တယ်လို့ ဆိုပါတယ်... (မိမိရွေးချယ် အသုံးပြုတဲ့ setting ပေါ်မူတည်ပြီး ကွဲလွဲနိုင်ပါတယ်) battery grip ကလည်း 70D မှာ သုံးတဲ့ grip ကို သုံးနိုင်ပါတယ်...\nMedia storage ပိုင်းမှာ ဆိုရင်လည်း Canon 80D ဟာ UHS-I compatible ဖြစ်ပြီး SD, SDHC နဲ့ SDXC memory cards အမျိုးအစားတွေနဲ့ အသုံးပြုနိုင် ပါတယ်...\nအခု 80D နဲ့တွဲပြီး ထူးထူးခြားခြား ထွက်လာတဲ့ EF-S 18-135 f/3.5-5.6 IS Kit lens က USM နဲ့ပါ... Nano USM နည်းပညာကို သုံးထားတဲ့ lens အသစ်ပါ... Crop frame တွေ အတွက်ပါ... USM ကို သုံးထားပေမယ့် အရင် EF-S 18-135 f/3.5-5.6 IS STM Kit lens နဲ့ ယှဉ်လိုက်ရင်လည်း ဈေးက မတိမ်းမယိမ်ပါပဲ...\nCanon 80D ရဲ့ ဈေးနှုန်းက body only ကို US$1,199 ဝန်းကျင်ရှိပြီး EF-S 18-135mm f/3.5-5.6 IS USM kit lens အသစ်နဲ့ဆိုရင်တော့ US$1,799 ဝန်းကျင်ရှိပါတယ်.... Lens only ဆိုရင်တော့ $599 ဒေါ်လာရှိပါတယ်......။\nဒုတိယ ကွန်ဂိုစစ်ပွဲဟာ ၁၉၉၈ ခုနှစ် သြဂုတ်လမှာ စတင်ခဲ့ပြီး... ၂၀၀၃ ဇူလိုင်လမှာ တရားဝင် ပြီးဆုံးခဲ့ပါတယ် (တစ်ချို့က ၂၀၀၂ မှာ တရားဝင် ပြီးဆုံး တယ်လို့ ဆိုပါတယ်)... ဒါပေမဲ့ မငြိမ်သက်မှုတွေတော့ ဆက်ပြီး ရှိနေခဲ့ပါတယ်...\nတရားဝင် စစ်ပွဲပြီးဆုံးခဲ့ပြီးတဲ့ နောက်ပိုင်း ၂၀၁၄ ခုနှစ်အတွင်းမှာ တရက်ကို လူပေါင်း (၁၀၀၀)ခန့် နေ့စဉ် သေဆုံးနေပြီး... လစဉ် သေဆုံးသူ ဦးရေပေါင်း (၄၅,၀၀၀)ခန့် ရှိတယ်လို့ ဆိုပါတယ်... သေဆုံးသူ အများစုဟာ ကူးစက်ရောဂါတွေ၊ အာဟာရ ချို့တဲ့မှုတွေနဲ့ အစားအစာ ငတ်မွတ်ခေါင်းပါး မှုတွေကြောင့် သေဆုံးကြတာ ဖြစ်ပါတယ်... သေဆုံးသူ ထက်ဝက် ခန့်ဟာ ကလေးငယ်တွေ ဖြစ်ပါတယ်...\nစစ်ပွဲကာလအတွင်းနဲ့ စစ်ဖြစ်ပြီးနောက်ပိုင်း၂၀၀၈ ခုနှစ် ကာလအထိ သေဆုံးသူ အရေအတွက် စုစုပေါင်း ၅.၄ သန်း ရှိခဲ့ပါတယ်.. သေဆုံးသူ အများစုဟာ စောစောက ပြောခဲ့သလို ကူးစက်ရောဂါတွေ၊ အာဟာရ ချို့တဲ့မှုတွေနဲ့ အစားအစာ ငတ်မွတ်ခေါင်းပါး မှုတွေကြောင့်ပါ...\nစစ်ပွဲကာလအတွင်း ပြည်သူလူထု သန်းပေါင်း များစွာ ဟာလည်း သူတုိ့ရဲ့ နေအိမ်တွေကို စွန့်ခွာခဲ့ကြပြီး... အိမ်နီးနားချင်း နိုင်ငံတွေမှာ ခိုလှုံခွင့် တောင်းခံခဲ့ကြရပါတယ်...\nဒုတိယကွန်ဂိုစစ်ဟာ ပထမကွန်ဂိုစစ်တုန်း ကလိုပဲ အမျိုးသမီးတွေကို အတင်းအဓမ္မပြုကျင့် တာကို စစ်လက်နက်သဖွယ် အသုံးပြုခဲ့ကြပါ တယ်... စစ်ပွဲအတွင်း ထောင်သောင်းချီတဲ့ အမျိုးသမီးတွေဟာ အဓမ္မပြုကျင့်တာကို ခံခဲ့ရပါတယ်... အများစုဟာ အုပ်စုလိုက် အဓမ္မပြုကျင့်တာကို ခံရတာဖြစ်တယ်လို့ ဆိုပါတယ်...\nဒီစစ်ပွဲမှာ အာဖရိကတိုက်က နိုင်ငံပေါင်း (၉)နိုင်ငံနဲ့ သီးခြားလက်နက်ကိုင်အဖွဲ့ (၂၅)ဖွဲ့တို့ တိုက်ရိုက် ပါဝင်ပတ်သက်ခဲ့ပြီး... အာဖရိကန် သမိုင်းမှာ အသေအပျောက်အများဆုံး စစ်ပွဲတစ်ခု ဖြစ်ခဲ့ပါတယ်... ဒုတိယကမ္ဘာစစ် ဖြစ်ပွားပြီးနောက်ပိုင်း သေဆုံးသူ အရေအတွက် အများဆုံး စစ်ပွဲလို့လည်း ဆိုပါတယ်...။\nRef: wikipedia/theguardian/Samir 4one\nအာဖရိကမှ Albino ခေါ် မွေးရာပါ တကိုယ်လုံး ဖွေးဖွေးဖြူနေတဲ့ အာဖရိကန် လူမျိုးတွေကို ပုံတွေမှာ တွေ့ရမှာပါ... လူမည်းတွေ ကြားထဲမှာ ဒီလို ထူးထူးခြားခြား တကိုယ်လုံး ဖြူနေ တာဟာ သူတို့အတွက် အန္တရာယ် အလွန်များတယ်လို့ သိရပါတယ်...\nဘာဖြစ်လို့လဲဆိုတော့ သူတို့ရဲ့ ခန္ဒာကိုယ် အစိတ်အပိုင်းတွေဟာ ချမ်းသာကြွယ်ဝမှုတွေ... ကံကောင်းခြင်းတွေ ဖြစ်စေတယ်လို့ အာဖရိကန် လူမည်းတွေက ယုံကြည်ထားကြလို့ပါ...\nတံငါသည်တွေ ဆိုရင်လည်း သူတို့ရဲ့ ငါဖမ်း ပိုက်ကွန်တွေကို Albino လူဖြူတွေရဲ့ ဆံပင်တွေနဲ့ ပြုလုပ် ထားကြပါတယ်.... အဲဒီလို လုပ်ထားခြင်းအားဖြင့် ငါဖမ်းတဲ့အခါ ငါတွေ အမြောက်အများ ရတယ်လို့ ယုံကြည် ထားကြ လို့ပါ...\nပြီးခဲ့တဲ့ ၆ လအတွင်းက လမ်းလျှောက်တတ်ခါစ ကလေးငယ်တွေ အပါအ၀င် Albino လူဖြူ ၁၅ ဦးခန့် တိုက်ခိုက် ခံခဲ့ရပါတယ်... အချို့ဟာ သူတို့ရဲ့ ကိုယ်ခန္ဒာ အစိတ်အပိုင်းတွေ ဖြတ်တောက်ခံရပြီး... အချို့မှာတော့ သတ်ဖြတ်တာ ခံခဲ့ရပါတယ်...\nသတ်ရ၊ ဖြတ်ရတာကို သဘောတွေ့တဲ့ သူတွေအတွက်လည်း စီးပွားရေး ဈေးကွက်လို ဖြစ်နေပါတယ်... အာဖရိကန် လူဖြူတွေရဲ့ ခန္ဒာကိုယ် တခုလုံးဆိုရင် £50,000 ဈေးပေါက်ပြီး ခြေလက်အဂါင်္ အစိတ် အပိုင်းတွေ ဆိုရင်တော့ ထောင်ဂဏန်းလောက် ရတယ်လို့ သိရပါတယ်...\nယခုနှစ် ၂၀၁၅ မေလ အတွင်းကလည်း တန်ဇန်နီးယား (Tanzania)မှာ Albino အာဖရိကန် လူဖြူ အမျိုးသမီးငယ် တစ်ဦးရဲ့ လက်မောင်းကို လူတစ်က ခုတ်ဖြတ်သွားတယ် ဆိုတဲ့ သတင်းကို Dailymail သတင်းတပုဒ်မှာ ဖတ်ရှုလိုက်ရပါတယ်.... ဒါဟာ ရာနဲ့ချီတဲ့ အဖြစ်အပျက်တွေထဲက တခုပါ...\nဒီလို အာဖရိကန် လူမည်းတွေရဲ့ မှားယွင်းတဲ့ ယုံကြည်မှုတွေကြောင့် အထူးသဖြင့် တန်ဇန်နီးယား (Tanzania) နဲ့ ဘူရန်ဒီ (Burundi) နိုင်ငံတွေမှာ Albino အာဖရိကန် လူဖြူတွေဟာ အယူသီး လူမည်းတွေရဲ့ လိုက်လံရှာဖွေ ဖမ်းဆီး သတ်ဖြတ်မှုတွေကို နေ့စဉ် ရင်ဆိုင်နေရပါတယ်...\nသက်ဆိုင်ရာ အစိုးရတွေကလည်း ပြစ်မှုကျူးလွန်သူတွေကို ထိထိရောက်ရောက် အရေးယူ ဆောင်ရွက်မှုတွေ ပြုလုပ်နေပါတယ်... albino လူဖြူတွေကို တိုက်ခိုက်တဲ့သူတွေကို ဖမ်းဆီးရမိရင် ပစ်သတ်ဖို့ မော်လဝီ(Malawi) တခွင်ရှိ ရဲတွေကို အစိုးရက ပစ်မိန့်ပေးထားပါတယ်... ဒါ့အပြင် တန်ဇန်နီးယား အစိုးရကလည်း albino လူဖြူတွေရဲ့ ကိုယ်အဂါင်္အစိတ်အပိုင်းတွေနဲ့ တွေ့ရှိတဲ့ မည်သူကိုမဆို အရှင်မထားဖို့ သူ့ရဲ့နိုင်ငံသားတွေကို တိုက်တွန်းထားပါတယ်....\nအယူသီး အာဖရိကန် လူမည်းတွေ ဘေးအန္တရာယ်က ကင်းဝေးအောင် UN အဖွဲ့အစည်းများ၊ အခြား အစိုးရ မဟုတ်တဲ့ အဖွဲ့အစည်းတွေနဲ့ သက်ဆိုင်ရာ နိုင်ငံတွေရှိ ဌာနဆိုင်ရာတွေက albino အာဖရိကန် လူဖြူတွေအတွက် ပညာရေးအပါအ၀င် နေရာထိုင်ခင်းတွေ စီစဉ်ပေးပြီး ကာကွယ်စောင့်ရှောက် ပေးထားရတယ်လို့ ဆိုပါတယ်...။\nFacebook ပေါ်က "Poke" ခလုတ်ဟာ လက်ခံ သုံးစွဲသူတွေ အနေနဲ့ မိမိလိုရာကို အဓိပ္ပာယ် ကောက်ယူပြီး အသုံးပြုနေကြ တဲ့ အတွက် ရှုပ်ထွေးလှတဲ့ Feature တခု ဖြစ်ပါတယ်...\nဖေ့စ်ဘွတ်(Facebook)ပေါ်မှာ တစုံတယောက်က မိမိကို "Poke" လုပ်တာကို ကြုံဖူးသလို... မိမိကနေလည်း တစုံတယောက်ကို "Poke" သွား လုပ်ဖူးကြ မှာပါ... ဖေ့စ်ဘွတ် အသုံးပြုသူတွေ အကြား ဒီလို "Poke" လုပ်တာကို Facebook ယဉ်ကျေးမှု တခုအနေနဲ့ မှတ်ယူ ထားသူတွေ ရှိသလို... စိတ်အနှောက်အယှက် ဖြစ်စရာ တခုဆိုပြီး အဓိပ္ပာယ် ဖွင့်ဆိုနေကြ သူတွေလည်း ရှိပါတယ်...\nအခြေခံ အားဖြင့်တော့... Facebook မှာ Poke လုပ်တယ် ဆိုတာဟာ မိမိနဲ့ရင်း နှီးတဲ့ မိတ်ဆွေကို "မတွေ့တာ ကြာပြီနော်... "နေကောင်းရဲ့လား"... "စာပြန်ပါအုံး"... "ဘာတွေလုပ်နေလဲ"... စသဖြင့် သတင်းစကားမေးပြီး သူတို့ထံကနေ အာရုံစိုက်မှု (Attention) ပြန်ရအောင် ပြုလုပ်တဲ့ သဘော ဖြစ်ပါတယ်...\nရင်းနှီးတဲ့ Facebook မိတ်ဆွေတွေ အကြား အပျော် Fun တခုအနေနဲ့လည်း poke ကို သုံးကြပါတယ်...\nfacebook ပေါ်က လူပျိုနဲ့ ပျိုမေတွေ အကြား ချစ်ရေး ချစ်ရာတွေကိုလည်း Poke လုပ်ပြီးတော့ Attention ယူတာ မျိုးလည်း ရှိပါတယ်... ဥပမာ ဆိုရရင်... မိမိက တစုံတယောက်ကို စိတ်ဝင်စား နေတယ်ဆိုရင် သူ/သူမကို poke လုပ်ပြီးတော့ စိတ်ဝင်စားနေတယ် ဆိုတဲ့ အကြောင်း အသိပေးတဲ့ သဘောပါ... Facebook မှာ ရုပ်ရည် ချောမောလှပတဲ့ သူတွေဟာ poke လုပ်တာကို မကြာခဏ ကြုံရလေ့ ရှိပါတယ်...\nအစောပိုင်းက ပြောခဲ့သလို Poke လုပ် တာကို မိမိလိုရာ အဓိပ္ပာယ် ကောက်ယူ နိုင်တဲ့အတွက် မိမိကို poke လာလုပ်သူ ကို အချိန်ကာလ တခုလောက် စောင့်ကြည့်ပြီး အပျှော် fun တစ်ခုအနေနဲ့ လုပ်တာလား... တခြား ဘာရည်ရွယ်ချက်နဲ့ လုပ်တာလည်း ဆိုတာကို လေ့လာ သင့်ပါတယ်...\nမိမိ friend list ထဲမှာ မရှိသေးတဲ့ ရင်းနှီးတဲ့ မိတ်ဆွေ တယောက်ကို မိမိဟာ ဘယ်သူဘယ်ဝါ ဖြစ်တယ်... friend အဖြစ် လက်ခံစေချင်တယ် ဆိုရင်လည်း သူ/သူမကို Poke လုပ်ထားလေ့ ရှိပါ တယ်... ဒါဆိုရင် အဲဒီမိတ်ဆွေဟာ မိမိရဲ့ facebook စာမျက်နှာကို လေ့လာခွင့်ရပြီး မိမိကို friend အဖြစ် လက်ခံသင့်/မသင့် စဉ်းစားပေးမှာ ဖြစ်ပါတယ်...\nသတိပြုစရာ တချက်လည်း ရှိပါသေး တယ်... မိမိ facebook friends ထဲက မဟုတ်တဲ့ ပြင်ပ တစုံတယောက်က မိမိကို poke လုပ်လာတယ်... မိမိကလည်း ပြန်ပြီး poke back ပြန်လုပ်လိုက်တယ် ဆိုပါစို့... ဒါဆိုရင် poke လုပ်လာတဲ့သူက မိမိ facebook profile ကို ကြည့့် ရှုဖို့ အခွင့်အလမ်း ရရှိသွားမှာ ဖြစ်ပါတယ်... poke လုပ်လာတဲ့ လူစိမ်း တယောက်ကို Poke back ပြန်လုပ်လိုက်တာဟာ မိမိအကြောင်းကို သိခွင့်ပြုလိုက်တဲ့ သဘော ဖြစ်သွားပါတယ်... အကောင်းဆုံးက မိမိ friend list ထဲက မဟုတ်တဲ့ သူတွေက မိမိကို poke လုပ်လာရင် poke back ပြန်လုပ်သင့်/မသင့် စဉ်းစားသင့်ပါတယ်...\nမိမိကို ဘယ်သူတွေက Poke လုပ်ထားလဲ... မိမိက ဘယ်သူတွေကို poke လုပ်ချင်လဲ ဆိုတာကို သိချင်ရင် facebook ပေါ်မှာရှိတဲ့ pokes page စာမျက်နှာမှာ သွားကြည့်နိုင်ပါတယ်... အောက်က လင့်ခ်ကနေ သွားကြည့်လို့ ရပါတယ်...\nမိမိကို poke လာလုပ်ထားတဲ့ သူတွေကို သံသယ ဖြစ်တယ်ဆိုရင် pokes page ကနေ တခါတည်း remove လုပ်နိုင် ပါတယ်... တခုရှိတာက pokes page ကနေ poke တခုကို remove လုပ်လိုက်တိုင်း သူ့ဘက်က poke ပြန်လုပ်ဖို့ အခွင့်အလမ်း ရှိနေပါတယ်... remove လည်း မလုပ်ဘူး... poke back လည်း ပြန်မလုပ်ဘူး ဆိုရင်တော့ အဲဒီ မိတ်ဆွေဟာ pokes page ထဲမှာ ဒီအတိုင်းပဲ ရှိနေမှာပါ... မိမိကို poke ထပ်လုပ်လို့ မရတော့ပါဘူး... မျက်စိ နှောက်တယ်ထင်ရင်... အနှောက်အယှက် ပေးနေတယ် ထင်ရင်တော့ အကောင်းဆုံး နည်းလမ်းက block ပစ်လိုက်ရုံပါပဲ....။\nမှန်မှန်ကန်ကန် "Poke" နိုင်ကြပါစေ...\n(Chat Box ကနေ မေးထားတဲ့ မိတ်ဆွေတွေနဲ့ မသိသေးတဲ့ မိတ်ဆွေများ အတွက် ရည်ရွယ်ပါတယ်....)\nပြီးခဲ့တဲ့ ရက်သတ္တပတ် အနည်းငယ်က တရုတ်နိုင်ငံတောင်ပိုင်း၊ Guangdong ခရိုင်မှာ ငါးဖမ်းလှေ တစ်စီးပေါ်ကနေ တရားမ၀င် တင်ဆောင်လာတဲ့ သင်းခွေချပ်(Pangolin) အရေအတွက် ၂,၆၇၄ ကောင်ကို အကောက်ခွန် အရာရှိတွေက သိမ်းဆည်း ရမိ ခဲ့ပါတယ်… အဆိုပါ သင်းခွေချပ် အသေတွေကို အအေးခံ သေတ္တာ ၄၁၄ လုံးထဲမှာ ထည့်ထားပြီး… စုစုပေါင်း အလေးချိန် ၁၁.၅ တန်ခန့် ရှိတယ်လို့ သိရပါတယ်… ဒါဟာ လွန်ခဲ့တဲ့ ၅ နှစ်အတွင်း တရုတ်တောင်ပိုင်းမှာ တရားမ၀င် တောရိုင်း တိရစ္ဆာန်တွေကို ကူးသန်းရောင်းဝယ် ဖောက်ကားတဲ့ ဖြစ်စဉ်တွေထဲမှာ အကြီးမား ဆုံးသော ဖြစ်စဉ် တခု ဖြစ်ပါတယ်…\nတောရိုင်း သတ္တ၀ါတွေထဲမှာ သင်းခွေချပ် (Pangolins) တွေဟာ တရုတ်နိုင်ငံရဲ့ ကာကွယ် စောင့်ရှောက်မှု ပေးတဲ့အဆင့် ဒုတိယနေရာမှာ ရှိနေပါတယ်… တရုတ်နိုင်ငံရဲ့ ဥပဒေအရ… နိုင်ငံရဲ့ အဓိက ကာကွယ်စောင့်ရှောက်မှု ပေးထားတဲ့ စာရင်းထဲမှာ ပါဝင်တဲ့ မည်သည့် တောရိုင်း သတ္တ၀ါတွေကိုမဆို တရားမ၀င် ဖမ်းဆီး သတ်ဖြတ်၊ ရောင်းဝယ် ဖောက်ကားတဲ့ သူတွေဟာ ငွေဒဏ်အပါအ၀င် ထောင်ဒဏ် ၁၀ နှစ်ထက်မက ကျခံရနိုင်တယ်လို့ ဖော်ပြ ထားပါတယ်…\nတချိန်တည်းမှာပဲ အမေရိကန်နိုင်ငံ၊ ၀ါရှင်တန် ပြည်နယ်မှာလည်း သင်းခွေချပ် အပါအ၀င် လူတွေကို အန္တရာယ်ပေးနိုင်တဲ့ တောရိုင်း တိရစ္ဆာန်တွေကို ရောင်းဝယ် ဖောက်ကား တာဟာ ရာဇ၀တ်မှု တခုဖြစ်တယ် ဆိုတာကို ဥပဒေတခု ပြဌာန်းပေးဖို့ အများရဲ့ သဘောထားကို ဆန္ဒမဲနဲ့ အတည်ပြုခဲ့ ပါတယ်… ဥပဒေချိုးဖောက်သူတွေဟာ အများဆုံး ထောင်ဒဏ် ၅ နှစ် ကျခံ ရမှာဖြစ်သလို ငွေဒဏ် $10,000 ကိုလည်း ပေးဆောင်ရမှာ ဖြစ်ပါတယ်…\nသင်းခွေချပ်(Pangolin)ဟာ ဘယ်လို သတ္တ၀ါ မျိုးတွေလဲ ဆိုတာ လေ့လာ ကြည့်မယ် ဆိုရင်… သင်းခွေချပ်တွေဟာ အာဖရိကနဲ့ အာရှတိုက်ရှိ အပူပိုင်းဒေသတွေမှာ နေထိုင်ကြပြီး၊ ညဘက်တွေမှာသာ ကျက်စားလေ့ ရှိကြတဲ့ ခြေလေးချောင်း နို့တိုက် သတ္တ၀ါတွေ ဖြစ်ပါတယ်… သူတို့ကို “ပုရွှက်စားကောင်” လို့လည်း ခေါ်ဝေါ်ကြ ပါတယ်… သင်းခွေချပ်တွေရဲ့ (လူတွေရဲ့ လက်သည်း၊ ခြေသည်းနဲ့ အလားသဏ္ဍာန် တူတဲ့) အကြေးခွံ အနေအထားဟာ တခုပေါ်တခု ထပ်လျက်ရှိနေပြီး ရှေးခေတ် သူရဲကောင်းတွေ ၀တ်ဆင်တဲ့ ချပ်ဝတ် တန်ဆာ ပုံစံနဲ့ ဆင်တူနေတာကို တွေ့ရ ပါတယ်… သင်းခွေချပ်တွေဟာ တစုံတရာ (သို့မဟုတ်) တစုံတယောက်က သူတို့ကို အန္တရာယ် ပြုတော့မယ်လို့ ခံစားရရင် ဘောလုံးပုံစံ လှိမ့်ဝင်သွားပြီး သူတို့ရဲ့ ခန္တာကိုယ်ကို အကြေးခွံတွေနဲ့ ဖုံးအုပ် ကာကွယ် တတ်ကြပါတယ်…\nသင်းခွေချပ် တစ်ကောင်ရဲ့ အရွယ်အစားဟာ အရှည် ၃၀ စင်တီမီတာကနေ ၁၀၀ စင်တီမီတာ အထိ (၁၂ လက်မကနေ ၃၉ လက်မထိ) ရှိနိုင်ပါတယ်… ခြကောင်နဲ့ ပုရွှက်ဆိတ်တွေဟာ သူတို့ရဲ့ စားနေကျ အစား အစာတွေဖြစ်ပါတယ်… အစာတွေကို သူတို့ရဲ့ စေးကပ်တဲ့ လျှာတွေနဲ့ တို့ထိဖမ်းယူ စားသောက်ကြတာပါ… လျှာတွေဟာ အဆမတန် ရှည်လျားပြီး ဇောက်နက်တဲ့ တွင်း အခေါင်းပေါက်ထဲရှိ သားကောင်တွေနဲ့ သစ်ပင် အမြင့်တွေပေါ်ရှိတဲ့ သားကောင်တွေ ကို ဖမ်းယူ စားသောက်ရာမှာ အတော်လေး အသုံးဝင်ပါတယ်…\nသင်းခွေချပ်တွေမှာ သွားတွေ မပါရှိပါဘူး… အစားအစာတွေကို ခြေဖျက်ဖို့အတွက် သူတို့ရဲ့ ကျောရိုးနဲ့ အစာအိမ်အတွင်းရှိ ကျောက်အငယ်စားလေးတွေကို အသုံးပြု တယ်လို့ လေ့လာ သိရှိရပါတယ်… လမ်းလျှောက်တဲ့ အခါမှာလည်း ဒယီးဒယိုင် လျှောက်လေ့ရှိပါတယ်…\nInternational Union for Conservation of Nature (IUCN) ရဲ့အဆိုအရ… သင်းခွေချပ် တွေဟာ ကမ္ဘာပေါ်မှာ တရားမ၀င် ရောင်းဝယ် ဖောက်ကားမှု အများဆုံး ခံရတဲ့ နို့တိုက် သတ္တ၀ါတွေ ဖြစ်တယ်လို့ ဆိုပါတယ်… ပြီးခဲ့တဲ့ ဆယ်စုနှစ်အတွင်း သင်းခွေချပ် အကောင်ရေ ၁ သန်းကျော်ကို တရားမ၀င် ဖမ်းဆီး သတ်ဖြတ်၊ ရောင်းဝယ်ဖောက်ကား ခဲ့တယ်လို့ ယူဆ ထားပါတယ်…\nသင်းခွေချပ် မျိုးစိတ် (၈)မျိုးကတော့…\n1.Manis pentadactyla (Chinese Pangolin) – Critically Endangered\n2.Manis javanica (Sunda or Malayan Pangolin) – Critically Endangered\n3.Manis culionensis (Philippine Pangolin) – Endangered\n4.Manis crassicaudata (Indian or Thick-tailed Pangolin) – Endangered\n5.Smutsia temminckii (Cape or Temminck’s ground Pangolin) – Vulnerable\n6.Smutsia gigantea (Giant ground Pangolin) – Vulnerable\n7.Phataginus tricuspis (Tree or African White-bellied Pangolin) – Vulnerable\n8.Uromanis tetradactyla (Long-tailed or Black-bellied Pangolin) – Vulnerable\nအာရှမှာ သင်းခွေချပ်တွေကို တောတွေထဲမှာ ဖမ်းဆီး သတ်ဖြတ်နေတာကို တားဆီး ဟန့်တား နေစဉ်မှာ ပုံစံအမျိုးမျိုးနဲ့ တရားမ၀င် ရောင်းဝယ် ဖောက်ကားမှုတွေကတော့ ဆက်ပြီး ရှင်သန်နေပါတယ်…\nပြီးခဲ့တဲ့ ရက်သတ္တပတ် အတွင်း တရုတ်နိုင်ငံ မှာ ဖြစ်ပွားခဲ့တဲ့ ဖြစ်စဉ်မှာ ဆိုရင်လည်း… လှေပေါ်မှာ အဖမ်းခံရတဲ့ သံသယဖြစ်သူ ၂ ဦး ဟာ အအေးသေတ္တာတွေထဲမှာ အလုံးပိတ် ထည့်ထားတဲ့ သင်းခွေချပ်အသေ ၂,၆၇၄ ကောင်ကို အခကြေးငွေ ယူပြီး နိုင်ငံတကာ ရေပိုင်နက်ထဲမှာ ငါးဖမ်းလှေနဲ့ တရားမ၀င် သယ်ဆောင်လာတာ ဖြစ်ပါတယ်… ပို့ဆောင် ပေးရမဲ့ နေရာကို အောင်မြင်စွာနဲ့ ရောက်ခဲ့ရင် ၄င်းတို့တစ်ဦးလျှင် 10,000 yuan (US$1,580) ရရှိမှာ ဖြစ်တယ်လို့ ဆိုပါတယ်…\nအချို့ဒေသတွေက လူအတော် များများဟာ သင်းခွေချပ် တွေရဲ့ အသားဟာ နူးညံ့ ပျော့ပြောင်းမှု ရှိတယ်လို့ ဆိုပြီး စားသုံးနေ ကြပါတယ်… ဗီယက်နမ်နိုင်ငံရှိ စားသောက်ဆိုင် တစ်ဆိုင်မှာ ၄ ပေါင်(၁ ပေါင် = ၀.၄၅၄ ကီလိုဂရမ်) အလေးချိန်ရှိတဲ့ သင်းခွေချပ်သားဟင်း တပွဲကို ဒေါ်လာ ၇၀၀ ပေးရတယ်လို့ Care2 က ဆိုပါတယ်… ဒါ့ပြင် သူ့ရဲ့ အကြေး ခွံတွေဟာ ဆေးဘက်ဝင် တယ်လို့ ယုံကြည်ထားပြီး တရုတ် တိုင်းရင်း ဆေးတွေမှာ ထည့်သွင်း သုံးစွဲနေကြပါတယ်… Psoriasis ခေါ် အရေပြားရောဂါနဲ့ သွေး လည်ပတ်မှု ဆိုင်ရာ ရောဂါတွေကိုလည်း ကုသပျောက်ကင်းတယ်လို့ ယူဆ ထားကြောင်း IUCN အစီရင်ခံစာ ကလည်း ဆိုထားပါတယ်…\nဒီအချက်တွေဟာ သင်းခွေချပ်တွေကို ဆက်ပြီး ဖမ်းဆီး သတ်ဖြတ်ဖို့ ရောင်းဝယ် ဖောက် ကားဖို့အတွက် လူတစ်စုကို တွန်းအား ပေးသလို ဖြစ်နေပါတယ်…\nဒါ့ကြောင့်လည်း တရုတ်နိုင်ငံအပါအ၀င် နိုင်ငံအချို့က အာဏာပိုင်တွေဟာ တရားမ၀င် သင်းခွေချပ် မှောင်ခိုဂိုဏ်းတွေကို မျက်ခြေမပျက် ဆက်လက် စောင့်ကြည့်နေကြ ပါတယ်...\nတိရိစ္ဆာန်အခွင့်အရေး သမားတွေ ကလည်း World Pangolin Day တွေကို နှစ်စဉ် ဖေဖော်ဝါရီလ ဒုတိယပတ် စနေနေ့တွေမှာ ပုံမှန်ကျင်းပပြီး အတိ ဒုက္ခရောက်နေတဲ့ သင်းခွေချပ်တွေကို ၀ိုင်းဝန်းကာကွယ် စောင့်ရှောက်ပေးကြဖို့ အသိပညာ ပေးမှုတွေ လုပ်ဆောင်နေကြပါတယ်....။\nကမ္ဘာမြေကြီး အဓွန့်ရှည်ဖို့အတွက် အကျိုးပြုနေတဲ့ တောရိုင်း တိရိစ္ဆာန်တွေကို ၀ိုင်းဝန်းကာကွယ် စောင့်ရှောက်ကြပါစို့…..\nSave Pangolins! Save Wildlife! Save Environment!\nအဖိုးဖြစ်သူက ဒီနေ့ကျောင်းမသွားတဲ့ မြေးကို သူ့ဆရာမ လာနေလို့ တစ်နေရာရာမှာ သွားပုန်း ခိုင်းတယ်...\nဒါပေမယ့် မြေးဖြစ်သူက သူ့အဖိုးကို ဘာပြန်ပြော လိုက်သလဲဆိုတော့...\n"သွားပုန်းရမှာက ကျနော်မဟုတ်ဘူး... အဖိုး ဆုံးသွားလို့ဆိုပြီး ဆရာမကို ပြောထားလို့ အဖိုးကသာ သွားပုန်းရမှာ" လို့ ပြန်ပြော လိုက်လေသတည်း.....။\nလွမ်းမပြေ သုတရပ်ဝန်း(lwanmapyay.blogspot.com) Facebook PageTwitter Google+\nညညဉ့်နက်မှ အပြင်ကနေ ပြန်ရောက်လာတဲ့ ဇနီးသည်ဟာ သူမရဲ့အိပ်ခန်း တံခါးကို တိတ်တိတ်လေး ဖွင့်လိုက်တယ်...\nဒီအချိန်မှာ အိပ်ယာကုတင်ပေါ်မှာ ခြေထောက် ၂ ချောင်းပဲ ရှိရမယ့်အစား ခြေထောက် ၄ ချောင်း စောင်အောက်ပိုင်းကနေ ထွက်နေတာကို တွေ့လိုက်တယ်...\nဇနီးဖြစ်သူလည်း ဒေါသတကြီးနဲ့ ဘေ့စ်ဘောရိုက်တဲ့ ဘက်တံကြီး ရှာပြီး စောင်ပုံကို အားကုန် အဆက်မပြတ် ရိုက်ပါတော့တယ်...\nစိတ်ကြိုက် ရိုက်ပြီးလို့ မောသွားချိန်မှာတော့ ရေသောက်ဖို့ မီးဖိုချောင်ထဲ ၀င်သွား လိုက်တယ်...\nမီးဖိုခန်းထဲ ၀င်လိုက်စဉ် ခင်ပွန်းဖြစ်သူ သတင်းစာ ထိုင်ဖတ်နေတာကို တအံ့တသြ တွေ့လိုက်ရတယ်...\nခင်ပွန်းဖြစ်သူက ဇနီးသည်ကို မြင်မြင်ချင်း ၀မ်းသာအားရနဲ့...\n"ဟေးး!!! ဒါလင်...!!! မင်းမိဘ ၂ ပါး ကိုယ်တို့အိမ်ကို အလည်လာတယ်... သူတို့နေဖို့ဆိုပြီး ကိုယ်တို့ အိပ်ခန်းလေး ပေးထားတယ်... သွားပြီး နှုတ်ဆက် လိုက်ပါအုံးကွာ....။"\nညနေခင်း တစ်ခုမှာ... သမီးဖြစ်သူက အဖေဖြစ်သူ အနားကို သွားပြီး...\n"ဖေဖေ..!! သမီး ဖေဖေ့ကို အရေးကြီးတဲ့ စကား ပြောချင်လို့... အချိန်ရလားဟင်..."\n"ဘာပြောမှာလဲ သမီး... ပြောလေ..."\nဒါနဲ့ သမီးဖြစ်သူလည်း မဝံ့မရဲနဲ့...\n"သမီးလေ... ဟိုးးးး အဝေးကြီးမှာ နေတဲ့သူ တစ်ယောက်နဲ့ ချစ်သူတွေ ဖြစ်နေကြတယ်. ဖေဖေ!!!... သမီးတို့နေတာ အိန္ဒိယမှာ.. ဒါပေမယ့် သူနေတာက အမေရိကားမှာပါ..."\n"သမီးတို့ ၂ ယောက်က Dating website တစ်ခုမှာ ပထမဦးဆုံး ဆုံခဲ့ကြပြီး Facebook ပေါ်မှာ မိတ်ဆွေတွေ ဖြစ်လာတာပါ... ဒီလိုနဲ့ Whatsapp ပေါ်မှာ စကားတွေ အများကြီး ပြောဖြစ် ခဲ့ကြတယ်... နောက်ပြီး သူက သမီးကို Skype ပေါ်မှာ စပြီး ချစ်ရေး ဆိုတယ်... အခုဆိုရင် သမီးတို့ ၂ ယောက် Viber ကနေတဆင့် ချစ်သူတွေ ဖြစ်နေကြတာ ၂ လ ရှိသွားပါပြီ... ဖေဖေ..."\n"အင်းးး... အဲဒါလေ... ဖေဖေ့ရဲ့ဆန္ဒလေး သိချင်လို့ပါ..."\nဒီအချိန်မှာ အဖေဖြစ်သူက အံ့သြတဲ့လေသံနဲ့... "ဝိုးးး တကယ်လား သမီး!!!" ဆိုပြီး ဆက်ပြော လိုက်တာက...\n"ဒါများ ငါ့သမီးရယ်... သမီးတို့ ၂ ယောက် Twitter ပေါ်မှာ မင်္ဂလာဆောင်... ပြီးရင် Tango ပေါ်မှာ ပျားရည်စမ်းခရီးထွက်... ကလေးလိုချင်ရင်တော့ E-bay ပေါ်ကနေ ၀ယ်ပြီး Gmail ကနေ ပို့ခိုင်းလိုက်... သမီးအမျိုးသားနဲ့ အဆင်မပြေ ဖြစ်တဲ့ အခါကျရင်လည်း သူ့ကို Amazon website ပေါ်မှာ ရောင်းစားလိုက်ပေါ့... သမီးရယ်..." ......တဲ့။\nတစ်နေ့မှာ လူငယ်လေး တစ်ဦးဟာ အဖိုးဖြစ်သူ အနားကို သွားပြီး... "ဘ၀တန်ဖိုး ဆိုတာ ဘာလဲ... အဖိုး..?" ဆိုပြီး မေးလိုက်တယ်...\nဒါနဲ့ အဖိုးဖြစ်သူလည်း ကျောက်တုံး တစ်တုံးကို လူငယ်လက်ထဲ ထည့်ပေးလိုက်ပြီး... "ကဲ... ဒီကျောက်တုံးရဲ့ တန်ဖိုးဟာ ဘယ်လောက် ရှိလဲ ဆိုတာ သွားစုံစမ်းခဲ့ချေ... ဒါပေမဲ့ ရောင်းတော့ မရောင်းခဲ့နဲ့နော်..." ဆိုပြီး မှာလိုက်တယ်...\niDevice users များအတွက် အင်တာနက် စာမျက်နှာပေါ်က စာသားတွေနဲ့ Camera roll/Photo app ထဲက ဓာတ်ပုံတွေကို PDF files အဖြစ် ပြုလုပ် သိမ်းဆည်းနည်း...\nMonday, February 22, 2016 iOS Devices ဆိုင်ရာ | Tips & Tricks\niPhone, iPad နဲ့ iPod Touch အသုံးပြုနေကြတဲ့ မိတ်ဆွေများ အနေနဲ့ အင်တာနက် စာမျက်နှာပေါ်က မိမိတို့ နှစ်သက်တဲ့ စာတွေနဲ့ Camera roll/Photo app ထဲက ဓာတ်ပုံတွေကို pdf files အဖြစ် ပြုလုပ်ပြီး device ထဲမှာ ရိုးရှင်း လွယ်ကူစွာ သိမ်းဆည်း ထားလို့ ရပါတယ်... ဒီလို ပြုလုပ်ဖို့အတွက် တခြားသီးသန့် applications တွေကိုလည်း install လုပ်စရာ မလိုပါဘူး... ဒါပေမဲ့ မိမိ idevice ဟာ နောက်ပိုင်းထွက် iOS 9.x.x version တွေတော့ ဖြစ်ဖို့ လိုပါတယ်...\nကဲ... မိမိနှစ်သက်တဲ့ အင်တာနက် စာမျက်နှာတွေကို PDF ဖိုင်လ်အဖြစ် ပြုလုပ် သိမ်းဆည်း ဖို့အတွက်... ဦးစွာအနေနဲ့ မိမိရဲ့ idevice ထဲက Safari ကို ဖွင့်ပါ... မိမိ save လုပ်ပြီး သိမ်းဆည်းချင်တဲ့ စာမျက်နှာကို ရောက်ရင်... အပေါ်ဘက် ညာဘက်နားမှာ (ပုံပါအတိုင်း) Share icon ကိုတွေ့ပါမယ်... Tap လုပ်ပါ... ဒါဆိုရင် "Save PDF to iBooks" ဆိုတာကို တွေ့ပါမယ် (မတွေ့သေးရင် ဘယ်ဘက်ကို အနည်းငယ် ပွတ်ဆွဲကြည့် ပါ)... ဒါကို Tap လုပ်လိုက်တာနဲ့ မိမိ လိုချင်တဲ့ စာမျက်နှာကို PDF file အဖြစ် ပြုလုပ်ပေးပြီး iBooks နေရာမှာ အလိုအလျောက် Save လုပ်ပေး သွားပါလိမ့်မယ်...\nဒါ့အပြင်... မိမိတို့ Camera roll (သို့မဟုတ်) Photos application ထဲမှာရှိတဲ့ ဓာတ်ပုံတွေ အားလုံကိုလည်း pdf file တစ်ခုထဲအဖြစ် ပြောင်းလဲပြီး အလားတူ iBooks နေရာမှာပဲ Save လုပ် သိမ်းဆည်းလို့ ရပါသေးတယ်... ဒီလို ပြုလုပ်ဖို့အတွက် ဦးစွာ Photos app မှာရှိတဲ့ ဓာတ်ပုံတွေကို စိတ်တိုင်းကျ ရွေးချယ် Select လုပ်ပါ... ပြီးရင် အပေါ်ဘက် ဘယ်ဘက်ထောင့်က Share icon ကို Tap လုပ်... Share menu မှာ "Save PDF to iBooks" ဆိုတာကို Tap/click လုပ်ပါ... ဒါဆိုရင် ဓာတ်ပုံတွေ အားလုံကို စီစဉ်တကျနဲ့ pdf file တစ်ခုအဖြစ် ပြုလုပ်ပေးသွားတာကို တွေ့ရမှာပါ... ဒါပေမဲ့ ဒီ pdf file တွေကို iCloud Drive ကို ပို့ဖို့အတွက် ဒီ feature က support မလုပ်ပါဘူး... အချို့ users တွေအတွက် စိတ်ပျက်စရာ အချက်တစ်ခု ဖြစ်မှာပါ...\nချုပ်ပြီးပြောရရင်... ဒီ feature ဟာ အင်တာနက်ပေါ်က web စာမျက်နှာတွေကို pdf files တွေအဖြစ် အလွယ်တကူ သိမ်းဆည်းချင်၊ စုဆောင်းချင်တဲ့ အချို့သော idevice users မိတ်ဆွေတွေအတွက် အသုံးဝင်ပါတယ်... ဓာတ်ပုံတွေကို အီးမေးလ် ပေးပို့တဲ့ အခါမှာလည်း တစ်ပုံချင်း စီ file တွေ အများကြီး ပို့စရာမလိုပဲ ဓာတ်ပုံ အများအပြားကို ဒီနည်းအတိုင်း pdf file တစ်ခု ပြုလုပ်ပြီး လွယ်ကူမြန်ဆန်စွာ ပေးပို့နိုင်မှာ ဖြစ်ပါတယ်....။\n(မသိသေးတဲ့ idevice users မိတ်ဆွေများ အတွက် ရည်ရွယ်ပါတယ်...)\niOS Devices ဆိုင်ရာ, Tips & Tricks,\nတစ်ခါတုန်းက... ရွာတစ်ရွာမှာ အလွန်ဆင်းရဲ နွမ်းပါးတဲ့ ဇနီးမောင်နှံနှစ်ဦး နေထိုင်ကြတယ်...\nတနေ့မှာတော့... ဇနီးသည်ဟာ သူမရဲ့ ဆံပင်တွေ အရမ်းရှည်နေပြီး ရှုပ်ထွေး နေလို့ ခင်ပွန်းဖြစ်သူကို ခေါင်းဖြီးဘီး တစ်ချောင်း ၀ယ်ခိုင်းတယ်...\nဒီအချိန်မှာ ဇနီးသည်ထံက စကားကို ကြားလိုက်တဲ့ ခင်ပွန်းဖြစ်သူဟာ စိတ်ထိခိုက်သွားပြီး... သူမအတွက် ခေါင်းဖြီးဘီး ၀ယ်ဖို့ အဆင်မပြေတဲ့ အကြောင်း .... မကြာခင်က ပျက်သွားတဲ့ သူ့ရဲ့ နာရီကြိုးလေး ပြင်ဖို့အတွက်တောင် ငွေကြေး အလုံအလောက် မရှိတဲ့ အကြောင်း ဇနီးသည်ကို ပြောဆို ရှင်းပြ လိုက်တယ်...\nဇနီးဖြစ်သူကလည်း သူမ လိုချင်တဲ့ ပစ္စည်း အတွက် ခင်ပွန်းသည်ကို ဆက်ပြီး အတင်းအကျပ် မတောင်းဆိုတော့ဘူး...\nတစ်နေ့... ခင်ပွန်းဖြစ်သူဟာ အလုပ်ကို သွားနေရင်း လမ်းဘေးက နာရီဆိုင် တစ်ဆိုင်မှာ သူ့နာရီကြိုး အပျက်လေးကို ဈေးပေါပေါနဲ့ ရောင်းလိုက်တယ်... ပြီးတော့ ဇနီးသည်အတွက် ခေါင်းဖြီးဘီး တစ်ချောင်း ဝယ်လိုက်တယ်...\nခင်ပွန်းသည်ဟာ ညနေပိုင်း အလုပ်ပြီးလို့ အိမ်ကိုပြန်လာတယ်... ဇနီးသည်ကို ပေးဖို့အတွက် လက်ထဲမှာလည်း ဘီးအသစ်လေးကို အဆင်သင့် ကိုင်လာတယ်...\nဒီလိုနဲ့... အိမ်ရောက်တဲ့အခါ ဇနီးဖြစ်သူ ဆံပင်အတိုနဲ့ ဖြစ်နေတာကို မြင်လိုက်တော့ သူ အရမ်း အံ့အားသင့် သွားတယ်... အရမ်းလည်း စိတ်ထိခိုက်သွားတယ်... ဇနီးသည်ရဲ့ လက်ထဲမှာ နာရီကြိုး အသစ်လေး တစ်ချောင်း ကိုင်ထား တာကိုလည်း တွေ့လိုက်တယ်...\nဇနီးဖြစ်သူဟာ ခင်ပွန်းသည်အတွက် နာရီကြိုး အသစ်တချောင်း ဝယ်ပေးဖို့ ငွေလိုနေတဲ့အတွက် သူမ အလွန်နှစ်သက်တဲ့ ဆံပင်တွေကို ဖြတ်ပြီး ရောင်း ချခဲ့တာပါ...\nနောက်ဆုံးတော့ ဇနီးမောင်နှံ နှစ်ဦးဟာ...\nသူတို့အကြား တစ်ဦးရဲ့ဆန္ဒကို တစ်ဦးက အပြန်အလှန် ဖြည့်ဆည်းပေးတဲ့ လုပ်ရပ်လေးတွေကို ကြည့်ပြီး မျက်ဝန်းကိုယ်စီမှ မျက်ရည်များ စဉ်ဆက်မပြတ် စီးဆင်း လျက်..........။\n"နှစ်ခု"ပေါင်းတော့ 'အရာအရာ'... ဖြစ်ပါသတဲ့....။\nစစ်မှန်တဲ့ အချစ်နဲ့ အေးအတူ ပူအမျှ သက်ဆုံးတိုင်အောင် အပြန်အလှန် ချစ်နိုင်ကြပါစေလို့ ဆန္ဒပြုလျက်......\nTo love + To be loved = Everything...!\nအလုပ်မှာ ရှိနေတဲ့ အမျိုးသား တစ်ဦးဟာ အိမ်က ဇနီးသည်ကို ဖုန်းဆက်ပြီး ပြောလိုက်တယ်...\n"ဟန်နီ!!! ကိုယ်... ကနေဒါကို ငါးမျှားခရီး ထွက်ရမယ်လို့ ကိုယ့်သူဌေးက ပြောတယ်... သူလည်းပါတယ်... ကိုယ့် သူငယ်ချင်းတွေလည်း အများကြီး ပါတယ်..."\n"အဲဒီမှာ တစ်ပတ်လောက် ကြာမယ်... ဒါဟာ ကိုယ့်အတွက် တကယ့် အခွင့်အလမ်းကောင်းပဲ... ကိုယ် လိုချင်နေတာနဲ့ အတော်ပဲ..."\n"ဆိုတော့... ကိုယ့်အတွက် အ၀တ်အစားတွေကို တစ်ပတ်စာ လုံလောက်အောင် စီစဉ်ပြီး ခရီးဆောင် အိတ်ထဲမှာ ထည့်ထားပေး... ငါးမျှားတံနဲ့ ငါးမျှား သေတ္တာလည်း ပြင်ထားပေးကွာ... ကိုယ်တို့က ရုံးကနေလာမယ်... ပြီးတော့ အိမ်မှာ အဲဒီပစ္စည်းတွေ ၀င်ယူပြီး တန်းသွားမယ်...\n"အို့!!! ဒါနဲ့.. ကိုယ့်ရဲ့ အပြာရောင် ည၀တ် အကျီင်္လေးပါ ထည့်ထားပေး ပါအုံးကွာ..."\nဇနီးသည်အနေနဲ့ စိတ်ထဲမှာ နည်းနည်းလေး မသင်္ကာဖွယ်ရာ ဖြစ်လာပေမဲ့ ဇနီးကောင်း တစ်ယောက်အနေနဲ့ ခင်ပွန်းခိုင်းတာ အားလုံးကို လုပ်ပေးလိုက်တယ်...\nတပတ်ကြာပြီးတဲ့ အခါမှာတော့ ခင်ပွန်းဖြစ်သူ အိမ်ပြန်လာတယ်... သူကြည့် ရတာ နည်းနည်း ပင်ပန်းနွမ်းနယ် နေတာကလွဲလို့ အားလုံးဟာ ပုံမှန်အတိုင်းပဲ...\nဇနီးသည်က သူ့ကို ကြိုဆိုပြီးတော့ ငါးတွေ အများကြီး ရခဲ့လားလို့ မေးလိုက်တယ်...\nခင်ပွန်းဖြစ်သူက.. "အေးကွ!!! ဆော်လမွန်ငါးတွေ အများကြီး ရတယ်... နောက်ပြီး Bluegill ငါး အချို့နဲ့... ဓားရှည်နှုတ်သီးငါး (Swordfish) အနည်းငယ်လည်း ရတယ်ကွ... ဒါနဲ့!!! နေပါအုံး... ကိုယ်ထည့်ခိုင်း လိုက်တဲ့ အပြာရောင် ည၀တ်အကျီင်္ကို ဘာဖြစ်လို့ မထည့်ပေး လိုက်တာလဲ..."\nဒီအချိန်မှာ ဇနီးဖြစ်သူက... "ကျမ ထည့်ပေး လိုက်တာပေါ့... အဲဒါက ရှင့်ရဲ့ ငါးမျှား သေတ္တာထဲမှာလေ.....။"\n(ကိုယ်ချစ်တဲ့၊ ခင်မင်တဲ့ သူတွေကို မုသား မဆိုမိပါစေနဲ့... )\nအိပ်ယာထဲမှာ အတော်လေး နေထိုင်မကောင်း ဖြစ်နေတဲ့ အမျိုးသမီးတစ်ဦးဟာ ဘေးမှာ ထိုင်စောင့် ပေးနေတဲ့ ခင်ပွန်းသည်ဘက်ကို လှည့်ပြီး လေသံ ဖျော့ဖျော့နဲ့.....\n"ဟန်နီ!!! ရှင့်ကို ကျမ ၀န်ခံစရာတွေ ရှိတယ်..."\n"သက်တောင့်သက်သာ နေပါ မိန်းမရယ်... မင်း မောနေပါ့မယ်..."\nခင်ပွန်းသည် တားနေတဲ့ကြားက ဇနီးဖြစ်သူက.....\n"မရဘူး... မရဘူး... ကျမ ပြောမှဖြစ်မယ်... ဒါမှ ကျမ သေတဲ့အခါ ကျမရဲ့ဝိညာဉ်က ကောင်းကောင်း အနားယူနိုင်မှာ..." ဆိုပြီး ဆက်ပြောလိုက်တယ်...\n"ကျမလေ ရှင့်ရဲ့ ပိုက်ဆံတွေကို ခိုးပြီး ကျမရဲ့ တိတ်တိတ်ပုန်း ရည်းစားကို ပေးခဲ့တယ်... ကျမတို့ရဲ့သား ဂျူနီယာရဲ့ အဖေကလည်း ရှင်မဟုတ်ဘူး... နောက်ပြီး ရှင့်ရဲ့ ရွှေလက်ပတ်နာရီကို ခိုးတဲ့ သူကလည်း ကျမပါပဲ... အဲဒီနာရီကို ယူပြီး ရှင့်ရဲ့ ညီမအိတ်ထဲမှာ သွားဖွက် ထားတာပါ... ရှင် သူ့ကို ကျမတို့ အိမ်ကနေ မောင်းထုတ်အောင် လို့ပါ... ဒါတွေ အားလုံးအတွက် ရှင် ကျမကို ခွင့်လွှတ်ပါ..."\nခင်ပွန်းဖြစ်သူက လေသံ ခပ်အေးအေးလေးနဲ့.....\n"ဒါတွေ အားလုံးကို ငါသိပါတယ် မိန်းမရယ်... အဲဒါကြောင့်လည်း မင်းကို အခုလို အဆိပ် ခတ်လိုက်တာပေါ့.....။"\nYou are conditioned to believe you couldn't...?\nတစ်နေ့မှာ လူတစ်တယောက်ဟာ နေရာ တစ်ခုအနားက ဖြတ်လျှောက်သွားစဉ် သစ်ပင်တွေမှာ ကြိုးတွေနဲ့ ချည်နှောင်ထားတဲ့ ဆင်အုပ်ကြီး တစ်အုပ်ကို တွေ့လိုက်တယ်... ဒီလောက်ကြီးမားတဲ့ ဆင်ကြီးတွေကို ခြေတောက်မှာ ကြိုးငယ်လေး တစ်ချောင်းနဲ့ ထိမ်းချုပ် ထားတာကို မြင်လိုက်ရတော့ သူ့စိတ်ထဲမှာ ဇဝေဇဝါဖြစ်ပြီး လမ်းလျှောက် နေရင်းကနေ ရုတ်တရက် ရပ်ပြီး ကြည့်လိုက်တယ်...\nဒီဆင်ကြီးတွေကို သံကြိုးတွေ... ခြံတွေနဲ့ ခတ်ပြီး ထိမ်းသိမ်း ထားတာလည်း မဟုတ်... တကယ်ဆိုရင် သူတို့ရဲ့ခွန်အားနဲ့ ခြေတောက်တွေမှာ ချည်နှောင်ထားတဲ့ ကြိုးတွေကိုဖြတ်ပြီး ဘယ်အချိန်မဆို ရုန်းထွက်လို့ ရနိုင်နေတယ်... ဒါပေမယ့် ဘယ်လို အကြောင်း အရင်းနဲ့မှ ရုန်းထွက်ဖို့ သူတို့ မကြိုးစားကြဘူး...\nဒါနဲ့ သူလည်း အနီးအနားမှာ ရှိနေတဲ့ ဆင်ထိန်းကို... "ဒီဆင်ကြီးတွေက ဘာဖြစ်လို့ ရုန်းထွက်ဖို့ မကြိုးစားပဲ ဒီအတိုင်း ရှိနေကြတာလဲ" လို့ စိတ်ဝင်တစားနဲ့ မေးလိုက်တယ်...\nဒီအခါမှာ ဆင်ထိန်းက... "ဒီဆင်ကြီးတွေ ငယ်ရွယ်စဉ် အခါကလည်း ယခု သူတို့ကို ချည်နှောင်ထားတဲ့ ကြိုးအရွယ်အစားကိုပဲ အသုံးပြုပါတယ်... ဒီကြိုး အရွယ်အစားဟာ သူတို့ငယ်စဉ်မှာ ရုန်းကန်တဲ့အခါ ပြတ်မထွက် သွားအောင် ကောင်းကောင်း ခံနိုင်ရည် ရှိပါတယ်... ဒီလိုပုံစံနဲ့ သူတို့တွေ တဖြည်းဖြည်းနဲ့ ကြီးပြင်းလာတဲ့ အခါမှာလည်း ဒီကြိုးတွေကနေ ရုန်းထွက်လို့ မရနိုင်တော့ဘူး ဆိုတဲ့ ယုံကြည်မှုထဲ ပုံစံ ၀င်သွားပါတယ်... ကြိုးတွေဟာ သူတို့ အရွယ်ရောက် လာတဲ့အထိ ဆက်ပြီး ထိမ်းချုပ် ထားနေဆဲပဲလို့ ယုံကြည်နေ ကြတယ်... အဲဒါကြောင့် ဘယ်လို အကြောင်းအရင်းနဲ့မှ ရုန်းထွက်ဖို့ မကြိုးစားတော့ပါဘူး..." လို့ ပြန်ဖြေ လိုက်တယ်...\nဆင်ထိန်းရဲ့စကားကြောင့် သူ အံ့သြသွားတယ်... ဒီဆင်ကြီးတွေဟာ သူတို့ကို ချည်နှောင်ထားတဲ့ အချုပ်အနှောင်တွေကနေ ဘယ်အချိန်မဆို ရုန်းထွက်လို့ ရနေတယ်... ဒါပေမယ့် တစ်ချိန်တစ်ခါက ရုန်းထွက်တာ မအောင်မြင်ခဲ့လို့ အခုလို ကြီးပြင်း လာတဲ့အခါမှာလည်း ရုန်းထွက်လို့ မရနိုင်ဘူး ဆိုတဲ့ ယုံကြည်ချက်ထဲ တဖြည်းဖြည်း အသားကျလာတယ်... နေမြဲ အတိုင်းပဲ နေနေကြတယ်...\nကျွန်တော်တို့လည်း ဒီဆင်ကြီးတွေလိုပဲ တစ်ချိန်တုန်းက တစ်စုံတရာကို ကြိုးပမ်းခဲ့တဲ့အပေါ် မအောင်မြင်ခဲ့လို့ လုပ်မရနိုင်တော့ဘူး ဆိုတဲ့ ယုံကြည်မှုထဲ ပုံစံသွင်းတာ ခံနေရပြီလား...? ဘ၀မှာ ကျရှုံးတယ် ဆိုတာဟာ ကျွန်တော်တို့ သင်ယူနေရမယ့် သင်ခန်းစာ အစိတ်အပိုင်း တစ်ခုပါ... ဒီရလာဒ်တွေကြောင့် ဘယ်တော့မှ စိတ်မပျက်သင့်သလို... ကြိုးပမ်းမှုတွေကိုလည်း ဘယ်တော့မှ လက်မလျှော့သင့်ပါဘူး... အောင်မြင်မှု ဆိုတာဟာ အဆက်မပြတ် ကြိုးပမ်းနေမှုရဲ့ ရလာဒ်သာ ဖြစ်ပါတယ်....။\nဆွဲဆောင်မှုရှိတဲ့ အမျိုးသမီး တစ်ဦး ဘတ်စ်ကားပေါ်ကို တက်လာတယ်... လက်ထဲမှာ ကိုင်ထားတဲ့ တုတ်ကောက် အဖြူတစ်ချောင်းနဲ့ သူမ သွားမယ့် လမ်းကြောင်းကို ဂရုတစိုက်နဲ့ စူးစမ်းနေတယ်... ကားပေါ်က ခရီးသည်တွေ အားလုံးကလည်း သူမကို သနား ဂရုဏာ အကြည့်တွေနဲ့ ကြည့်နေကြတယ်... ကားပေါ်မှာ ထိုင်ခုံတွေကို လက်နဲ့ လိုက်စမ်းနေတယ်... ဒီအချိန်မှာ ကားဒရိုင်ဘာ ရောက်လာပြီး ခရီးသည် မရှိတဲ့ ထိုင်ခုံလွတ် နေရာကို လိုက်ပို့ပေးလိုက်တယ်... ထိုင်ခုံမှာ ထိုင်ချလိုက်တယ်... ရုံးသုံးအိတ်ကို သူမရဲ့ ပေါင်ပေါ်မှာ တင်လိုက်ပြီး တုတ်ကောက်ကိုတော့ ခြေတောက်ဘေးမှာ မှီပြီး ထောင်ထား လိုက်တယ်...\nအသက် ၃၄ နှစ်အရွယ်ရှိ "စူဆန်" အမည်ရ အမျိုးသမီး တစ်ဦးပဲ ဖြစ်ပါတယ်... သူမ မျက်မမြင် ဒုက္ခိတဘ၀ ရောက်နေတာ ယခုဆိုရင် ၁ နှစ် ရှိနေပါပြီ... ဆေးမှားယွင်းမှုကြောင့် အခုလို အမြင်အာရုံတွေ ဆုံးရှုံးခဲ့ရတာပါ... ရုတ်တရက် ဆိုသလိုပဲ ဒီကြမ္မာဆိုးကြီးက သူမကို ဒေါသစိတ်၊ နာကျည်း စိတ်၊ ကိုယ့်ကိုကိုယ် သနားဂရုဏာ ဖြစ်တဲ့ စိတ်တွေနဲ့အတူ အမှောင်လောကထဲကို တွန်းပို့ခဲ့ တယ်... သူမရဲ့ဘ၀ အရာအားလုံးအတွက် အားကိုးရမယ့်သူ... တွယ်တာရမယ့် သူဟာ ခင်ပွန်းဖြစ်သူ "မက်ခ်" တစ်ဦးသာ ရှိခဲ့တယ်...\nမက်ခ်ဟာ လေတပ်အရာရှိ စစ်သည် တစ်ဦး ဖြစ်ပါတယ်... ဇနီးဖြစ်သူ စူဆန်ကို သူ့နှလုံးသားနဲ့ ထပ်တူ ချစ်တယ်... ဇနီးဖြစ်သူ ပထမဦးဆုံး အမြင်အာရုံ ဆုံးရှုံးလိုက်လို့ စိတ်ပျက်လက်ပျက် ဖြစ်နေချိန်ကို မြင်တွေ့ခဲ့ရပြီး... သူမ လိုအပ်နေတဲ့ စိတ်ခွန်အားတွေ၊ ယုံကြည်မှုတွေ ပြန်လည်ရရှိလာအောင် ကူညီပံ့ပိုးပေး သွားမယ်လို့ သံဓိဌာန် ချခဲ့တယ်...\nအချိန်အနည်းငယ် ကြာပြီးတဲ့နောက်... စူဆန်ဟာ အလုပ်ပြန်ဆင်းဖို့ အဆင်သင့် ဖြစ်နေပြီလို့ သူမကိုယ်သူမ ယုံကြည်နေတယ်... ဒါပေမယ့် အလုပ်နေရာကို ဘယ်ပုံဘယ်နည်း သွားလာ မလဲ...? အရင်က ဘတ်စ်ကားစီးပြီး အလုပ်သွားနေကျ ဆိုပေမယ့် အခုဆိုရင် သူမ တစ်ယောက်တည်း ဒီလိုသွားလာဖို့ အရမ်းကြောက်လန့်နေတယ်... ခင်ပွန်းဖြစ်သူ မက်ခ်ရဲ့ အလုပ်နေရာနဲ့ ဇနီးသည် အလုပ်လုပ်တဲ့ နေရာတွေဟာ မြို့စွန်းနှစ်ဘက်မှာ တနေရာစီ ရှိနေကြတယ်... ဒါပေမယ့် မက်ခ်ဟာ ဇနီးသည် အလုပ်လုပ်တဲ့နေရာကို နေ့စဉ် ကားနဲ့လိုက်ပို့ ပေးခဲ့တယ်... ဒါဟာ အစပိုင်းမှာတော့ စူဆန်ကို ကျေနပ် နှစ်သိမ့်မှုတွေ ဖြစ်စေခဲ့သလို မျက်မမြင် ဇနီးသည်ကို ကာကွယ် စောင့်ရှောက်မှု ပေးဖို့ မက်ခ်ရဲ့ဆန္ဒကိုလည်း ဖြည့်ဆည်း ပေးခဲ့တယ်...\nသို့သော်... မကြာခင်မှာပဲ ဒီအစီအစဉ်ဟာ ရေရှည် အဆင်မပြေဘူးလို့ မက်ခ်က နားလည်လိုက်ပြီး ဇနီးသည်ကို အလုပ်ကို ဘတ်စ်ကားနဲ့ပဲ သွားခိုင်းဖို့ ဆုံးဖြတ် လိုက်တယ်... ဒီအစီအစဉ်ကို ဇနီးဖြစ်သူအနေနဲ့ လက်ခံနိုင်မှာ မဟုတ်ဘူး ဆိုတာကိုလည်း သူ တွက်ဆထားတယ်... ထင်ထားတဲ့ အတိုင်းပါပဲ... ဇနီးသည်ဟာ မက်ခ်ရဲ့ ဘတ်စ်ကား စီးပြီး အလုပ်သွားရမယ် ဆိုတဲ့ အစီအစဉ်ကို စတင် ကန့်ကွက်ပါတော့တယ်...\n"ကျမဟာ မျက်မမြင် ဒုက္ခိတ တစ်ယောက်ပါ" ဆိုပြီး ဇနီးသည်က ခါးခါးသီးသီး တုန့်ပြန်လိုက်တယ်.. "ကျမ သွားနေတဲ့ နေရာကို ကျမ ဘယ်လို သိနိုင်မလဲ... ရှင် ကျမကို စွန့်ပစ် ထားတယ်လို့ ကျမ ခံစားရတယ်..."\nစူဆန်ပြောလိုက်တဲ့ စကားကြောင့် မက်ခ်ဟာ သူ့နှလုံးသားတွေ ကွဲကြေမတက် ခံစားလိုက်ရတယ်... ဒါပေမယ့် သူ့ရဲ့ အစီအစဉ်ကိုတော့ ရုတ်မသိမ်းခဲ့ဘူး... အဲဒီအစား ဇနီးသည် မနက်ပိုင်း အလုပ်သွားချိန်နဲ့ ညနေပိုင်း အလုပ်ဆင်းတဲ့ အချိန်တွေမှာ သူမ ကိုယ့်ကိုကိုယ် ယုံကြည်မှု ရှိလာပြီး တကိုယ်တည်း သွားလာနိုင်တဲ့ အချိန်ထိ အချိန်ဘယ်လောက်ပဲ ကြာပါစေ သူမနဲ့အတူ ဘတ်စ်ကား လိုက်စီးမယ်လို့ ကတိပေးခဲ့တယ်... တကယ်လည်း အစီအစဉ်အတိုင်း လုပ်ခဲ့တယ်... ရက်သတ္တပတ် ၂ ပတ်လုံးလုံး ခင်ပွန်းဖြစ်သူ မက်ခ်ဟာ လေတပ် ၀တ်စုံအပြည့် ၀တ်ဆင်လျက် ဇနီးသည်ကို အလုပ်သွား အလုပ်ပြန် ဘတ်စ်ကား အတူတူစီးပြီး နေ့စဉ် အဖော်လုပ်ပေးခဲ့တယ်...\nတချိန်တည်းမှာပဲ မက်ခ်ဟာ မျက်မမြင် ဇနီးသည်ကို သူမဘယ်နေရာမှာ ရောက်နေတယ်... ပတ်ဝန်းကျင် အသစ်မှာ ဘယ်လို လိုက်လျောညီထွေမှု ရှိအောင် နေထိုင်သွားလာ ရမယ်ဆိုတာကို ဆုံးဖြတ်နိုင်ဖို့ အထူးသဖြင့် အကြားအာရုံပေါ်မှာ မှီခိုအားထားဖို့ လမ်းညွှန် သင်ကြား ပေးခဲ့တယ်... နောက်ပြီး သူမကို ဘတ်စ်ကားပေါ်မှာ ၀ိုင်းဝန်း ကူညီ စောင့်ရှောက်ပေးဖို့အတွက် ဘတ်စ်ကား ဒရိုင်ဘာတွေနဲ့ မိတ်ဆွေတွေ ဖြစ်လာအောင်လည်း ကူညီပေးခဲ့တယ်...\nနောက်ဆုံးမှာတော့ စူဆန်ဟာ သူမကိုယ်သူမ ယုံကြည်မှု ရှိလာပြီး ခင်ပွန်းသည် မပါပဲ အလုပ်ကို တယောက်တည်း သွားဖို့ ဆုံးဖြတ်ခဲ့တယ်... ဒီလိုနဲ့ တနင်္လာနေ့ မနက်ပိုင်း အလုပ်မသွားခင်အချိန် သူမရဲ့ ယာယီ ဘတ်စ်ကား စီးဖော်လည်းဖြစ်... ခင်ပွန်းသည်လည်းဖြစ်... အကောင်းဆုံး မိတ်ဆွေလည်း ဖြစ်တဲ့ မက်ခ်ကို သူမရဲ့ လက်နှစ်ဖက်နဲ့ သိုင်းဖက်လိုက်တယ်... ခင်ပွန်းသည်ရဲ့ သူမအပေါ် ထားရှိတဲ့ ချစ်ခြင်းမေတ္တာ... စိတ်ရှည်သည်းခံမှု... သစ္စာရှိမှုတွေအတွက် သူမရဲ့ မျက်ဝန်းအိမ်မှာ ကျေးဇူးတင်တဲ့ မျက်ရည်တွေနဲ့ ပြည့် နှက်နေတယ်... အဲဒီနောက် တစ်ဦးနဲ့တစ်ဦး အပြန်အလှန် နှုတ်ဆက်ပြီး အလုပ်နေရာကို တစ်ယောက်တစ်လမ်းစီ ထွက်ခွာ သွားကြတယ်... မျက်မမြင် စူဆန်ဟာ တနင်္လာ၊ အဂါင်္၊ ဗုဒ္ဓဟူး၊ ကြာသပတေး... နေ့စဉ်နေ့တိုင်း အလုပ်ကို အခက်အခဲမရှိ အဆင်ပြေ ချောမွေ့စွာနဲ့ သွားလာ နေခဲ့တယ်... ဒီလို တယောက်တည်း သွားလာနေရတာကို သက်တောင့် သက်သာ ဖြစ်တယ်လို့တော့ သူမ ဘယ်တော့မှ မခံစားရဘူး... ဒါပေမယ့် သွားမြဲတိုင်း သွားနေခဲ့တယ်...\nသောကြာနေ့ နံနက်မှာ စူဆန်ဟာ ထုံးစံအတိုင်း အလုပ်ကို ဘတ်စ်ကား စီးပြီး သွားခဲ့တယ်... ဘတ်စ်ကားပေါ်က ဆင်းဖို့ ကားခ ပေးနေစဉ်မှာ ကားဒရိုင်ဘာက "တကယ်ကို အားကျမိတယ်ဗျာ.." လို့ ပြောလိုက်တယ်... ကားသမားက သူမကို ပြောနေတာလား... တခြား တစ်ယောက်ယောက်ကို ပြောနေတာလားဆိုတာ စူဆန် ဇဝေဇဝါ ဖြစ်နေတယ်... နောက်မှ သူမကို ပြောနေတယ် ဆိုတာ သိလိုက်ရတယ်... 'တနှစ်လုံးလုံး မျက်မမြင် ဒုက္ခိတဘ၀ကို ကြံ့ကြံ့ခံနိုင်ဖို့ သတ္တိတွေမွေးပြီး အကြိတ်အနယ် ကြိုးစားနေရတဲ့ ဒီလို အမျိုးသမီး တစ်ဦးကို ဒီကမ္ဘာပေါ်မှာ အားကျတဲ့သူက ရှိသေးလား...?? လို့ စဉ်း စားလိုက်ပြီး သိချင်စိတ်နဲ့..."ရှင်က ကျမကို ဘာဖြစ်လို့ အားကျတယ်လို့ ပြောရတာလဲ" လို့ ဒရိုင်ဘာကို မေးလိုက်တယ်...\nဒီအချိန်မှာ ကားဒရိုင်ဘာက... "ခင်ဗျားလိုပဲ ဂရုစိုက်ပေးတဲ့သူတွေ ကာကွယ် စောင့်ရှောက်ပေးတဲ့ သူတွေ ရှိရင် ကောင်းမယ်ဗျာ..." လို့ ပြန်ပြောလိုက်တယ်... ကားဒရိုင်ဘာ ပြောနေတာကို နားမလည် ဖြစ်နေတဲ့ စူဆန်က..."ရှင် ဘာကို ဆိုလိုတာလဲ" လို့ ပြန်မေးလိုက်တယ်...\nကားဒရိုင်ဘာက... "ခင်ဗျားလည်း သိတာပဲဗျာ... ပြီးခဲ့တဲ့ နှစ်ပတ်လုံးလုံး နေ့စဉ်နေ့တိုင်း လေတပ်ယူနီဖောင်း ၀တ်စုံအပြည့်နဲ့ ရုပ်ရည်သန့်သန့် လူကြီးလူကောင်း တစ်ယောက်က ခင်ဗျား ကားပေါ်က ဆင်းတဲ့အခါတိုင်း ထောင့်တစ်နေရာကနေ ဂရုတစိုက်နဲ့ စောင့်ကြည့်ပေးနေတယ်... ပြီးတော့ ခင်ဗျား လမ်းဖြတ်ကူးတဲ့ အခါမှာလည်း ဘေးအန္တရာယ် ကင်းအောင် ကူညီပေးတယ်... ခင်ဗျား ရုံးအဆောက်အဦထဲကို ၀င်သွားတဲ့ အခါမှာလည်း ဂရုတစိုက်နဲ့ စောင့်ကြည့်နေတယ်... နောက်ပြီး ခင်ဗျားကို အဝေးကနေ လှမ်းပြီး အာဘွား ပေးတယ်... ပြီးတော့ အလေးပြုပြီး ထွက်သွားတာပါပဲ... ခင်ဗျားဟာ အတော်လေး ကံကောင်းတဲ့ အမျိုးသမီး တစ်ဦးပါပဲ..." လို့ ရှင်းပြလိုက်တယ်...\nဘတ်စ်ကားဒရိုင်ဘာ ရှင်းပြလိုက်တဲ့ စကားလုံးတွေကြောင့် စူဆန်ဟာ အရမ်းပျှော်သွားပြီး သူမရဲ့ ပါးပြင်နှစ်ဘက်ကနေ ၀မ်းသာမျက်ရည်တွေ စီးကျလာတယ်... ခင်ပွန်းဖြစ်သူရဲ့ ရုပ်ပိုင်း ဆိုင်ရာကို မမြင်ရပေမဲ့ သူမရဲ့ မျက်စိ ရှေ့မှောက်မှာ သူဟာ အမြဲတမ်း ရှိနေတယ်... အမြဲတမ်း မြင်တွေ့ နေရတယ်လို့ ခံစားရတယ်... သူမဟာ အရမ်း ကံကောင်းတယ်... ခင်ပွန်းဖြစ်သူ မက်ခ်ဟာ သူမကို အမြင်အာရုံထက် ပိုပြီး စွမ်းအားပြင်းတဲ့ လက်ဆောင်တစ်ခု ပေးခဲ့လို့ပဲ ဖြစ်တယ်... သူမအနေနဲ့ ယုံကြည်အောင် ကြည့်ဖို့ မြင်ဖို့ မလိုအပ်တဲ့ လက်ဆောင် တစ်ခု... အဲဒါကတော့... အမှောင်ထု ရှိတဲ့နေရာကို အလင်းရောင်တွေ ဆောင်ကျဉ်းပေးလာတဲ့ 'အချစ်လက်ဆောင်' တစ်ခုပါပဲ....။\nတစ်နေ့မှာ လူတစ်ယောက်ဟာ အလိမ်ဖော်တဲ့ စက်ရုပ်တစ်ရုပ် ၀ယ်လာတယ်... ဒီစက်ရုပ်ရဲ့ လုပ်ဆောင်ချက်က အမှန်အတိုင်း မပြောပဲ လိမ်ညာပြီး ပြောတဲ့ သူတွေကို ပါးရိုက်ပြီး ဒဏ်ခတ်တယ်...\nဒီလိုနဲ့ သူဟာ မိသားစု စုံလင်တဲ့ ညစာစားတဲ့ အချိန်မှာ သားဖြစ်ကို စမ်းသပ်ဖို့ ဆုံးဖြတ် လိုက်တယ်... "ငါ့သား! မင်း မနေ့ညက ဘယ်ကို သွားသလဲ?"\n"ကျွန်တော် စာကြည့်တိုက်မှာ ရှိပါတယ် ဖေဖေ "... လို့ ပြန်ဖြေလိုက်တဲ့ အချိန်မှာ စက်ရုပ်က သူ့ကို ပါးဖြတ်ရိုက် လိုက်တယ်...\nဒါနဲ့ သားဖြစ်သူလည်း... "ကျွန်တော့် သူငယ်ချင်း တစ်ယောက်ရဲ့ အိမ်မှာပါ" ဆိုပြီး ၀န်ခံလိုက်ရတယ်...\n"ဘာသွားလုပ်တာလဲ" လို့ အဖေက ဆက်ပြီး မေးလိုက်တဲ့အခါ သားဖြစ်သူက... "Toy Story ကာတွန်းကား သွားကြည့်တာပါ" လို့ ဖြေလိုက်တယ်... ဒီတစ်ခါလည်း စက်ရုပ်က သူ့ကို ပါးဖြတ်ရိုက် လိုက်ပြန်တယ်...\nဒါနဲ့ သားဖြစ်သူလည်း ကြောက်ကြောက်နဲ့ ၀န်ခံလိုက်ရပြန်တယ်..." လူကြီးကား (Porn) သွားကြည့်တာပါ"\n"ဘာကွ!!! ငါ မင်းအသက် အရွယ်လောက်က Porn ဆိုတာ ဘာမှန်းတောင် မသိသေးဘူး" လို့ ဆိုပြီး အဖေဖြစ်သူက ဒေါသတကြီး ပြောလိုက်တယ်... ဒီအချိန်မှာ စက်ရုပ်က သူ့ကိုပါ ပါးဖြတ်ရိုက် လိုက်တယ်...\nဒါကို မြင်ပြီး ဇနီးဖြစ်သူက ရယ်ရယ်မောမောနဲ့..."အဲဒါ ရှင့်သားပဲလေ!!!" ဆိုပြီး ပြောလိုက်ချိန်မှာ ဒီတစ်ခါ ဇနီးသည်ပါ အရိုက်ခံရလေ သတည်း....။\nဒေါသထွက်နေတဲ့ ဇနီးသည်ဟာ အပြင်မှာ ရောက်နေတဲ့ ခင်ပွန်းဖြစ်သူကို ဖုန်းဆက်ပြီး... "ရှင်က အခု ဘယ်နေရာမှာ သွားပြီး အလေလိုက် နေတာလဲ?"... လို့ မေးလိုက်တယ်...\nခင်ပွန်းသည်က လေသံ ခပ်အေးအေးနဲ့..."ဟေး ဟန်နီ!!! ဟိုတစ်နေ့ကလေ မင်း မြင်ပြီး သဘောကျတယ်လို့ ပြောတဲ့ စိန်လည်ဆွဲလေးလေ... အေး! အဲဒီ ရွှေဆိုင်ကို မှတ်မိသေးလား?...\nခင်ပွန်းသည် စကားကြောင့် ဒေါသအရှိန် အနည်းငယ် လျော့ကျသွားတဲ့ ဇနီးသည်က..."အင်းး! မှတ်မိတာပေါ့... ဒါလင်!!!"...\n"အေးး... အဲဒီနေ့က မင်းအတွက် ၀ယ်ပေးမလို့ ကိုယ့်မှာ ပိုက်ဆံ မရှိဘူးလေ..." ခင်ပွန်းသည်က ဆက်ပြီး... "ပြီးတော့ တစ်နေ့ကျရင် ၀ယ်ပေးမယ်လို့ ကိုယ်ပြောခဲ့ တာလေ... မှတ်မိသေးတယ်... ဟုတ်"\nဒီတစ်ခါတော့ ဇနီးသည်ဟာ ဒေါသအရှိန် လုံးဝ လျော့ကျသွားတယ်... ပြီးတော့ မျက်နှာပေါ်မှာလည်း အပြုံးနဲ့ ရှက်သွေးဖြန်းနေပြီး... "အင်းးး! မှတ် မိ ပါ တယ် ဆို... ချစ်ကလည်း..."\nဒီအခါ ခင်ပွန်းဖြစ်သူက..." အေးး ဟုတ်ပီ... ကိုယ် အဲဒီဆိုင်ရဲ့ဘေးက ဘီယာဆိုင်မှာ ရှိနေတယ်...."။\nသတိပြုရမယ့် Dry Drowning နဲ့ Secondary Drowning...\nMonday, February 22, 2016 ကျန်းမာရေးနှင့် ဆေးပညာ\nမကြာသေးခင်က အင်တာနက်ပေါ်မှာ သတင်း တစ်ပုဒ်ကို ဖတ်ရှုလိုက်ရပါတယ်... အဲဒါကတော့... အမေရိကန်နိုင်ငံက အသက် ၁၀ နှစ်အရွယ် ကလေးတစ်ဦး အိမ်နီးနားချင်းက ရေကူးကန် တစ်ခုမှာ ရေသွားကစားရာကနေ ပြန်လာပြီး သူဟာ အတော်လေး နွမ်းနယ်နေတဲ့အကြောင်း၊ အရမ်းလည်း အိပ်ချင်နေတဲ့အကြောင်း မိခင်ဖြစ်သူကို ပြောပြီး အိပ်ယာထဲမှာ သွားအိပ် လိုက်တယ်လို့ ဆိုပါတယ်... မိခင်ဖြစ်သူကလည်း ကလေးတွေရဲ့ သဘာဝအရ တနေ့ကုန် ကစားထားလို့ ပင်ပန်းတာလို့ ယူဆထားပြီး သားဖြစ်သူကို သံသယ မဖြစ်ခဲ့ဘူးလို့ ပြောပါတယ်...\nခဏအကြာ သားဖြစ်သူကို သွားကြည့်လိုက်တဲ့ အချိန်မှာ ပါးစပ်ကနေ အမြုပ်တွေ ထွက်ပြီး အသက် မရှုတော့တာကို တအံ့တသြ တွေ့လိုက်ရတယ်လို့ ဆိုပါတယ်.. ဆေးရုံကို အလျင်အမြန် ပို့ဆောင်ခဲ့ပေမယ့် ဆေးရုံဝန်ထမ်းတွေက ကလေးဟာ Dry drowning ကြောင့် ဆုံးသွားပြီလို့ အတည်ပြုခဲ့ပါတယ်...\nအမေရိကန်နိုင်ငံမှာ Dry drowning ရေ မတော်တဆဖြစ်တဲ့သူ ဦးရေဟာ ၁ နှစ်ကို ခန့်မှန်းခြေ ၄,၀၀၀ ခန့် ရှိပြီး... သူတို့ထဲက အရေအတွက် ၄၀၀ ကနေ ၆၀၀ လောက်ဟာ နှစ်စဉ် အသက် ဆုံးရှုံးနေတယ်လို့လည်း သိရပါတယ်...\nDry Drowning နဲ့ Secondary Drowning ဆိုတာ ဘာလဲ?\nမိမိအပါအ၀င် ကလေးမိဘတွေဟာ ကလေးတွေကို ရေကူးကန်တွေ၊ ရေချိုးခန်းတွေမှာ ရေပေးချိုး၊ ရေပေး ကစားလေ့ ရှိပါတယ်... ဒီလို ကစားပြီးလို့ ရေအပြင်ဘက် ရောက်တာနဲ့ ရေဘေးအန္တရာယ် မရှိတော့ဘူးလို့ ထင်တတ်ကြပါတယ်... တကယ်တော့ Dry drowning နဲ့ Secondary drowning ဆိုတာဟာ ရေထဲမှာ ရှိနေစဉ် ရေနစ်သေဆုံးတာ မဟုတ်ပဲ... ကလေးတွေ ရေချိုး၊ ရေကစားပြီးလို့ ခန္ဓာကိုယ်က ရေတွေကို ခြောက်သွေ့အောင် တဘက်နဲ့သုတ်၊ အ၀တ်အစားလဲ... စသဖြင့် ဒီလိုလုပ်နေချိန် နာရီပိုင်း အတွင်းမှာ ဖြစ်ပွားတဲ့ ရေမရှိတဲ့နေရာမှာ ရေနစ်သေဆုံးတဲ့ ဖြစ်စဉ်တစ်ခုလို့ မှတ်သား ရပါတယ်...\nဒီလိုပုံစံနဲ့ ရေနစ်တာဟာ... ကလေးတွေ သူတို့ ကိုယ်တိုင် ရေကန်ထဲမှာ ရေကစားနေတဲ့အချိန် (ဒါမှမဟုတ်) ကလေးမိဘတွေက သူတို့ရဲ့ ကလေးတွေကို ချစ်စနိုးနဲ့ ခေါင်းကို ရေထဲနှစ်ပြီး ကစားနေတဲ့ အချိန်တွေမှာ မတော်တဆ (ရေမွန်းပြီး) ရေတွေကို သူတို့ရဲ့ နှာခေါင်းတွေကတဆင့် ရှူသွင်း မိလိုက်တဲ့ အချိန်မှာ ဖြစ်တတ်ပါတယ်...\nDry drowning ရေနစ်တဲ့ ဖြစ်စဉ်နဲ့ပတ်သက်ပြီး ဖြစ်နိုင်ခြေ အကြောင်းအရင်း တွေ ကတော့... ရေကစားနေစဉ်အတွင်း ကလေးငယ် မတော်တဆ ရှူရှိုက်မိလိုက်တဲ့ ရေတွေဟာ အဆုတ်ထဲထိ ရောက်ရှိမသွားပဲ လေ၀င်အသက်ရှူ လမ်းကြောင်းကို ရုတ်တရက် ဆိုးကျိုးသက်ရောက်မှု တစ်ခု ဖြစ်စေ ပါတယ်... ဒီလိုနဲ့ ကုန်းပေါ် ရောက်တဲ့ အချိန် Asphyxiation ခေါ် အောက်ဆီဂျင် လုံလောက်စွာ မရရှိတော့ပဲ အသက်ရှူမ၀တဲ့ အခြေအနေ ဖြစ်လာတယ်လို့ ဆိုပါတယ်...\nSecondary drowning (Delayed drowning လည်း ခေါ်ပါတယ်) ကတော့ Dry drowning နဲ့ အနည်းငယ် ကွာခြားပါတယ်... သူကတော့ ကလေးငယ် ရှူသွင်းလိုက်မိတဲ့ ရေတွေဟာ ပွင့်နေတဲ့ လေလမ်းကြောင်းအတိုင်း အဆုတ်ထဲကို ရောက်ရှိ နေရာ ယူသွားတာ ဖြစ်ပါတယ်... အဆိုပါ အဆုတ်ထဲရှိ ရေတွေဟာ ခန္ဓာကိုယ်တွင်း လည်ပတ်နေတဲ့ သွေးထဲသို့ အောက်ဆီဂျင် ပို့ဆောင်ပေးတဲ့ အင်္ဂါအစိတ်အပိုင်းတွေကို အဟန့်အတား ဖြစ်စေပြီး... နောက်ဆုံး ဦးနှောက်ကပါ အောက်ဆီဂျင် လုံလောက်စွာ မရတော့တဲ့ထိ ပြဿနာ ဖြစ်လာပါတယ်... ဒီလို အခြေအနေကို 'Pulmonary edema' လို့လည်း ခေါ်တယ်လို့ သိရပါတယ်...\nDry drowning ရေနစ်တဲ့ လက္ခဏာတွေက အများအားဖြင့် ရေ မတော်တဆဖြစ်ပြီး ခဏ အတွင်းမှာ ဖြစ်ပေါ်လာပြီး... Secondary drowning ရဲ့ လက္ခဏာတွေကတော့ ယေဘုယျအားဖြင့် ရေ မတော်တဆဖြစ်ပြီးနောက်ပိုင်း ၁ နာရီကနေ ၂၄ နာရီအတွင်း (တချို့ဆေးစာတွေမှာ ၁ နာရီကနေ ၇၂ နာရီကြား) မှာ စတင် ဖြစ်ပေါ်တယ်လို့ Children's Hospital of Pittsburgh ရဲ့ အရေးပေါ် ဌာန ညွှန်ကြားရေးမှူး ဒေါက်တာ Raymond Pitetti က ဆိုပါတယ်...\nဒီလို ရေမတော်တဆမှုဟာ လူကြီးတွေမှာလည်း ဖြစ်ပွားနိုင်ပါတယ်... ဒါပေမယ့် လူကြီးတွေလို ခန္ဓာကိုယ် ဖွံ့ဖြိုးမှု မရှိသေးတဲ့ ကလေးငယ်တွေမှာ ပိုပြီး အဖြစ်များတာ တွေ့ရတယ်လို့ ဒေါက်တာ Pitetti က ပြောပါတယ်...\n၂ မျိုးလုံးဟာ အတော်လေး ဖြစ်ခဲတဲ့ရောဂါတွေ ဖြစ်ပါတယ်... ရေနစ်တဲ့ ဖြစ်စဉ်တွေ အားလုံးထဲမှာ ဒီလိုပုံစံနဲ့ ရေနစ်တာဟာ ၁ ရာခိုင်နှုန်းနဲ့ ၂ ရာခိုင်နှုန်း အကြား မှာသာ ရှိတယ်လို့ အမေရိကန်နိုင်ငံရှိ Florida Hospital Tampa ဆေးရုံက ဒေါက်တာ James Orlowski ကလည်း ဆိုထားပါတယ်... ဒါပေမယ့် သတိတော့ ထားရပါမယ်...\nDry Drowning နဲ့ Secondary Drowning ၂ မျိုးလုံးမှာ တူညီတဲ့ လက္ခဏာ တွေကတော့ အသက်ရှူရ ခက်ခဲခြင်း၊ ချောင်းဆိုးခြင်း၊ ရင်ဘက်အောင့်ခြင်း၊ အလွန့်အကျွံ ပင်ပန်းနွမ်းနယ် လာခြင်း.... တွေပဲ ဖြစ်ပါတယ်... ဒါ့အပြင် ကလေးဟာ စိတ်ဆိုးမာန်ဆိုးဖြစ်ခြင်း စတဲ့ အမူအရာ ပြောင်းလဲ လာတာမျိုးလည်း ဖြစ်လာနိုင်ပါတယ်... ဒီလက္ခဏာတွေ အားလုံးဟာ ကလေးငယ်ရဲ့ ဦးနှောက်က အောက်ဆီဂျင် လုံလောက်စွာ မရရှိတဲ့သဘော သက်ရောက်နေတာ ဖြစ်တယ်လို့ ဆိုပါတယ်...\nဒီလက္ခဏာတွေ အားလုံးကို ကလေးမိဘတွေက သတိမပြုမိဘဲ အချိန်မီ မကုသဘူးဆိုရင် အသက် ဆုံးရှုံးတဲ့အဆင့်ထိ ရောက်လာနိုင်ပါတယ်....\nမိမိရဲ့ကလေးဟာ အထက်မှာ ဖော်ပြခဲ့အတိုင်း ရေကစားပြီးတဲ့အချိန် Dry Drowning နဲ့ Secondary Drowning တွေထဲက ရှေ့ပြေး လက္ခဏာ တစ်ခုခု ပြနေပြီဆိုရင် နီးစပ်ရာမှာ ဆေးရုံမှာ ဆေးဝါး အကူအညီ ရယူပါ... မျက်ခြေမပြတ် စောင့်ကြည့်ပါ... ဒီလက္ခဏာတွေဟာ သူ့အလိုလို ပျောက်သွားတယ် ဆိုရင်တောင်မှ ဓာတ်မှန်ရိုက်ပြီး ဆေးစစ်တာတွေ လုပ်ဆောင်ဖို့ အရေးကြီးတယ်လို့ ဆိုပါတယ်...\nကလေးငယ်တွေ ရေကူးကန်၊ ရေချိုးကန်တွေမှာ ရေကစားစဉ် Water Safety ရေလုံခြုံမှု ရှိပြီး ရေမတော်တဆမှုက ကင်းဝေးစေဖို့ အတွက် American Academy of Emergency Medicine က အကြီးအကဲ တစ်ဦးဖြစ်သူ ဒေါက်တာ Mark Reiter က ကလေးမိဘတွေကို...\n(၁) ရေထဲ (ဒါမှမဟုတ်) ရေအနီးအနားမှာ ရှိနေတဲ့ ကလေးတွေကို အမြဲတမ်း မျက်ခြေမပျက် အနီးကပ် စောင့်ကြည့်ဖို့...\n(၂) ကလေးတွေကို အသက်ကယ် ပစ္စည်းတွေ ရှိတဲ့ နေရာတွေမှာသာ ရေကစားခွင့် ပြုဖို့နဲ့..\n(၃) ရေကစားတဲ့ ကလေးတွေကိုလည်း လူကြီးတွေရဲ့ ထိန်းချုပ်မှု အောက်မှာ ရှိစေဖို့ အကြံပြုထားပါတယ်....။\n(မိမိလို မသိသေးတဲ့ ဘ၀တူ ကလေး မိဘများအတွက် ဗဟုသုတအနေနဲ့ ရေးသား တင်ပြပေး လိုက်တာပါ... Cause and Effect နဲ့ Prevention အပိုင်းကိုသာ တင်ပြလိုတဲ့အတွက် ဆေးနဲ့သက်ဆိုင်တဲ့ အသုံးအနှုန်းများ ရေးထားတာ မရှင်း မလင်း ဖြစ်ခဲ့ရင် မိမိရဲ့ အားနည်းချက်သာ ဖြစ်ပါတယ်...)\nထောင်ကျနေတဲ့ လူတစ်ယောက်ဟာ ဇနီးသည်ထံက အောက်ပါအတိုင်း ရေးထားတဲ့ စာတစ်စောင် လက်ခံ ရရှိခဲ့တယ်...\n"ယောက်ျား... ကျမတို့အိမ်ရဲ့ အနောက်ဘက် ခြံထဲမှာ ဆလတ်ရွက်တွေ စိုက်ပျိုးဖို့ ဆုံးဖြတ်ထားတယ်... ဘယ်အချိန်မှာ စိုက်ပျိုးရင် ကောင်းမလဲ..."\nထောင်မှာ ၀င်ထွက်နေတဲ့ စာမှန်သမျှကို ထောင်စောင့်တွေက ခိုးဖတ်တာကို သိထားတဲ့ အကျဉ်းသားက ဇနီးဖြစ်သူကို အကြောင်းပြန်လိုက်တယ်...\n"ချစ်ဇနီး... တခြား ဘာပဲလုပ်လုပ် အိမ်နောက်ဘက်က ခြံကိုတော့ မထိပါနဲ့ကွာ... ကိုယ့်ရွှေတွေအားလုံး အဲဒီနေရာမှာ မြုပ်ထားလို့ပါ..."\nတပတ်လောက် ကြာပြီးတဲ့နောက် အကျဉ်းသားဟာ ဇနီးသည်က ပို့လိုက်တဲ့ နောက်ထပ် စာတစ်စောင်ကို အောက်ပါအတိုင်း လက်ခံ ရရှိခဲ့တယ်...\n"ဘာတွေ ဖြစ်ကုန်ပြီလဲဆိုတာ ရှင်သိလား... လူတစ်အုပ် ပေါက်တူးတွေ ဂေါ်ပြားတွေနဲ့ ကျမတို့အိမ်ကို ရောက်လာပြီး အနောက်ဘက် ခြံတစ်ခြံလုံး တူးဆွသွားကြတယ်..."\nဒါနဲ့ အကျဉ်းသားလည်း နောက်ထပ် စာတစ်စောင်ရေးပြီး ဇနီးသည်ကို အကြောင်းပြန်လိုက်တယ်...\n"ချစ်ဇနီး... ယခုအချိန်ဟာဆိုရင် ဆလတ်ရွက်တွေ စိုက်ပျိုးဖို့အတွက် အကောင်းဆုံး အချိန်ဖြစ်တယ်....။"\nတခါတုန်းက တောအုပ်တစ်အုပ်မှာ နေထိုင်တဲ့ ကျီးကန်း တစ်ကောင်ရှိတယ်... သူဟာ သူ့ဘ၀ကိုယ်သူ အကြွင်းမဲ့ ကျေနပ်နေပြီး ပျော်ရွှင်စွာ နေထိုင်ခဲ့တယ်... ဒါပေမယ့် တစ်နေ့မှာတော့ သူဟာ ငန်းတစ်ကောင်ကို တွေ့ခဲ့တယ်... "ဒီငန်းဟာ အရမ်းဖြူတယ်... ငါကျတော့ အရမ်း မည်းတယ်... သူဟာ ကမ္ဘာပေါ်မှာ အပျော်ရွှင်ဆုံး သတ္တဝါ ဖြစ်ရမယ်..." လို့ ထင်လိုက်တယ်...\nဒါနဲ့ ငန်းကို သူထင်မြင်တာတွေ ပြောပြလိုက်တဲ့အခါ ငန်းက... "ဟုတ်ပါတယ်... အဆွေကျီး... အကျွန်ုပ်ဟာ ကမ္ဘာပေါ်မှာ အပျှော်ရွှင်ဆုံး ငှက်တစ်ကောင် ဖြစ်တယ်လို့ အမှန်တကယ် ခံစားခဲ့မိပါတယ်... ဒါပေမယ့် အခု အရောင်နှစ်ရောင်နဲ့ ကြက်တူရွေး တစ်ကောင်ကို မြင်တွေ့ပြီးတဲ့ နောက်ပိုင်းမှာ သူသာလျှင် အပျှော်ရွှင်ဆုံး ငှက်တစ်ကောင် ဖြစ်မယ်လို့ ထင်မိပါတယ်..." လို့ ပြန်ဖြေလိုက်တယ်...\nဒီလိုနဲ့ ကျီးကန်းလည်း ကြက်တူရွေးထံ သွားပြီး မေးလိုက်တယ်... ဒီအခါ ကြက်တူရွေးက... "အဆွေကျီး... အကျွန်ုပ်ဟာ ဥဒေါင်းငှက် တစ်ကောင်ကို မတွေ့ခင်အချိန်က အင်မတန် ပျှော်ရွှင်တဲ့ ဘဝတစ်ခုကို ပိုင်ဆိုင်ခဲ့ပါတယ်... အကျွန်ုပ်မှာ အရောင် ၂ မျိုးသာ ရှိပါတယ်... ဒါပေမယ့် ဥဒေါင်းငှက်မှာ အရောင်မျိုးစုံ ရှိပါတယ်..." လို့ ရှင်းပြလိုက်တယ်...\nအဲဒီနောက် ကျီးကန်းဟာ တိရစ္ဆာန်ရုံထဲမှာ ရှိနေတဲ့ ဥဒေါင်းငှက်ထံ သွားရောက် လည်ပတ်ခဲ့တယ်... တချိန်တည်း မှာပဲ ဥဒေါင်းငှက်ကို စုပြုံကြည့်ရှုနေကြတဲ့ ရာနဲ့ချီတဲ့ လူတွေကိုလည်း သူတွေ့လိုက်တယ်... လူရှင်းသွားတဲ့ အချိန်မှာတော့ ဥဒေါင်းငှက်အနား ကပ်ပြီး... "အဆွေ ဥဒေါင်းငှက်... သင်ဟာ အရမ်းကို လှပတင့်တယ်ပေတယ်... နေ့စဉ်နေ့တိုင်း ထောင်သောင်းချီတဲ့ လူတွေကလည်း သင့်ကို လာရောက် ကြည့်ရှုကြတယ်... လူတွေက အကျွန်ုပ်ကို တွေ့တဲ့ အချိန်မှာဆိုရင် ချက်ချင်း ခြောက်လှန့် မောင်း ထုတ်ကြတယ်... ဒါကြောင့် သင်ဟာ ကမ္ဘာပေါ်မှာ အပျှော်ရွှင်ဆုံး ငှက်တစ်ကောင် ဖြစ်မယ်လို့ ထင်ပါတယ်... "ဆိုပြီး ပြောလိုက်တယ်...\nဒီအခါမှာ ဥဒေါင်းငှက်က... "အဆွေကျီး... အကျွန်ုပ်ဟာ ကမ္ဘာပေါ်မှာ အလှပဆုံးနဲ့ အပျှော်ရွှင်ဆုံး ငှက်တစ်ကောင် ဖြစ်တယ်လို့ အမြဲတမ်း ယုံကြည်ခဲ့ပါတယ်... ဒါပေမယ့်... အကျွန်ုပ်ရဲ့ အလှအပတွေကြောင့် တိရစ္ဆာန်ရုံထဲမှာ အခုလို ပိတ်လှောင် ခံထားရတယ်... အကျွန်ုပ် ဒီတိရစ္ဆာန်ရုံကြီးကို သသေချာချာ လေ့လာကြည့်ပြီးပါပြီ... အဆွေကျီးတို့ဟာ လှောင်အိမ်ထဲမှာ ပိတ်လှောင်ခြင်း မခံရတဲ့ ငှက်တွေသာ ဖြစ်ပါတယ်... အကျွန်ုပ်သာ အဆွေကျီးလို ငှက်တစ်ကောင် ဖြစ်ခဲ့မယ်ဆိုရင် ဘယ်နေရာကိုမဆို လွတ်လပ်ပျှော်ရွှင်စွာ ဒုန်းစိုင်းလိုက်ချင်ရဲ့လို့တောင် ဟိုတလောက စဉ်းစားနေမိပါ သေးတယ်..." လို့ ဆိုပြီး ဖြေကြားလိုက်တယ်.....။\n(ကိုယ့်ကိုကိုယ် အခြားသူတွေနဲ့ မလိုအပ်တဲ့ နှိုင်းယှဉ်မှုတွေ လုပ်မိရင် ဝမ်းနည်းမှု၊ စိတ်ပျက် အားငယ်မှုတွေသာ ဖြစ်စေပြီး ပျှော်ရွှင်မှု ဆိတ်သုဉ်းစေတဲ့ သံသရာ စက်ဝန်းထဲကို ရောက်မှန်းမသိ ရောက်ရှိ သွားနိုင်ပါတယ်.... မိမိမှာ ဖြစ်တည်ပြီးသား အရာတွေကိုသာ တန်ဖိုးထားပါ... ကျေနပ်ရောင့်ရဲပါ... ဒါဆိုရင် သင်ဟာ ကမ္ဘာပေါ်မှာ အပျှော်ရွှင်ဆုံး လူသားတစ်ယောက် ဖြစ်လာပါ လိမ့်မယ်...)\n"နှင်းဆီတစ်ပွင့်ဟာ ဘယ်သောအခါမှ နေကြာပန်း တစ်ပွင့် မဖြစ်နိုင်သလို... နေကြာပန်း တစ်ပွင့်ဟာလည်း ဘယ်သောအခါမှ နှင်းဆီတစ်ပွင့် ဖြစ်လာမှာ မဟုတ်ပါဘူး... ပန်းအားလုံးမှာ သူတို့နည်း သူတို့ဟန်နဲ့ အလှကိုယ်စီ ရှိပြီးသားပါ...." _Miranda Kerr\n"သင့်ကိုယ်သင် အခြာသူတွေနဲ့ နှိုင်းယှဉ်နေတာတွေကို ရပ်တန့်လိုက်တဲ့ အချိန်ဟာ ပျှော်ရွှင်မှု အစပြုတဲ့ အချိန်ပါပဲ..." _Anonymous\nအသက် ၂၄ နှစ်အရွယ် လူငယ်တစ်ဦးနဲ့ ဖခင်ဖြစ်သူတို့ ရထားစီးပြီး ခရီးသွားနေကြတယ်...\nလူငယ်ဟာ ရထားပြူတင်းပေါက်ကနေ သူ မြင်တွေ့နေသမျှ အရာတွေကို အဖေဖြစ်သူကို အသံအကျယ်ကျယ်နဲ့ အော်ပြီး ပြောနေတယ်...\n"အဖေရေ့!!... ဟိုးမှာကြည့်ပါအုံး သစ်ပင်တွေက အနောက်မှာ သွားနေကြတယ်..."\nဒီအချိန်မှာ ဖခင်ဖြစ်သူက သားကိုကြည့်ပြီး ပြုံးနေတယ်... ဒါပေမယ့် အနီးအနားမှာ ထိုင်နေတဲ့ ခရီးသွား စုံတွဲတစ်တွဲက အသက် ၂၄ နှစ်အရွယ် ရှိနေပြီဖြစ်တဲ့ လူငယ်ရဲ့ ကလေးဆန်တဲ့ အပြုအမူကို စိုက်ကြည့်နေကြတယ်... ရုတ်တရက်ဆိုသလိုပဲ လူငယ်က သူ့အဖေကို အသံအကျယ်ကြီးနဲ့ အော်ပြီး ပြောလိုက်ပြန်တယ်...\n"အဖေ!!... ဟိုးအပေါ်က တိမ်တွေကိုလည်း ကြည့်ပါအုံး ကျနော်တို့နဲ့အတူ လိုက်ပြေးနေကြတယ်..."\nခရီးသွားစုံတွဲလည်း ဆူညံနေတာကို သည်း မခံနိုင်တော့ပဲ လူငယ်ရဲ့ဖခင်ကို... "ခင်ဗျားရဲ့သားကို ဘာဖြစ်လို့ ဆရာဝန် ကောင်းကောင်းနဲ့ သွားမပြရတာလဲ..." လို့ ဆိုပြီး မေးလိုက်တယ်...\nဒီအခါ လူငယ်ရဲ့ဖခင်က ပြုံးပြီးတော့... "သူ့ကို ဆရာဝန်နဲ့ ပြခဲ့ပြီးပါပြီ.. အခုလေးတင်ပဲ ဆေးရုံကနေ ပြန်လာကြတာပါ... ကျနော့သားက မွေးကတည်းက မျက်စိမမြင်ရပါဘူး... ဒီနေ့မှ သူ့မျက်လုံးတွေ စပြီး မြင်ရတာပါ..." လို့ ပြန်ဖြေလိုက်တယ်....။\n(လူတိုင်းလူတိုင်းမှာ ကိုယ်စီဘ၀ ရှိနေကြလို့ သူတို့အကြောင်းကို ခရေစေ့တွင်းကျ မသိသေးပဲ အပြင်ပန်းအားဖြင့် ကြည့်ပြီး အကဲမဖြတ်လိုက်ပါနဲ့.... သူတို့ရဲ့ ဘ၀အမှန်ကို သင် သိလိုက်ရတဲ့ အချိန်မှာ သေချာပေါက် အံ့သြမိမှာပါ....)


“ ဆှမျးတျောစှနျ့ပွီး စားမိလြှငျ အပွဈရှိပါသလား? (ကြျောမသှားဘဲဖတျကွညျ့ပါ) ” – Youth Bar\n“ ဆှမျးတျောစှနျ့ပွီး စားမိလြှငျ အပွဈရှိပါသလား? (ကြျောမသှားဘဲဖတျကွညျ့) ”\n(မေး)အရှငျဘုရား၊ တပညျ့တျောတိုိ့ မိသားစု သညျ နစေ့ဉျ ထမငျးဟငျးနှငျ့ ရလာသမြှသော ခဲဘှယျဘောဇဉျတို့ကို ဦးဦးဖြားဖြား ဆှမျးတျော တငျပွီးမှ စှနျ့သညျ့အခါ စားသောကျခဲ့ ကွသညျမှာ နှဈမြားစှာပငျရှိပါပွီ။\nဗုဒ်ဓဝယြောဝစ်စ ပွုကွသူမြားမှာ ဇနီးနှငျ့သမီးမြားသာ ဖွဈကွ၍ ကနျြလူမြား အပွဈဖွဈနကွေောငျး သိရှိရသဖွငျ့ မြားစှာ တုနျလှုပျ မိပါ သညျ။မညျသညျ့ အကွောငျးကွောငျ့ အပွဈဖွဈ ရသညျ ကို၎င်းငျး၊ ထိုအပွဈမြား ပပြောကျအောငျ မညျသို့ဆောငျရှကျရမညျကို၎င်းငျး၊ ရှငျးလငျးညှနျကွားပေးပါဘုရား။\n( ဖွေ )ရာဇဝငျတှငျ ပုဂံပွညျ အနျောရထာမငျးက မနူဟာမငျးအား ဘုနျးကံနိမျ့စရေနျ သငျပုတျပလ်လငျတှငျ စှနျ့ပွီးသော ဆှမျးတျောတငျကို မနောလငျပနျး၌ ထညျ့၍ ကြှေးသညျ ဟူသော စကားမှ စ၍ ဆှမျးတျောတငျ စားလြှငျ ဘုနျးကံနိမျ့ သညျဟု ပွောစဉျ ဖွဈနေ ရပါ သညျ။\nဝယြောဝစ်စ လုပျသူ ဆှမျးတျောတငျ စားကောငျးသညျ ဟူသော စကားမှာလညျး ဘုရားစတေီတို့တှငျ တငျလှူထားသော ဆှမျးတျောတငျကို ခရီးသှား၊ စားရမဲ့ သောကျရမဲ့ ပုဂ်ဂိုလျမြား စားသောကျ လိုလြှငျ ဤအတိုငျးစားသညျထကျ ဝယြောဝစ်စ လုပျကိုငျပွီးမှ စားသငျ့ကွောငျး ပွောဆိုခွငျး ဖွဈပါ သညျ။\nမိမိတို့တဈအိမျလုံး စားသောကျမညျ့ ထမငျးဟငျးအားလုံးကို ဘုရားကို လှူပွီးမှ စားသောကျခွငျးမြိုးကား ရှာမှရှားသောစတေနာ သဒ်ဓါမြိုး ဖွဈပါသညျ။ မညျသို့မြှ အပွဈ မရှိပါ။အမြားအားဖွငျ့ စတိသဘော မြိုးသာ ပနျးကနျငယျ၊ ခှကျငယျတို့ဖွငျ့ ဆှမျးတျော တငျလရှေိ့ ကွသညျ။\nဒီမိသားစုကတြော့ ရှိသမြှ ထမငျးအားလုံးကို လှူဒါနျးပွီးမှ စားသောကျကွ သညျဟု သိရသဖွငျ့ သာဓုချေါမိပါသညျ။ဘုရားလကျထကျက ပဏ်ဍိတသာမဏေ အလောငျး ပဋိသန်ဓယေူသော အခါ မိခငျက ဘုရား ရဟန်တာတို့အား လှူဒါနျးပွီးမှ ဆှမျးကွှငျး ဆှမျးကနျြကို စားလိုသော ခငျြခွငျးဖွဈကွောငျး၊ တနျခိုးကွီးသော ရဟန်တာ ဖှားမွငျမညျ့ အတိတျဖွဈ၍ အလှနျကောငျးမှနျကွောငျး ဓမ်မပဒ အဋ်ဌကထာတှငျ ပါပါသညျ။\nရှေးဆရာတျောကွီး မြားသညျ ရသမြှ ဆှမျးတျောတငျ ဘုရားလှူပွီးမှ စားသောကျသောအလအေ့ထရှိပါသညျ။မန်တလေးတှငျ စာသငျသားဘ၀ စာသငျစဉျက ဆှမျးခံအပွနျ သပိတျရော ဆှမျးဟငျးအားလုံး မဟာမွတျမုနိဘုရားတှငျ တငျလှူပွီး အခြိနျရသမြှ တရားထိုငျခဲ့၍ နောကျမှ သပိတျကို ပွနျစှနျ့ယူပွီးစားသုံးခဲ့သော ဆရာတျောကွီးမြား ယခုအခါ သာသနာတျောတှငျ ရှတေ့နျးရောကျ ပုဂ်ဂိုလျကွီးမြား ဖွဈ၍နကွေပပွေီ။\nထို့ကွောငျ့ စားသောကျဖှယျ အားလုံး လှူဒါနျးပွီးမှ စားခွငျး၊ မှေးကွိုငျလှပသော ပနျးမြားကို ဘုရားလှူပွီးမှ ပနျဆငျခွငျးတို့မှာ ကဲ့ရဲ့ဖှယျမဟုတျ၊ ခြီးမှမျးဖှယျ၊ အတုယူဖှယျ သာဖွဈကွောငျး ဖွကွေားလိုကျပါသညျ။\n“ ဆွမ်းတော်စွန့်ပြီး စားမိလျှင် အပြစ်ရှိပါသလား? (ကျော်မသွားဘဲဖတ်ကြည့်) ”\n(မေး)အရှင်ဘုရား၊ တပည့်တော်တိုိ့ မိသားစု သည် နေ့စဉ် ထမင်းဟင်းနှင့် ရလာသမျှသော ခဲဘွယ်ဘောဇဉ်တို့ကို ဦးဦးဖျားဖျား ဆွမ်းတော် တင်ပြီးမှ စွန့်သည့်အခါ စားသောက်ခဲ့ ကြသည်မှာ နှစ်များစွာပင်ရှိပါပြီ။\nဗုဒ္ဓဝေယျာဝစ္စ ပြုကြသူများမှာ ဇနီးနှင့်သမီးများသာ ဖြစ်ကြ၍ ကျန်လူများ အပြစ်ဖြစ်နေကြောင်း သိရှိရသဖြင့် များစွာ တုန်လှုပ် မိပါ သည်။မည်သည့် အကြောင်းကြောင့် အပြစ်ဖြစ် ရသည် ကို၎င်း၊ ထိုအပြစ်များ ပပျောက်အောင် မည်သို့ဆောင်ရွက်ရမည်ကို၎င်း၊ ရှင်းလင်းညွှန်ကြားပေးပါဘုရား။\n( ဖြေ )ရာဇဝင်တွင် ပုဂံပြည် အနော်ရထာမင်းက မနူဟာမင်းအား ဘုန်းကံနိမ့်စေရန် သင်ပုတ်ပလ္လင်တွင် စွန့်ပြီးသော ဆွမ်းတော်တင်ကို မနောလင်ပန်း၌ ထည့်၍ ကျွေးသည် ဟူသော စကားမှ စ၍ ဆွမ်းတော်တင် စားလျှင် ဘုန်းကံနိမ့် သည်ဟု ပြောစဉ် ဖြစ်နေ ရပါ သည်။\nဝေယျာဝစ္စ လုပ်သူ ဆွမ်းတော်တင် စားကောင်းသည် ဟူသော စကားမှာလည်း ဘုရားစေတီတို့တွင် တင်လှူထားသော ဆွမ်းတော်တင်ကို ခရီးသွား၊ စားရမဲ့ သောက်ရမဲ့ ပုဂ္ဂိုလ်များ စားသောက် လိုလျှင် ဤအတိုင်းစားသည်ထက် ဝေယျာဝစ္စ လုပ်ကိုင်ပြီးမှ စားသင့်ကြောင်း ပြောဆိုခြင်း ဖြစ်ပါ သည်။\nမိမိတို့တစ်အိမ်လုံး စားသောက်မည့် ထမင်းဟင်းအားလုံးကို ဘုရားကို လှူပြီးမှ စားသောက်ခြင်းမျိုးကား ရှာမှရှားသောစေတနာ သဒ္ဓါမျိုး ဖြစ်ပါသည်။ မည်သို့မျှ အပြစ် မရှိပါ။အများအားဖြင့် စတိသဘော မျိုးသာ ပန်းကန်ငယ်၊ ခွက်ငယ်တို့ဖြင့် ဆွမ်းတော် တင်လေ့ရှိ ကြသည်။\nဒီမိသားစုကျတော့ ရှိသမျှ ထမင်းအားလုံးကို လှူဒါန်းပြီးမှ စားသောက်ကြ သည်ဟု သိရသဖြင့် သာဓုခေါ်မိပါသည်။ဘုရားလက်ထက်က ပဏ္ဍိတသာမဏေ အလောင်း ပဋိသန္ဓေယူသော အခါ မိခင်က ဘုရား ရဟန္တာတို့အား လှူဒါန်းပြီးမှ ဆွမ်းကြွင်း ဆွမ်းကျန်ကို စားလိုသော ချင်ခြင်းဖြစ်ကြောင်း၊ တန်ခိုးကြီးသော ရဟန္တာ ဖွားမြင်မည့် အတိတ်ဖြစ်၍ အလွန်ကောင်းမွန်ကြောင်း ဓမ္မပဒ အဋ္ဌကထာတွင် ပါပါသည်။\nရှေးဆရာတော်ကြီး များသည် ရသမျှ ဆွမ်းတော်တင် ဘုရားလှူပြီးမှ စားသောက်သောအလေ့အထရှိပါသည်။မန္တလေးတွင် စာသင်သားဘ၀ စာသင်စဉ်က ဆွမ်းခံအပြန် သပိတ်ရော ဆွမ်းဟင်းအားလုံး မဟာမြတ်မုနိဘုရားတွင် တင်လှူပြီး အချိန်ရသမျှ တရားထိုင်ခဲ့၍ နောက်မှ သပိတ်ကို ပြန်စွန့်ယူပြီးစားသုံးခဲ့သော ဆရာတော်ကြီးများ ယခုအခါ သာသနာတော်တွင် ရှေ့တန်းရောက် ပုဂ္ဂိုလ်ကြီးများ ဖြစ်၍နေကြပေပြီ။\nထို့ကြောင့် စားသောက်ဖွယ် အားလုံး လှူဒါန်းပြီးမှ စားခြင်း၊ မွှေးကြိုင်လှပသော ပန်းများကို ဘုရားလှူပြီးမှ ပန်ဆင်ခြင်းတို့မှာ ကဲ့ရဲ့ဖွယ်မဟုတ်၊ ချီးမွမ်းဖွယ်၊ အတုယူဖွယ် သာဖြစ်ကြောင်း ဖြေကြားလိုက်ပါသည်။\nကိုးလသား အရှယျ(ခလေး)ငယျ ထမငျးရညျပူလောငျသဆေုံး…..


ကွန်တိန်နာသင်္ဘောမီးလောင်မှုဖြစ်ပွားပြီးနောက် သီရိလင်္ကာနိုင်ငံရှိ ကမ်းခြေတွင် ပင်လယ်ရေနေသတ္တဝါများ ထပ်မံသေဆုံး - Xinhua News Agency\nသီရိလင်္ကာနိုင်ငံ ကိုလံဘိုမြို့ရှိ ကိုလံဘိုဆိပ်ကမ်းအနီး မီးလောင်ကျွမ်းခဲ့သော X Press Pearl ကွန်တိန်နာသင်္ဘော တစ်စိတ်တစ်ပိုင်းအား တွေ့ရစဉ် (ဓာတ်ပုံ- Sri Lanka Air Force Media/Handout via Xinhua)\nကိုလံဘို၊ ဇွန် ၁၆ ရက် (ဆင်ဟွာ)\nသီရိလင်္ကာနိုင်ငံ ကိုလံဘိုဆိပ်ကမ်းပြင်ပ ပင်လယ်ပြင်တွင် X-Press Pearl ကုန်တင်သင်္ဘော မီးလောင်မှု ဖြစ်ပွားပြီးနောက် နိုင်ငံ အနောက်ဘက်ကမ်းရိုးတန်းတစ်လျှောက်၌ လင်းပိုင် ၅ ကောင်နှင့် ပင်လယ်လိပ် ၃၁ ကောင် သေဆုံးနေသည်ကို တွေ့ရှိခဲ့ရကြောင်း သီရိလင်္ကာ တောရိုင်းတိရစ္ဆာန် ထိန်းသိမ်းစောင့်ရှောက်ရေးဦးစီးဌာနက ပြောကြားခဲ့သည်။\nအဆိုပါ တိရစ္ဆာန်အသေကောင်များအား ကိုလံဘိုမြို့တော်မှ တောင်ဘက် Kosgoda ကမ်းခြေသို့သွားရာ လမ်းကြောင်းရှိ ကမ်းရိုးတန်းတစ်လျှောက် တွင် တွေ့ရှိခဲ့ရခြင်းဖြစ်ကြောင်း ဦးစီးဌာန၏ ပြောကြားချက်အား ကိုးကား၍ ဒေသတွင်း မီဒီယာသတင်းများက ဇွန် ၁၅ ရက်၌ ဖော်ပြခဲ့သည်။\nသေဆုံးသည့်လိပ်များ၏ တစ်သျှူးအစိတ်အပိုင်း လိုအပ်ချက်များအရ ထပ်မံစုံစမ်းစစ်ဆေးမှုများကို အစိုးရ သရုပ်ခွဲစိစစ်ရေးဦးစီးဌာနသို့ လွှဲပြောင်းပေးခဲ့ပြီးဖြစ်ကြောင်း တောရိုင်းတိရစ္ဆာန်ဦးစီးဌာန ညွှန်ကြားရေးမှူးချုပ် Chandana Sooriyabandara က ပြောခဲ့သည်။\nဆက်စပ်သော တစ်သျှူးအပိုင်းအစများ အပါအဝင် နမူနာများ လက်ခံရရှိဆဲဖြစ်ကြောင်း အစိုးရ သရုပ်ခွဲစိစစ်ရေးဦးစီးဌာနမှ အဆင့်မြင့်အရာရှိတစ်ဦး၏ ပြောကြားချက်ကို ကိုးကား၍ ဒေသတွင်းမီဒီယာ သတင်းများက ဆိုသည်။\nထို့ပြင် အထူးအဖွဲ့တစ်ခုကိုလည်း စုံစမ်းစစ်ဆေးမှုများ ပြီးပြည့်စုံအောင် ဆောင်ရွက်ရန် တွဲအပ်တာဝန်ပေးထားကြောင်း အထက်ပါတာဝန်ရှိသူက ဖြည့်စွက်ပြောခဲ့သည်။\nX-Press Pearl သင်္ဘောအား စင်ကာပူအလံဖြင့် မှတ်ပုံတင်ထားခြင်းဖြစ်ပြီး nitric acid နှင့် အခြားဓာတုပစ္စည်းနှင့် အလှကုန် ၂၅ တန် ပါဝင်သော ကွန်တိန်နာ ၁,၄၈၆ လုံးကို သယ်ဆောင်ကာ မေ ၁၅ ရက်က အိန္ဒိယနိုင်ငံ Hazira ဆိပ်ကမ်းမှ ထွက်ခွာလာခဲ့ခြင်းဖြစ်သည်။\nအဆိုပါ သင်္ဘောသည် မေ ၂၀ ရက်က ကိုလံဘိုဆိပ်ကမ်းအနီးတွင် အရေးပေါ်ဖုန်းခေါ်မှုပြုလုပ်ခဲ့ပြီးနောက် မီးလောင်ခဲ့ခြင်းဖြစ်သည်။ မီးလောင်မှုအား ထိန်းချုပ်ရန် သီရိလင်္ကာရေတပ်အား တာဝန်ဖြန့်ကျက်ခဲ့ကြောင်း သိရသည်။\nX-Press Pearl မီးလောင်မှုခဲ့ပြီး အပျက်အစီးများက ကမ်းခြေများသို့ ရောက်ရှိလာခြင်းကြောင့် တောင်ဘက် ကမ်းရိုးတန်းမှာ အနောက်ဘက်ကမ်းရိုးတန်းတစ်လျှောက်ရှိ ကမ်းခြေများ၌ ကြီးမားသော သဘာဝဘေးအန္တရာယ် ဖြစ်ပေါ်ခဲ့ကြောင်း ပင်လယ်ရေကြောင်း သဘာဝပတ်ဝန်းကျင် ကာကွယ်ရေးအာဏာပိုင်က ပြောကြားခဲ့သည်။\nသင်္ဘောမီးလောင်ရခြင်းအကြောင်းရင်းအား စုံစမ်းစစ်ဆေးမှုများ ဆောင်ရွက်လျက်ရှိကြောင်း သိရသည်။ (Xinhua)\nCOLOMBO, June 16 (Xinhua) — The carcasses of five dolphins and 31 sea turtles had been found along the western coast of Sri Lanka after the burning of X-Press Pearl cargo ship in the seas off the Colombo Port, Sri Lanka’s Department of Wildlife Conservation said.\nA senior official of the Government Analyst’s Department, quoted by local media reports said that samples including relevant tissue fragments were still being received.\nA criminal probe was underway into the cause of the blaze. Enditem\nPhoto : Photo taken on June 2, 2021 shows part of the X Press Pearl,acontainer ship burnt near the Colombo Port, in Colombo, Sri Lanka. (Sri Lanka Air Force Media/Handout via Xinhua)


How to make your child self-confident? - BFI Education Services Co., Ltd.\nShu Khinn Thar International College School Calendar (2019-2020)\n5NovNovember 5, 2018\n1. When your child is talking to you, face him/her, take his/her words seriously and let him/her feel it. Eye contact and conversation raise your child’s self-confidence.\n2. Give your child responsibility that he/she can handle.\n3. Spend some time with your child. The way you spend the time together will make your child feel special.\n4. Have conversations with your child about everything (age appropriate language). The child will develop ideas, logical thinking and will get confidence to talk freely about everything.\n5. Tell your child often that you love him/her. Love words are powerful in gaining strong self-confidence.\n6. Put your child in first place. His/Her feeling of being important will influence his positive behavior and eliminate unwanted behavior.\n7. Let your child do everything that he/she must do at his/her age (dressing, lacing shoes, tidying up the room, getting ready for the next school day). His/Her progress and individual development will increase his/her self-esteem and self-confidence.\n8. Don’t compare your child with others. Every child’s intelligence and individual abilities are unique. Your comparison means disrespect to your child.\n9. Don’t make excessive expectations from your child. It will add stress and internal conflict to his/her life. Your expectations should be suitable to his/her age.\n10. Give importance to your child’s school life, education and everything he/she is fond of. School progress and happiness will contribute into the child’s personal and self-confidence development.\n11. Createahappy and peaceful family environment. Nothing can be compared with the family contribution in child’s self-confidence development.\nသင့်ကလေးရဲ့ ကိုယ်ပိုင်ယုံကြည်မှု တိုးတက်စေရန် ဘာတွေလုပ်ကြမလဲ?\n1. သင့်ကလေးမှသင့်ကိုစကားပြောသောအခါ သင့်ကလေးနှင့် မျက်နှာချင်းဆိုင်၍ သူတို့၏ စကားလုံးတိုင်းကိုလေးနက်စွာနားထောင်နေကြောင်းကိုသူတို့သိပါစေ။ မျက်လုံးချင်းဆုံပြီးစကားပြောဆိုခြင်းသည် သင့်ကလေး၏ ကိုယ်ပ်ိုင်ယုံကြည်မှုကို မြင့်တင်ပေးပါသည်။\n2. သင့်ကလေးအားသူတို့ပြုလုပ်နိုင်သော တာဝန်များကို ပေးပါ။\n3. အချို့သောအချိန်များကိုကလေးနှင့်အတူအသုံးပြုပါ။ ၄င်းကဲ့သို့ အချိန်ကိုအတူတကွ အသုံးပြုခြင်းနည်းလမ်းသည် သင့်ကလေးကိုထူးခြားသည့် ခံစားမှုရအောင် ပြုလုပ်ပေးပါလိမ့်မည်။\n4. သင့်ကလေးအားအကြောင်းအရာတိုင်းကိုအသက်အရွယ်နှင့် သင့်လျော်သောစကားအသုံးအနှုန်းဖြင့် စကားပြောပါ။ ကလေးသည် အတွေးအခေါ်များ၊ ယုတ္တိဗေဒကျကျ စဉ်းစားတွေးတောခြင်းများကြောင်းကျိုးဆက်စပ်ခြင်းဖြင့် အကြောင်းအရာများကိုလွတ်လပ်စွာပြောဆိုနိုင်ရန် ယုံကြည်မှုများရရှိလာပါလိမ့်မည်။\n5. သင့်ကလေးအားသင်ချစ်သည့်အကြောင်းကိုမကြာခဏပြောကြားပေးပါ။ ချစ်မြတ်နိုးဖွယ် စကားလေးများသည် ခိုင်မာသောကိုယ်ပိုင်ယုံကြည်မှု ရရှိရန်အတွက် အင်အားကြီးမားလှပါသည်။\n6. .သင့်ကလေးကိုပထမဦးစားပေးနေရာတွင် ထားပါ။ဤသို့ အလေးထားခံရခြင်းကြောင့် သူ၏စိတ်ခံစားမှုများသည်မလိုလားအပ်သောအမူအကျင့်ကိုဖယ်ထုတ်ပြီးကောင်းသောအမူအကျင့်များလွှမ်းမိုးလာပါလိမ့်မည်။\n7. သူတို့ အသက်အရွယ်၌် ပြုလုပ်ရမည့်အရာတို်ုင်း ( အ၀တ်အစားဝတ်ဆင်ခြင်း၊ ဖိနပ်ကြိုးချည်ခြင်း၊ အခန်းကိုသပ်ရပ်သေသပ်အောင် ပြုလုပ်ခြင်း၊ ကျောင်းနောက်နေ့အတွက် အဆင်သင့်ပြင်ဆင်ခြင်း ) ကိုသင့်ကလေးအားပြုလုပ်ခိုင်းပါ။ သူတို့၏ တိုးတက်ဖွံ့ဖြိုးမှုသည် မိမိကိုယ်ကိုမိမိအကောင်းမြင်တက်ခြင်းနှင့် ကိုယ်ပိုင်ယုံကြည်မှုကိုတိုးမြှင့်ပေးပါလိမ့်မည်။\n8. သင့်ကလေးကိုအခြားကလေးများနှင့် မနှိုင်းယဉ်ပါနှင့်။ ကလေးတိုင်းတွင် ကိုယ်ပိုင်အသိဥာဏ်နှင့် ကိုယ်ပိုင်အရည်အချင်းများရှိပါသည်။ သင်၏ နှိုင်းယဉ်မှုသည် သင့်ကလေးအားမလေးစားသည့်သဘောကိုသက်ရောက်စေပါသည်။\n9. သင့်ကလေးအပေါ်ကိုမျှော်လင့်ချက် အလွန်အကျွံမထားပါနှင့်။ သူ့ဘ၀တွင် ရုန်းကန်မှုများနှင့် စိတ်ဖိစီးမှုများ ဖြစ်လာပါလိမ့်မည်။ သူ၏ အသက်အရွယ်နှင့် သင့်လျော်သောမျှော်လင့်ချက်မျိုးသာ ဖြစ်သင့်ပါသည်။\n၁၀. သင့်ကလေး၏ ကျောင်းဘ၀၊ ပညာရေးနှင့် သူမြတ်နိုးသောအရာတိုင်းကိုအလေးထားပေးပါ။ ကျောင်း၌ဖံွံ့ဖြိုးတိုးတက်မှုနှင့် ပျော်ရွှင်မှုများသည် ကလေး၏ ပုဂ္ဂိုလ်ရေးနှင့် မိမိကိုယ်ကိုမိမိယုံကြည်မှုဖွံ့ ဖြိုးရေးအတွက် အထောက်အကူပေးပါလိမ့်မည်။\n၁၁.ပျော်ရွှင်ဖွယ်ရာ ငြိမ်းချမ်းသောမိသားစုကမ္ဘာလေးကိုဖန်တီးပါ။ ကလေး၏ ကိုယ်ပိုင်ယုံကြည်မှု ဖွံ့ဖြိုးတိုးတက်ရေးအတွက် မိသားစု၏ ကူညီထောက်ပံ့မှုကိုမည့်သည့် အရာကမျှ မယဉ်နိုင်ပါ။\nMs.Iris @ Yin Mon Aye\nby ilgar Mustafain BFI News, Mandalay\nTable Tennis tournament FormKG teachers and the KG students went Botahtaung Harbor\nhttp://www.bfi-edu.comcontact@bfi-edu.com(01)450396-7 (01)9410010-20 (09)424451186


မောင်မောင်လတ် (ရွှေအင်းလေးစာပေ) – သတိ … အန္တရာယ်က… လက်တကမ်းမှာ …. | MoeMaKa Burmese News & Media\nဇာတ်ညွှန်း ဇာတ်ကွက်အရ… အပိုအလိုမရှိ ပီပီပြင်ပြင် သရုပ်ဆောင်ကပြ အသုံးတော်ခံနေတဲ့ ပြဇာတ်ကလေးက ပြီးလု ပြီး ခင်အချိန် နောက်ဆုံးအပိုင်းရောက်ခါနီးခါမှ၊ ဟုတ်နိုး ဟုတ်နိုးနဲ့ ဇာတ်မျောလာနေရာက အဖြူ အမဲ ခွဲခြားလို့ရနေပါပြီ။\nဖားလား … ? ငါးလား … ? ပုံသဏ္ဍာန်ခွဲ သိမြင်နေရပါပြီ။\nဆန့်ကျင်ဖက်အနေအထား အခင်းအကျဉ်းမှာ… ထိပ်တိုက် အားပြိုင်ရင်ဆိုင်ပြီး အောင်ပန်းဆွတ်နိုင်ဖို့အရေး သန်း ၅၀ ကျော် ပြည်သူတွေနဲ့ သူတို့တတွေရဲ့ ပင်တိုင်စံ အိပ်မက်ရှင်မင်းသမီး ဆုံတွေ့ပေါင်းစည်းစေနိုင်မဲ့အရေး၊ ဇာတ်သိမ်းချိန် ရောက်ခါနီးမှ မြင်လာ တွေ့ လာရတဲ့အဖြစ်က အလန့်တကြား ရင်တထိတ်ထိတ်ပါပဲ။ ဒီလေ ဒီမိုး ဒီမုန်တိုင်းနဲ့ ပြဇာတ်တပုဒ် ပွဲပြီးအောင် ကပြနိုင်ပါ့ဦးမလား …? ဒီလိုအဆင်အယင် ဒီလိုအခင်းအကျင်း ဒီလို ထောင်ခြောက်တွေနဲ့ ရွေးကောက်ပွဲရဲ့အဖြေ က လှပနိုင်ဦးမှာလား ….?\nဒီလို ဒီအချိန်ခါမှ ဒီမေးခွန်းတွေအတွက် စိုးရိမ်တကြီးနဲ့မေးရလောက်အောင်.. အထိတ်တလန့်နဲ့ သုံးသပ်နေရအောင် ဒီနေ့ မြန်မာ့နိုင်ငံရေးသတင်းစာမျက်နှာပေါ် စကားလုံးအသစ်အဆန်းတွေ ပေါ်ပေါ်ထွက်နေတာကို အခြေခံရတာပါဆိုရင် မမှား။ အဓိပ္ပါယ်ရှုပ်ထွေး နားမလည်နိုင်ခြင်းအပေါ် မူတည်အခြေခံရတာပါဆိုရင် မလွဲ။ ဖြစ်စဉ်တခုချင်း နေရာဒေသတခုချင်းအလိုက် သီးခြားစကားလုံးသစ်တွေ သုံးစွဲရင်း မြေစမ်း ခရမ်းပျိုး စကားလုံးအသစ်တွေသုံးရင်း ပြည်သူဖက်မှ တုန့်ပြန်သဘောထား ပဲ့ တင်သံတွေစောင့်ရင်း အချိန်ကာလအတိုင်းအတာတခုထိ သွေးတိုးစမ်းလာရာကနေ တဆင့်တက် ပြောင်ပြောင်တင်းတင်း ပေါ်ပေါ်ထင်ထင် လူမြင်ကွင်းရှေ့ ထွက်လာပါပြီ။ ပြည်သူတွေ ရှေ့မှောက်ရောက်လာပါပြီ။\nအခုလို ပေါ်ပေါ်ထင်ထင် လူမြင်ကွင်းရှေ့ရောက်လာရအောင်လည်း အခြေအနေက ဘာတခုမှ ထူးထူးခြားခြား ဆူဆူပူပူမရှိ၊ ရှုပ်ရှုပ်ထွေးထွေးမရှိ၊ သာမန်ရိုးရာကျင်းပနေတဲ့ပွဲတော်တခုမှာ ပြဿနာတစုံတရာမရှိဘဲ တူညီပြောက်ကျားဝတ်စုံဝတ် ဆက်သွယ်ရေးစက် တကိုင်ကိုင်၊ သစ်သားဒုတ်တပြပြနဲ့ ဟန်ရေးပြနေတာကတော့ စိုးရိမ်ရေမှတ်ကျော်လွန်သွားပါပြီ။ တူညီပြောက်ကျားအင်္ကျီဝတ်လူတစု ဆိုသတဲ့ဗျာ …။\n၂၀၁၅ ရွေးကောက်ပွဲအကြိုကာလ တည်ငြိမ်ရေးဆိုတဲ့စကားရပ်တခု တခဏပေါ်လာပြီး ရုတ်တရက်ပျောက်ကွယ်သွားပြီးတဲ့ နောက် ၂၀၁၅ အလွန်ကာလ တည်ငြိမ်ရေးဆိုတဲ့ စကားရပ်ပြောင်းသုံးစွဲတာနဲ့ ထပ်တူ တူညီပြောက်ကျားဝတ်လူတစု လူ့မြင်ကွင်းမှာ ပေါ်လာတာဟာ သွေးရိုးသားရိုးမဟုတ် တိုက်ဆိုင်မှုလည်းမဟုတ် တမင်ရည်ရွယ်ချက်ရှိရှိ ကြိုပြင်ဆင်ထားတာ တော့ လယ်ပြင်မှာ ဆင်သွားသလို ထင်ထင်ရှားရှား …။\nအကြောက်တရားကို လက်ကိုင်ပြုပြီး ပြည်သူတွေ ပြားပြားဝပ်ရို့ကျိုးအောင် အထိတ်တလန့်ဖြစ်အောင် ဖိနှိပ်တဲ့အာဏာရှင် တွေမှာလည်း အကြောက်တရားအပြည့်ပါပဲ။ စိုးရိမ်ထိတ်လန့် ကျီးလန့်စာစားပါပဲလို့ အဆိုရှိသလို၊ အဖြူ အမဲ ရလဒ်အဖြေကို ကြိုမြင်ထားတော့ ၀ှက်ထားတဲ့ သိမ်းထားတဲ့ ကြောင်လက်သည်းတခု လှစ်ဟပြလိုက်ပါပြီ။\nအဖက်ဖက်ကနေ ရေပက်မ၀င်အောင် ဆီလို အပေါက်ရှာမထွက်နိုင်အောင် ၁၀၀ ရာခိုင်နှုန်းအပြည့် အကာအကွယ်ယူထားတဲ့ ၂၀၀၈ အခြေခံဥပေဒေကို ဆုပ်ကိုင်ထားရုံနဲ့ မပြီး၊ ကုစားဖို့ခက်တဲ့ ဖြေလျော့ဖို့အချိန်ကြာတဲ့ ဘာသာရေးမှိုင်း အဆိပ်ငွေ့ကို လည်း သုံးပြီးပြီ။ ပြည်သူတွေ အထိတ်တလန့် ကျီးလန့်စာစား ယုံထင်ကြောင်ထင်အောငလည်း ဗုံးခွဲပြပြီး။ ပြည်တွင်းစစ်နဲ့ ငြိမ်းချမ်းရေးအကြား လမ်းခုလတ်မှာ တွေဝေနေအောင်လည်း မျက်လှည့်ပြပြီးပြီ။ ပြောင်းလဲခြင်းနဲ့ နောက်ပြန်လှည့်ခြင်းအ ကြား ပြည်သူတွေ ဆွံ့အအောင် ပညာစုံပြပြီးပြီ။ အခုနောက်ဆုံး ပြောင်းလဲခြင်းရဲ့မှတ်ကျောက် ရွေးကောက်ပွဲအတွက်တော့ နေရာပေါင်းစုံ ဒေါင့်ပေါင်းစုံ လားရာပေါင်းစုံ ကြိုတင်ပြင်ဆင်ထားပြီးပါပြီခင်ဗျာ။\nရှေးအစဉ်အဆက် ကနဦး အာဏာရှင်လက်ထက်ကစလို့ စကားလုံး အသစ်အဆန်းတွေ တီထွင်ပြောင်းလဲသုံးစွဲလာရာကနေ အစပြုလာခဲ့တာ ဒီနေ့ထိအောင် အမြစ်တွယ်ခဲ့ရတော့ အာဏာရှင်တွေရဲ့ ဓလေ့ထုံးတမ်းစဉ်လာလို ဖြစ်ခဲ့ရပါပြီ။ ဖက်ဒရယ် စနစ်ကို ခွဲထွက်ရေးစနစ်အဖြစ် အများလက်ခံအောင် ကြိုးပမ်းခဲ့ရာကအစ ကိုယ့်အမျိုးသား ကိုယ့်ဒေသအကျိုး အတွက် တန်းတူညီမျှ အခွင့်အရေးအတွက် တိုက်ပွဲဝင်နေတဲ့ တိုင်းရင်းသားလက်နက်ကိုင်အဖွဲ့ကို သောင်းကျန်းသူ အဖျက်သမား ရယ်လို့ တံဆိပ်ကပ် သမုတ်ခေါ်ဝေါ်တာက အလယ်၊ ဖိနှိပ်ခံနင်းပြားပြည်သူတွေကို ကျေးဇူးရှင် လုပ်သားပြည်သူ၊ ကျေးဇူးရှင် တောင်သူဦးကြီးအဖြစ် နားလှည့်ပါးရိုက်သုံးစွဲခဲ့တာအဆုံး၊ အာဏာသိမ်းတပ်မတော်လက်ထက်မှာတော့ မိုးဦးကျမှိုပွင့်တွေလို စကားလုံးတွေက အပြိုင်အရိုင်း ဝေေ၀ဆာဆာ အနီရောင်ဆိုင်းဘုတ်ကြီးတွေ နေရာတကာ မမြင်ချင်အဆုံး။ မရပ်မနား သတင်းစာရှင်းလင်းပွဲတွေနဲ့ မပြီးနိုင် မစီးနိုင် မာရသွန်မိန့်ခွန်းတွေထဲ ဘုန်းတော်ဘွဲ့ ဧရင်ကျူးထားတဲ့ စကားလုံးအသစ်တွေ က အစုလိုက် အပြုံလိုက်။ ကြာလာတော့လည်း ပြည်သူအဖို့ နားဟုန်လာခဲ့တယ်။ နားစည်က ထုံကျင်လာခဲ့တယ်။ အရာရာ လက်မခံနိုင်တော့။ ပြောခဲ့သမျှ တင်ပြခဲ့သမျှတွေရဲ့ ဆိုလိုရင်းအဓိပ္ပါယ်ကို ပြောင်းပြန် ပြန်တွေး ကောက်ချက်ချရတဲ့အထိ အောင် ဖြစ်ခဲ့ရတာ အမှန်ဧကန် …။\nဒီနေ့ ဒီခေတ်ပိုင်းမှတော့ အရင့်အရင်ကလို မဟုတ်တော့။ ၀ရုန်းသုန်းကား ဗရမ်းဗတာအနေအထားနဲ့ ပွဲထုတ်လာသလိုမဟုတ်။ စင်မြင့်ပေါ် အ၀တ်အစားလဲပြီး ဟန်ဆောင်တက်လာခဲ့ပေမယ့် စတက်လာကတည်းက စင်အောက်ပြန်ဆင်းဖို့ ရည်ရွယ်ချက် မရှိ။ အဆင့်အဆင့် ဓာတ်တူ နာမ်တူ အုပ်စုတူတာကိုပဲ လက်ဆင့်ကမ်းပေးဖို့ရည်ရွယ်ချက်ထားတော့ အပြောအဆို လုပ်ကွက် ဖန်တီးချက်တွေက တဆင့်ပြီးတဆင့် ပိပိရိရိ သေသေသပ်သပ်ပါပဲ။ ဖြစ်စဉ်က တခုတည်းသောဖြစ်ခဲ့တဲ့နေရာဒေသ အလိုက် စကားလုံးအသစ်အဆန်းတွေကို သုံးခဲ့တာတော့ မတူ။\nအမည်မသိ လူတစု ….။\nဒေါသထွက်နေသော လူအုပ်ကြီး ….။\nအပူမီဝိုင်းနေတဲ့ ပြည်သူအတွက် ဘယ်လိုမှ အဓိပ္ပါယ်နားမလည်နိုင်တဲ့ စကားလုံးတွေထုတ်သုံးရင်း အခြေအနေ အကဲခတ် ရင်း တဆင့်တက် သွေးတိုးစမ်းလာတာက ရန်ကုန်မြို့လယ်ခေါင် အများမြင်ကွင်းရှေ့ မီဒီယာပေါင်းစုံရှေ့မှောက် ပေါ်ပေါ် ထင် ထင်မြင်ခဲ့ရတဲ့ တာဝန်ဆိုတဲ့ စကားလုံးအနီရောင်ပါပဲ။ အများပြည်သူရှေ့ ကမ္ဘာ့မီဒီယာရှေ့ လင်းလင်းထင်ထင်မြင်ရတဲ့ အဲဒီစကားလုံးအဓိပ္ပါယ်ကို ၀ိုင်းမေးတော့လည်း အဖြေကမရ … အဖြေမရှိ …အဖြေက မသိ …။\nဒီလိုနဲ့ အချိန်တွေက တရွေ့ရွေ့ ..အခြေအနေက ပီပီပြင်ပြင် သဲသဲကွဲကွဲဖြစ်လာချိန်မှာတော့ အဲဒီ တာဝန်ဆိုတဲ့ စကားလုံး အဖြေကို အရပ်ဝတ်လူတချို့ဆိုတဲ့ စကားလုံးနဲ့ အစားထိုးအဖြေပေးလိုက်တာကြည့်ရင် အယောင်ဆောင် စစ်အစိုးရ အဖွဲ့ အနေနဲ့ နေရာဒေသအနှံ့မှာ လျှို့ဝှက်အဖွဲ့တရပ်ကို စနစ်တကျ အခိုင်အမာတည်ဆောင်မြှုပ်နှံထားပြီးပြီဆိုတဲ့ အကြောင်း အရာ ပေါ်လွင်ခဲ့ရပါပြီ …။ တချိန်က သတင်းစာရှင်းလင်းပွဲတွေမှာ မာရသွန်မိန့်ခွန်းရှည်ထဲမှာ ထပ်ခါတလဲလဲ ကြားခဲ့ရတဲ့ ယူဂျီ … ဗကပ ယူဂျီ ..ဆိုတဲ့ စကားလုံးအသွင်သဏ္ဌာန်တူ စွမ်းအားရှင်တဖြစ်လည်း .. အမျိုးသားရေး အရေခွံလဲ အမာခံ\nစစ်ကိုင်းမြို့လယ်ခေါင် ဈေးကြီးအတွင်း အမျိုးသမီးနှစ်ယောက်ကို ဖမ်းဆီးရိုက်နှက်စစ်ဆေးပြီးမှ မှားယွင်းခဲ့တယ်ဆိုပြီး ပြန်လွှတ်ပေးခဲ့တဲ့အမှုမှာ ဒေသရဲနဲ့အတူ အရပ်ဝတ် လူတချို့ … ဆိုသူတွေရဲ့ ဥပဒေမဲ့လုပ်ရပ်အတွက် မင်းမဲ့စရိုက်ဆန်ဆန် ပြုမူလှုပ်ရှားခဲ့တာကို နားမလည်နိုင်ခင် .. မေးခွန်းထုတ်လို့ မပြီးခင် ..စက်တကိုင်ကိုင် ဒုတ်တပြပြနဲ့ လူလုံးပြ လမ်းသလားပြ နေတာတော့ ဘယ်လိုမှ လက်သင့်ခံ နားလည်ပေးလို့ မဖြစ်နိုင်တော့ …။\nထင်သာမြင်သာအောင် တိုရှင်း လိုရှင်း မေးခွန်းထုတ်ချင်တာက\nဟစ်တလာရဲ့  ရှပ်ညိုတပ်ဖွဲ့လား….?\nတချိန်က ပြူစောထီးတပ်ဖွဲ့လား …?\nနှစ်ပေါင်း ၆၀ ကျော် ပြည်တွင်းစစ်နဲ့ နှစ်ပေါင်း ၅၀ ကျော် အဏာရှင်စနစ်အောက် ပြားပြားဝပ် မွဲတေ ဆင်းရဲ့၊ ဒုက္ခပေါင်းစုံ ခါးစည်းခံလာခဲ့တဲ့ ပြည်သူတွေနဲ့ တိုင်းရင်းသားတွေ မျှော်လင့်စောင့်ဆိုင်းနေတဲ့ တန်းတူညီမျှရေးနဲ့ ကိုယ့်ကံကြမ္မာ ကိုယ် ဖန်တီးခွင့် ရဖို့ အေးအတူ ပူအမျှ ခံစားစံစားနိုင်မယ့် ဖက်ဒရယ်ပြည်ထောင်စုစနစ် ပေါ်ထွက်ဖို့ အခွင့်အရေးပေးမယ့် ထွက်ပေါက်တခုဖြစ်လာမယ့် လာမယ့်ရွေးကောက်ပွဲကြီးကို ဘယ်လို ဘယ်ပုံမှ မပျက်ပြားရလေအောင် နှောင့်နှေးကြန့်ကြာ မသွားရအောင် အားလုံးသောပြည်သူ၊ တိုင်းရင်းသားတွေသာမက နိုင်ငံအရေး မျှော်ကိုးနေသူတိုင်း ကျောချင်းကပ်၊ လက်ချင်းချိတ် သတိဝီရိယနဲ့ နိုးနိုးကြားကြားရှိမှ ဖြစ်တော့မှာပါ။ အဖျက်ပေါင်းစုံက အင်နဲ့ အားနဲ့ အစုအဖွဲ့နဲ့ အဆင်သင့်ဆိုတော့ တိုင်းရင်းသားနဲ့ ပြည်သူတွေကလည်း ……။


Impulse HTF Metatrader5အညွှန်းကိန်း - MT5 Indicator သည်\nအင်္ဂါနေ့, ဇန္နဝါရီလ 19, 2021\nနေအိမ် MT5 Indicator သည် Impulse HTF Metatrader5အညွှန်းကိန်း\nImpulse HTF Metatrader5အညွှန်းကိန်း\ninput ကို ENUM_TIMEFRAMES TIMEFRAME =PERIOD_H4;  // indicator ဇယားကာလ (သတ်မှတ်ချိန်)\nThis indicator requires Impulse.mq5 indicator file. အထဲတွင်ထားပါ <terminal_data_folder>MQL5Indicators.\nImpulse HTF Metatrader5အညွှန်းကိန်းဟာ Metatrader ဖြစ်ပါသည်5(MT5) အညွှန်းကိန်းများနှင့် Forex ညွှန်ပြချက်၏အနှစ်သာရမှာစုဆောင်းသမိုင်းဒေတာအဖြစ်အသွင်ပြောင်းဖို့ဖြစ်တယ်.\nImpulse HTF Metatrader5အညွှန်းကိန်းအချည်းစည်းမျက်စိမှမမြင်ရတဲ့နေသောစျေးနှုန်းဒိုင်းနမစ်အတွက်အမျိုးမျိုးသောပိုင်ထိုက်သောနှင့်ပုံစံများကို detect လုပ်ဖို့အခွင့်အလမ်းများအတွက်ထောက်ပံ့ပေး.\nCopy Impulse HTF Metatrader5သင့်ရဲ့ Metatrader Directory ကိုမှ Indicator.mq5 / ကျွမ်းကျင်သူများက / အညွှန်းကိန်းများ /\nIndicator Impulse HTF Metatrader5Indicator.mq5 သင့်ရဲ့ဇယားအပေါ်ရရှိနိုင်ပါသည်\nHow to remove Impulse HTF Metatrader5သင့်ရဲ့ Metatrader မှ Indicator.mq55ဇယား?\nယခင်ဆောင်းပါးiFXAnalyser HTF Metatrader5အညွှန်းကိန်း\nNext ကိုဆောင်းပါးind aMU HTF Metatrader5အညွှန်းကိန်း


Carrots, Eggs, and Coffee | အတ္တကျော်ရဲ့ စာပေါင်းစုံ\nPosted on 20 July 2012 by lettwebaw\n“အတ္တကျော်”ဆိုတဲ့ ကလောင်တစ်ချောင်းကို စတင်မွေးဖွားခဲ့တာ ၂၀၀၀ ပြည့်နှစ် ဇန်န၀ါရီလ ၃၁ ရက်နေ့ အလင်းတန်းဂျာနယ်ပါ “ခင်မင်မှု သံမှိုများ” စာမူနဲ့ပါ။ အဲဒီ့စာမူက ဖိလစ်ပိုင်နိုင်ငံသူ လုပ်ဖော်ကိုင်ဖက် မိတ်ဆွေတစ်ဦး ကျွန်တော့်ဆီကို လှမ်းပို့မျှဝေတဲ့ အီးမေး(လ်) ဓာတ်ချောစာထဲက အကြောင်းအရာလေး ကောင်းလွန်းလို့ ဘာသာပြန်လိုက်တဲ့ စာမူပါပဲ။ အဲဒီ့ကလောင်နဲ့ အဲလို ဘာသာပြန်လေးတွေ မပြတ်ရေးဖြစ်ရင်းက အတ္တကျော်ရယ်လို့ ဖြစ်လာပါတယ်။ အဲဒီ့ဘာသာပြန်လေးတွေ အပုဒ် ၃၀ ပြည့်တဲ့အခါမှာတော့ “နေပျော်တဲ့ဘ၀ ကြည်မြတဲ့ဘ၀င် ရွှင်လန်းတဲ့စိတ် (မောဟပြေပုံတိုပတ်စများ)”ဆိုတဲ့ အမည်နဲ့ ၂၀၀၂ ခုနှစ် စက်တင်ဘာလမှာ ထုတ်ဝေလိုက်ရင်း “လက်တွဲဖော်”စာအုပ်တိုက်ကိုလည်း စတင် ထူထောင်ဖြစ်ခဲ့ပါတယ်။ အခုဆို အတ္တကျော်ရဲ့ ကလောင်သက်က တစ်ဆယ့်နှစ်နှစ်ကျော် တစ်ဆယ့်သုံးနှစ်ထဲကို ၀င်လာပြီဖြစ်သလို လက်တွဲဖော် စာအုပ်တိုက်ရဲ့ သက်တမ်းဟာ ဆယ်နှစ် တင်းတင်းပြည့်တော့မှာပေါ့။ အဲဒီ့စာအုပ်က ထွက်ထွက်ချင်းပဲ ၀က်ဝက်ကွဲ အောင်မြင်သွားခဲ့ပါတယ်။ ၂၀၀၆ ခုနှစ် အောက်တိုဘာလမှာ ဒုတိယအကြိမ် ထပ်ထုတ်ဖြစ်တဲ့ အထိပါပဲ။ (အဲဒီ့ စာအုပ်တစ်အုပ်လုံးကို ebook အနေနဲ့ ဖတ်ရှုလိုပါရင် Naybyaw Ebook မှာ ရရှိနိုင်ပါတယ်။)\nအခုတော့ အဲဒီ့ စာမူတွေရဲ့ သက်တမ်းက ၁၂ နှစ်ထဲကို ချင်းနင်း ၀င်ရောက်ခဲ့ပြီဖြစ်သလို စာအုပ်ရဲ့ သက်တမ်းကလည်း ၁၀ နှစ်ရှိခဲ့ပြီမို့ ပရိသတ်က မေ့လျော့ကုန်ကြပုံပါပဲ။ သည်စာမူတွေကိုပဲ အင်တာနက်ပေါ်မှာ တခြားပုံစံတွေနဲ့ ဘာသာပြန်ပြီး တင်လာတာ တွေ့ရတဲ့အခါ ကျွန်တော့် စာမူလေးတွေကို ပြန်သတိရသွားမိပါတယ်။\nဒါ့ကြောင့် အတွေးသစ်ဂျာနယ်မှာ ၂၀၀၁ ခုနှစ် ဇွန်လ ၁၅ ရက် လွန်ခဲ့တဲ့ ၁၁ နှစ်နဲ့ တစ်လ ကျော်က ဖော်ပြခဲ့တဲ့ စာမူလေးကို ပြန်အစဖော်လိုက်ရကြောင်းပါ ခင်ဗျား။\nလူမုန်လာဥ၊ လူကြက်ဥနဲ့ လူလက်ဖက်ခြောက်\nတစ်ခါက ဤမဟာဘဒ္ဒကမ္ဘာရဲ့တစ်နေရာမှာ သားအဖနှစ်ယောက် ရှိလေသတဲ့…\nတစ်နေ့မှာ သမီးလုပ်တဲ့သူက ဖအေကိုတိုင်တည်တယ်။ သူ့ဘဝမှာ အဆင်မပြေတာတွေက များနေတယ်ပေါ့။ ဘာလုပ်လုပ် အဆင်မပြေတာတွေချည်းမို့ အားက ပျက်နေပြီး အရာရာကို လက်လျှော့လိုက်ချင်စိတ်က ပေါက်နေပြီ ဖေဖေရယ်၊ တိုက်ရ ခိုက်ရတာ၊ ရုန်းရ ကန်ရတာလည်း သမီးမှာ မောလှပါပြီ၊ ပန်းလှပါပြီရှင်။ ပြဿနာတစ်ခု ပြေလည်သွားလို့မှ မနားရသေးဘူး၊ နောက်ထပ် ပြဿနာတစ်ခုက ထပ်တက်လာနဲ့၊ ဘဝဆိုတာ ဒုက္ခတွင်းကြီးထဲ စောက်ထိုး ဆင်းနေရသလိုပါပဲ ဖေဖေရယ်၊ သမီးတော့ စိတ်ညစ်တယ်၊ လူတောင် ဆက်မလုပ်ချင်တော့ဘူး ဘာညာစသဖြင့် ဖအေကို တိုင်တည်ရင်း ညည်းရှာတယ်။\nသမီးကလည်း အဲသလို ညည်းညူတို င်တည်လာရော ဖအေက ဘာမပြော ညာမပြောနဲ့ သမီးကို လက်ဆွဲပြီး မီးဖိုချောင်ထဲ ခေါ်သွားတယ်။ ပြီးတော့ အိုးသုံးလုံးထဲကို ရေတွေ ဖြည့်ပြီး မီးပြင်းပြင်းနဲ့ ဖိုသုံးဖိုပေါ်မှာ တည်လိုက်တယ်။ မကြာပါဘူး၊ မီးတွေက ပြင်းတော့ သုံးအိုးစလုံးထဲက ရေတွေ ပွက်ပွက်ဆူလာတော့တာပေါ့။\nရေနွေးလည်းဆူရော ဖအေလုပ်တဲ့သူက တစ်အိုးထဲကို မုန်လာဥတွေ ထည့်၊ နောက်တစ်အိုးထဲကို ကြက်ဥတွေထည့်၊ နောက်တစ်အိုးထဲကို ကျတော့ လက်ဖက်ခြောက်တွေ ထည့်လိုက်ပါတယ်။\nပြီးတော့ အိုးတွေကို သည်တိုင်း ဆက်တည်ထားလိုက်တယ်။ စကားတော့ တစ်လုံးမှမပြောဘူး။\nသမီးလုပ်တဲ့သူက ဖေဖေ့နှယ် ဘာတွေများ လုပ်နေပြန်တာလဲလို့ တွေးရင်း စိတ်က တယ်မရှည်ချင်ဘူး။ ဒါပေမယ့် ဘာကိုမဆို အကြောင်းမဲ့ မလုပ်တတ်တဲ့ ဖအေ့အကြောင်းကို သိထားတော့ အံကလေး တင်းရင်း စိတ်မရှည်စွာနဲ့ပဲ စောင့်နေရပါတော့တယ်။\nဆယ်မိနစ်လောက်ကြာတော့ ဖအေလုပ်တဲ့သူက မီးသုံးဖိုစလုံးကို သတ်လိုက်ပြီး ပထမအိုးထဲက မုန်လာဥတွေကို ဆယ်၊ ပန်းကန်တစ်ချပ်ထဲ ထည့်တယ်။ နောက်တစ်အိုးထဲက ကြက်ဥတွေကိုလည်း ဆယ်ပြီး တခြား ပန်းကန်တစ်လုံးထဲ ထည့်တယ်။ နောက်ဆုံးအိုးထဲက လက်ဖက်ရည်ကြမ်းတွေကိုလည်း ပန်းကန်တစ်လုံးထဲ ထည့်တယ်။ ပြီးတော့မှ သမီးဘက် လှည့်တဲ့ပြီး မေးလိုက်တယ်။\n“ကဲ… သမီးလေးရေ၊ ဒါတွေက ဘာတွေလဲ…”\n“မုန်လာဥြုပတ်ရယ်၊ ကြက်ဥပြုတ်ရယ်၊ ရေနွေးကြမ်းရယ်ပါ ဖေဖေ”\nသမီးက အဲလိုဖြေလိုက်တော့ ဖအေက သမီးကို သူ့နား လာခိုင်းပြီး မုန်လာဥတွေကို စမ်းခိုင်းတယ်။ သမီးက ဖအေခိုင်းတဲ့အတိုင်း မုန်လာဥပြုတ်တွေကို ဇွန်းနဲ့ ထိုးကြည့်လိုက်ပြီးတဲ့နောက် “ဖေဖေ့ မုန်လာဥတွေကလည်း ပျော့ပြဲနေပြီ…”လို့ ပြောလိုက်ပါတယ်။\nဖအေက သမီးစကားကို အမှုမထားဘဲ ကြက်ဥပြုတ်တစ်လုံးကို ယူပြီး သမီးကို ခွဲခိုင်းပြန်တယ်။ အပေါ်က အကာကို ခွာလိုက်တဲ့အခါမှာတော့ ကောင်းကောင်းကြီး ကျက်နေပြီဖြစ်တဲ့ ကြက်ဥပြုတ်ပေါ့။\nနောက်ဆုံးမှာတော့ ရေနွေးကြမ်းကို မြည်းကြည့်ဖို့ ဖအေက ခိုင်းလိုက်ပြန်တယ်။ သမီးလုပ်တဲ့သူက ပြုံးလိုက်မိရင်းကနေ ဖအေခိုင်းတဲ့ အတိုင်း အငွေ့ တထောင်းထောင်း ထနေတဲ့ ရေနွေးကြမ်းပူပူကို တဖူးဖူး မှုတ်လို့ မြည်းလိုက်ရပါတယ်။ အင်မတန် မွှေးပျံ့ပြီး အရသာရှိတဲ့ လက်ဖက်ရည်ကြမ်း ဖြစ်နေတာကိုလည်း သတိထားလိုက်မိတယ်။\nလက်ဖက်ရည်ကြမ်းကို အရသာခံရင်း သမီးက မအောင့်နိုင်တော့ဘဲ မေးလိုက်မိရပါတော့တယ်။\n“မုန်လာဥရယ်၊ ကြက်ဥရယ်၊ လက်ဖက်ခြောက်ရယ်ဆိုတဲ့ မတူတဲ့ အရာသုံးမျိုးဟာ တူညီတဲ့ ဒုက္ခဖြစ်တဲ့ ရေနွေးပူပူထဲမှာ တစ်ပြိုင်တည်း၊ တစ်ညီတည်း ထည့် အပြုတ်ခံခဲ့ရတာချင်းအတူတူ တုံ့ပြန်ပုံချင်းကျတော့ မတူဘူးလေ သမီးရဲ့။\n“မုန်လာဥဟာ ရေနွေးပူထဲ မရောက်ခင်တုန်းကတော့ သန်သန်မာမာ၊ တောင့်တောင့်တင်းတင်းကြီးရယ်။ အဲ… ဒါပေမယ့် ရေနွေးနဲ့လည်း အပြုတ်ခံလိုက်ရရော တစ်ခါတည်းကို ပျော့ဖတ်ပြီး ချိနဲ့သွားတော့တာပဲ…\n“ကြက်ဥကကျတော့ ရေနွေးထဲမရောက်ခင်က အထိမခံဘူး၊ ထိလိုက်တာနဲ့ ဖတ်ခနဲကွဲမှာ အသေအချာနော်။ အပေါ်ခွံပါးပါးလေးက အထဲက အရည်ကြည် ပျော့ဖတ်ဖတ်လေးတွေကို ကာရံထားရတဲ့ အနေအထားပေါ့။ ဒါပေမယ့် ရေနွေးဆူဆူထဲမှာလည်း ကြာကြာလေးလည်း နေလိုက်ရရော အဲဒီ့ ပျော့အိအိအတွင်းသားတွေ အားလုံး မာကုန်တာပဲ မဟုတ်လား သမီးရဲ့…\n“အေး… လက်ဖက်ခြောက်ကတော့ တစ်ဘာသာပဲ။ ရေနွေးပွက်ပွက်ထဲလည်း ရောက်သွားရော အဲဒီ့ပွက်ပွက်ဆူနေတဲ့ ရေကိုပါ လက်ဖက်ရည် အဖြစ် ပြောင်းလဲပစ်လိုက်တယ်…\n“ကဲ… အဖေ့သမီးကရော ဘာလဲ၊ မုန်လာဥလား၊ ကြက်ဥလား၊ လက်ဖက်ခြောက်လား။ လောကဓံဆိုတာတော့ လူတိုင်း ရင်ဆိုင်ကြရတာပဲ သမီး။ အဲဒီ့ လောကဓံနဲ့ နဖူးတွေ့၊ ဒူးတွေ့ ရင်ဆိုင်ရတဲ့အခါမှာ သမီးက ဘယ်လို တုံ့ပြန်လိုက်ချင်သလဲ။ မုန်လာဥလို တုံ့ပြန်မလား၊ ကြက်ဥလို တုံ့ပြန်မလား၊ လက်ဖက်ခြောက်လို တုံ့ပြန်မလား၊ သမီးဘာသာ စဉ်းစား ပေတော့ကွယ်…”\nအပြင်ပန်းအမြင်မှာတော့ မုန်လာဥလို မာမာချာချာ တောင့်တောင့် တင်းတင်းကြီးနဲ့၊ လောကဓံနဲ့ တကယ်တမ်းရ င်ဆိုင်ရတဲ့အခါကျရင်တော့ ပျော့ခွေ နွမ်းရိပြီး အားကုန်သွားမယ့် လူစားမျိုးပါလား။\nဒါမှမဟုတ် ကြက်ဥလို လူစားလား။ အစတုန်းကတော့ ထိလွယ်၊ ရှလွယ်တယ်၊ စိတ်ကလည်း ပျော့တယ်။ ဒါပေမယ့် သေခြင်းတရားလို၊ ရှင်ကွဲကွဲတာလို၊ ချွတ်ြုခံကျတာလို ကြမ္မာဆိုးတစ်ခုခုကို အပြင်းအထန် ခံစားရပြီးတဲ့နောက်မှာတော့ နင်လားဟဲ့… လောကဓံဆိုတဲ့ စိတ်ဓာတ်၊ ထီမထင်တဲ့ စိတ်ဓာတ်နဲ့ မာကျောကျော၊ တောင့်တင်းတင်းကြီးဖြစ်သွားမယ့် လူစားမျိုးလား။ မပြုတ်ခင် ကြက်ဥနဲ့ ပြုတ်ပြီးသား ကြက်ဥလိုပဲ၊ အပြင်ပန်း အမြင်မှာ သိပ်မကွာလှပေမယ့် အတွင်းမှာ ခါးသီး မာကျောနေတဲ့ နှလုံးသားနဲ့ လူများ ဖြစ်နေမှာလား။\nဒါမှမဟုတ် စာဖတ်သူလူကြီးမင်းဟာ လက်ဖက်ခြောက်လို လူမျိုးလား။ ရေပူကိုပေမယ့် အသွင်ပြောင်းပေးနိုင်စွမ်းရှိတာမျိုးလေ။ လက်ဖက်ခြောက် ဆိုတာက ရေနွေးဆူလေလေ၊ ပွက်လေလေ လက်ဖက်ရည် အရသာ ကောင်းလေလေပေါ့။ လက်ဖက်ခြောက်လိုလူဆိုတာကလည်း ဒုက္ခသုက္ခတွေ အရှိန်တက်လေ၊ အရည်အချင်းတွေ ပိုရှိလာလေဖြစ်ပြီး ကိုယ့်ပတ်ဝန်းကျင်အတွက် ပိုကောင်းတဲ့အခြေနေကို ဖန်တီးပေးနိုင်သူ ဖြစ်နေပါလိမ့်မယ်။\nကဲ… စာဖတ်သူလူကြီးမင်း၊ လောကဓံကို ဘယ်လို ရင်ဆိုင်မယ် စိတ်ကူးပါသလဲ။\nစာဖတ်သူဟာ လူမုန်လာဥလား၊ လူကြက်ဥလား၊ လူလက်ဖက်ခြောက် လား?\n(မှတ်ချက် – မူရင်း အင်္ဂလိပ်ဘာသာနဲ့ စာတိုလေးမှာ လက်ဖက်ခြောက်နေရာမှာ ကော်ဖီ ဖြစ်ပေမယ့် မြန်မာအများစု မျက်စိထဲ တန်းခနဲ မြင်လွယ်မယ့် ရေနွေးကြမ်းအဖြစ် ပြောင်းလဲ ပြန်ဆိုခဲ့ပါတယ်။)\nThis entry was posted in Reproduction, Translation, Uplifiting by lettwebaw. Bookmark the permalink.


လုံးပါးပါးသွားသော ပရုပ်လုံးကလေး(သို့)မီးခိုးတိတ်လုလုစက်ရုံ နှင့် ဝေးလွင့်သူတစ်ယောက်အပိုင်း(၁) | Myanmar Gazette News Media Forum Network\nHome » Business & Economics » လုံးပါးပါးသွားသော ပရုပ်လုံးကလေး(သို့)မီးခိုးတိတ်လုလုစက်ရုံ နှင့် ဝေးလွင့်သူတစ်ယောက်အပိုင်း(၁)\nလုံးပါးပါးသွားသော ပရုပ်လုံးကလေး(သို့)မီးခိုးတိတ်လုလုစက်ရုံ နှင့် ဝေးလွင့်သူတစ်ယောက်အပိုင်း(၁)\nPosted by padonmar on Sep 7, 2011 in Business & Economics, Creative Writing, Critic, Jobs & Careers, Money & Finance, Short Story | 18 comments\nကိုမောင်မောင်နဲ့ ဆွေဆွေဟာ ငယ်ကျွမ်းဆွေဇနီးမောင်နှံတွေ ဖြစ်ကြပါတယ်။ ဆွေဆွေက B.Sc အောင်ပြီး ရုံးတစ်ရုံးမှာ အလုပ်ဝင်လုပ်ခဲ့ပါတယ်။ ကိုမောင်မောင်ကတော့ သင်္ဘောသားတွေ ခေတ်ကောင်းတဲ့အချိန်မှာ B.E(Mech) နဲ့ ဘွဲ့ရပြီး သင်္ဘောသား ဖြစ်ခဲ့ပါတယ်။ သင်္ဘောသားဘဝနဲ့ အတော်လေး စုမိဆောင်းမိချိန်မှာ နှစ်ဦးသားလက်ထပ်ပြီး အမိမြေပေါ်မှာ မိသားစုဘဝ တည်ဆောက်ဖို့ အခြေချဖို့ ကြိုးစားခဲ့ကြပါတယ်။ ၁၉၉၀ ခုနှစ်ပတ်ဝန်းကျင်မှာ သူတို့ဟာ အိမ်တွင်းစက်မှုလက်မှု လုပ်ငန်းလေးတစ်ခုကို စတင်တည်ထောင်နိုင်ခဲ့ပါတယ်။ အဲ့ဒီလုပ်ငန်းကတော့ “ဆွေမွန်” ဆိုတဲ့ ရှောက်သီးဆေးပြား ထုတ်လုပ်တဲ့ လုပ်ငန်းပါဘဲ။ မိသားစု အိမ်တွင်းအသေးစား စက်မှုလုပ်ငန်းလေးကို ထူထောင်ဖို့ ဆွေဆွေကလည်း ရုံးအလုပ်က ထွက်၊ ကိုမောင်မောင်လည်း သင်္ဘောမလိုက်တော့ဘဲ ဒီလုပ်ငန်းကိုပဲ ဖိဖိစီးစီးလုပ်ကိုင် ကြပါတယ်။ ရှောက်သီးစစ်စစ်၊ ငရုပ်သီးမှုန့်ကောင်းကောင်း(မှိုမတက်)၊ သကြားစစ်စစ်၊ နွယ်ချို ကောင်းကောင်း စတဲ့ ပစ္စည်းကောင်းတွေကို စေတနာနဲ့ သုံးထားတော့ စားသုံးသူတွေကလည်း သဘောကျကြပါတယ်။ နိုင်ငံခြားက ဆွေမျိုးသားချင်းတွေကို လက်ဆောင်ပေးဖို့တောင် အော်ဒါတွေ မှာကြပါတယ်။ မြန်မာပြည်အနှံ့အပြားလည်း ဖြန့်ဖြူးနိုင်ခဲ့ပါတယ်။ ပစ္စည်းကို Quality ညီညီရဘို့ Roller နဲ့ ရောစပ်နယ်တဲ့ စက်ကြီးတွေ၊ Packing လှလှထုပ်ဘို့ Auto packing machine တွေလည်း သုံးနိုင်ခဲ့ပါတယ်။ ဝန်ထမ်းအလုပ်သမလေးတွေ ၃၀ လောက်ကို သုံးပြီး လက်မလည်အောင် လုပ်ခဲ့ရပါတယ်။ ၁၀နှစ်လောက်အတွင်းမှာ ဒီလုပ်ငန်းက ရတဲ့ဝင်ငွေနဲ့ တိုက်ကလေးတစ်လုံးကိုလည်း ဆောက်နိုင်ခဲ့ပါ တယ်။ကားလေးတစ်စီးလည်း ၀ယ်နိုင်ခဲ့ပါတယ်။\nအဲဒီအချိန်မှာ ငွေဈေးက ၁ ဒေါ်လာကို ၃၀၀ – ၄၀၀ ကျပ် ပတ်ဝန်းကျင်မှာ ရှိပါတယ်။ အလုပ်သမလေးတွေရဲ့ လစာက ၂၅၀၀၀ – ၃၀၀၀၀ လောက်ပေးရင် ကလေးမလေးတွေ ပျော်ရွှင်နိုင်ကြပါတယ်။ သူတို့အိမ်တွေကိုလည်း ပြန်ထောက်ပံ့ပေးနိုင်ကြပါတယ်။ ရှောက်သီးဆေးပြား ၁ ထုပ်ကို ၅၀ နဲ့ သွက်သွက်ကြီး ဖြန့်ဖြူးနိုင်ခဲ့ကြပါတယ်။\n၂၀၀၀ ခုနှစ်မှာ ငွေဈေးအပြောင်းအလဲတွေ စ ဖြစ်လာပါတယ်။ ၁ ဒေါ်လာကို ကျပ် ၄၀၀ ကနေ တရိပ်ရိပ် တက်လာလိုက်တာ ၂၀၀၃-ခုနှစ် ပတ်ဝန်းကျင်မှာ ၈၀၀ ကျပ် လောက်ထိ ရောက်လာပါတယ်။\nကုန်ကြမ်းဈေးတွေက တက်လာသလို အလုပ်သမလေးတွေရဲ့ လုပ်အားခကိုလည်း ၄၅၀၀၀ – ၅၀၀၀၀ လောက် ရအောင် တဖြည်းဖြည်း တိုးတိုးပေးလာရပါတယ်။ ရှောက်သီးဆေးပြား တစ်ထုပ်ရဲ့ ဈေးကိုလည်း ၅၀ ကျပ် ကနေ ၁၀၀ ကျပ် အထိ ရောက်အောင် တဖြည်းဖြည်း တင်ယူလာလို့ ရတော့ တွက်ခြေ ကိုက်နေသေးတယ် ဆိုပါတော့။\n၂၀၀၆-၂၀၀၇ ပတ်ဝန်းကျင်မှာတော့ ငွေဈေးက ၁ ဒေါ်လာ ၁၀၀၀ လောက်ဖြစ်လာပါ တယ်။\nလုပ်ငန်းသုံးပစ္စည်းဖြစ်တဲ့ Plastic အိတ်တွေကို ဒေါ်လာနဲ့ ငွေချေရပါတယ်။ စားဝတ်နေရေး စားရိတ်တွေ တက်လာတော့ အလုပ်သမလေးတွေလည်း ညည်းလာပါတယ်။ ဒီကြားထဲမှာ နယ်စပ်ကစက်ရုံ တွေမှာ သွားလုပ်ရင် တစ်သိန်းအထက် ဝင်ငွေရမယ်။ ၁၀ တန်းလောက် စာတတ်ရင် သူနာပြု အကူလျှောက်(သို့) စက်ချုပ်သင်၊ ငွေကို ချေးငှားပြီး (သို့) အိမ်ပေါင်ပြီး စင်္ကာပူ၊ မလေးရှား နိုင်ငံတွေကို ထွက်ပြီး အလုပ်လုပ်ရင် တစ်လတစ်လကို ၂ သိန်း ၃ သိန်း ရတယ်ဆိုပြီး အလုပ်သမားတွေ တစ်ဖြုတ်ဖြုတ်နဲ့ ထွက်ကုန်ကြပါတော့တယ်။ မီတာခ၊ ဖုန်းခ ကလဲ နှစ်ဆတက်လာတယ်။ မီးမလာလို့ မီးစက်မောင်းရပြန်တော့လည်း ဒီဇယ်ဈေးက ကြီး၊ စည်ပင်လိုင်စင်ကြေးကလည်း တက်၊ အစားအသောက် အန္တရာယ်ကင်းကြောင်း F.D.A လက်မှတ်ရဖို့ကလည်း လိုင်းဝင်ရ၊ မြတ်မြတ် မမြတ်မြတ် ပေးရတဲ့ အမြတ်ခွန် ကလည်း တနှစ်ထက် တနှစ် အလျှော့မပေးစတမ်း တက်၊ ကုန်လိုက်ဖြန့်ဖို့ခေါ်ထားတဲ့ ဒရိုင်ဘာလခကလည်း တက်ပေးရ၊ အလုပ်သမလေးတွေအတွက် နေမကောင်းလို့ သွားပြရင် တနေကုန်စောင့်ရတဲ့ လူမှုဖူလုံရေးကြေးကလည်း ဆောင်ရ၊ ရပ်ကွက်ထဲမှာလည်း လုပ်ငန်းရှင်ဆိုတော့ မြို့နယ်က ခွဲသမျှ သာရေးနာရေးအလှူငွေတွေ အချိုးကျဝင်ပါရနဲ့ အထွေထွေ စရိတ်တွေကတော့ တက်သထက် တက်လာပါတယ်။ ဒါပေမယ့် ရောင်းကုန်ဖြစ်တဲ့ ရှောက်သီးဆေးပြားဈေးကတော့ ၁ထုပ်ကို ၁၀၀ ထက် ပိုတက်လို့ မရပါဘူး။ အပြိုင်အဆိုင် ရောင်းရတဲ့ တရုတ်နဲ့ ယိုးဒယားကဝင်တဲ့ ယိုစုံတွေ၊ ရှောက်သီးဆေးပြားတွေ၊ မန်ကျည်းတော်ဖီတွေက အရသာလည်းကောင်း၊ ဈေးကလည်းချို ၊ Packing လည်း လှတဲ့အပြင် ဖန်ခွက်လိုမျိုး လက်ဆောင်က ပါသေးတယ်။ အဲဒီတော့ ရောင်းအားကလည်း တစ်စထက်တစ်စ ကျလာပါတယ်။\nမွေးထားတဲ့ သားသမီးလေးတွေကလည်း ၉ တန်း ၁၀ တန်းရောက်လာတော့ အမှတ်ကောင်းဖို့ ဝိုင်းကျူရှင်ဘိုး၊ သူတို့ခေတ်နဲ့အညီ နေနိုင်ဘို့ ကွန်ပျူတာ၊ အင်္ဂလိပ်စာ Speaking စတဲ့ သင်တန်းကြေးတွေကလည်း ပိုပိုပြီး ကုန်ကျလာပါတယ်။ အတူနေတဲ့ ဆွေဆွေ့အမေကလည်း ကျန်းမာရေးမကောင်းတော့ ဆေးဘိုးဝါးခကထောင်းတော့ ရတဲ့ဝင်ငွေဟာ အိမ်ရဲ့ စားစရိတ်ကိုတောင် မကာမိတော့ပါဘူး။\nစိတ်ဝင်စားစရာပါ။ ဖတ်ပြီး အတွေးတွေ များသွားရတယ်။ ကိုယ်သာကြုံတွေ့လာရရင် ပြဿနာကို ဘယ်လိုဖြေရှင်းရမလဲလို့ စဉ်းစားမိတယ်။ ကုန်ကျစရိတ်ကို လျှော့ချရမလား။ လုပ်ငန်းအသစ်ပြောင်းရမလား။\nတကယ့်လက်တွေ့မှာ လုပ်ငန်းတခုအောင်မြင်အောင် ထူထောင်ဖို့ မလွယ်သလို လက်ရှိလုပ်နေတဲ့ လုပ်ငန်းကို ဖြုတ်ဖို့ ဆိုတာလည်း မလွယ်လောက်ဘူး။\nစာရေးသူရဲ့ ဇာတ်လမ်းဆက်ကို မျှော်လင့်နေမိတယ်။\nကျွန်မတို့ မိသားစုတွေလဲ အဲဒီလိုအခြေအနေမျိုး ခဏခဏဖြစ်ခဲ့ကြဖူးပါတယ် …\nခေါင်းချင်းဆိုင်ပြီး ဘာဆက်လုပ်ကြမလဲဆိုတာမျိုး ပေါ့ ….\nအခုနောက်ဆုံးအနေအခြေမှာတော့ ဘာမှမလုပ်ပဲ ထိုင်စားတာကမှ မရှုံးဘူးဆိုတဲ့ အခြေအနေမဟုတ်လား ….\nအလုပ်သမားရှားပါးမှုပြသနာဟာ.. မြန်မာပြည်.. မကြာခင်နှစ်တွေမှာ.. အကြီးအကျယ်ရင်ဆိုင်ရဖို့ရှိပါတယ်..။\nအခုလောက်ရှိတဲ့..တိုင်းပြည်အကျယ်နဲ့… သန်း၆၀ လူဦးရေနည်းရတဲ့အထဲ.. လုပ်အားနဲ့..အရင်းအမြစ်ဖြုန်းတီးတာတွေကတမှောင့်မို့… ဒုက္ခတွေဝေနေဦးမယ်ထင်မိတာပါပဲ..။\nအင်္ဂလိပ်ခေတ်ကလည်း.. မြန်မာ့မြေပေါ်မှာ.. အလုပ်တွေလုပ်ကြဖို့.. အိန္ဒိယတိုက်ငယ်ကလူတွေအများကြီးသွင်းလာခဲ့ရဖူးတယ်..။\nတရုတ်တွေလှိမ့်ဝင်လာခဲ့ဖူးတယ်..။ အရှေ့တောင်အာရှရဲ့.. နိုင်ငံသားတွေ.. လာရောက်အလုပ်လုပ်နိုင်ရာ.. နိုင်ငံဖြစ်သွားခဲ့ဖူးတယ်..။\nရှေ့ရေးမြင်တဲ့.. အစိုးရဟာ.. မွေးလာမဲ့ကလေးတွေ..မွေးပြီးကလေးငယ်တွေအတွက်.. ထောက်ပံ့ကြေးတခုပေးမယ် မက်လုံးပေးပြီး.. မြန်မာ့လူဦးရေတက်လာအောင် ..အားစိုက်လုပ်သင့်တယ်..။\nသာသနာဘောင်ကို ..လူတိုင်းလွယ်လွယ်နဲ့.. မ၀င်နိုင်အောင်.. အတားအဆီးတွေ..စည်းကမ်းတွေ.. တင်းတင်းကြပ်ကြပ်…ချသင့်တယ်..။\nစစ်သားတွေကို.. ကုလသမဂ္ဂငြိမ်းချမ်းရေးတပ်ထဲပို့ပစ်ပြီး.. နိုင်ငံခြားငွေရှာသူတွေဖြစ်အောင် လုပ်သင့်တယ်..။\nနိုင်ငံသားပြုနိုင်တဲ့ဥပဒေတွေကို.. လျှော့ချပြိး.. ဒေါ်လာ၁သိန်းယူလာရင်..အမြဲတန်းနေထိုင်ခွင့်( PR)..အဲဒီကနေ.. ၅နှစ်ကြာရင်.. နိုင်ငံသားပေးမယ်ဆိုတဲ့.. ဥပဒေအသစ်ပြဌာန်းသင့်တယ်..။\nအပေါ်က.. ပဒုမ္မာရဲ့ စာနဲ့တော့ သိပ်မဆိုင်ပါဘူး..။\nဒါပေမဲ့.. အသက်ကယ်ထွက်ပေါက်က..နိုင်ငံခြားထွက်ဖို့ဖြစ်လာနိုင်တာမို့.. နိုင်ငံခြားကလူတွေ ပြည်တော်ဝင်တာနဲ့.. ဆက်စပ်လိုက်ပြီး .. အတွေးလေးတွေချရေးထားလိုက်တာပါ…။\n“စစ်သားတွေကို.. ကုလသမဂ္ဂငြိမ်းချမ်းရေးတပ်ထဲပို့ပစ်ပြီး.. နိုင်ငံခြားငွေရှာသူတွေဖြစ်အောင် လုပ်သင့်တယ်..။\nနိုင်ငံသားပြုနိုင်တဲ့ဥပဒေတွေကို.. လျှော့ချပြိး.. ဒေါ်လာ၁သိန်းယူလာရင်..အမြဲတန်းနေထိုင်ခွင့်( PR)..အဲဒီကနေ.. ၅နှစ်ကြာရင်.. နိုင်ငံသားပေးမယ်ဆိုတဲ့.. ဥပဒေအသစ်ပြဌာန်းသင့်တယ်..။”\nဒီလို တွေးနိုင်တဲ့ သူတွေ ကို အကြံ ပေး ပုဂ္ဂိုလ် များအဖြစ် သတ်မှတ်ပြီး နိုင်ငံတော်က အကြံတောင်းသင့်ပါတယ်။\nတောတွေမှာတော့ ပဲခူးဖို့လူတွေရှားနေတယ်ပြောတယ်။ လူဦးရေပြဿာနာလို့ပြောနေပေမဲ့လည်း ခက်နေတာက လ္ဘက်ရည်ဆိုင်တော်တော်များများမှာ လူပြည့်နေတာပဲ။\nအခု အစိုးရသစ်လက်ထက်မှာ စီးပွားရေး ပေါ်လစီတွေကို သိသိသာသာပြောင်းလဲလာတာတွေ့ရပါတယ် …\nလူတွေကတော့ ခေါက်ရိုးကျိုးနေလို့ ပြောင်းလဲမှုတော့ သိပ်မြန်မှာ မဟုတ်ဘူးပေါ့ … နောင်နှစ်အနဲငယ်အတွင်း တိုးတက်လာတာ တွေ့ရမယ်လို့ မျှောင်လင့်မိပါတယ် …\nဒီအဖြစ်မျိုးဆန်ဆန်ကို ပတ်ဝန်းကျင်မှာလဲ အများအပြားတွေ့ခဲ့ဘူးပြီး –\nကိုယ်တိုင်လဲ သေသေချာချာကို အီစိမ့်နေအောင် ကြုံခဲ့ဘူးပါတယ်။\nပြောရရင် အခုလဲ ကြုံနေဆဲပါပဲ ….\nလူလတ်တန်းစားအောက်လွှာ သို့မဟုတ် အငယ်စားအလတ်စား ရိုးရိုးကုန်ထုတ်လုပ်ငန်းငယ်တွေရဲ့ ဝေဒနာပါပဲ…။\nအဲဒီ အငယ်စားအလတ်စား ရိုးရိုးကုန်ထုတ်လုပ်ငန်းငယ်တွေရဲ့ အနာဂတ်က တော့ ကောင်းတဲ့ပုံနဲ့ပြောင်းသွားမယ်မထင်ဘူး …\nပြုတ်သွား / တခြားကြီးတဲ့ဟာနဲ့ ပေါင်းသွား တဲ့နည်းနဲ့ ပြောင်းသွားကြရမှာ စိုးမိတယ်။\nနောက်ပိုစ့်ကို ဆက်ဖတ် ဆက်မန်း ပါဦးမယ်။\nအိမ်မှုကိစ္စတွေနဲ့ စီးပွားရေးနဲ့ ရောထွေးသွားတော့ အားလုံးစိတ်ညစ်စရာကြီးနော်။\nသူတို့ ဘယ်လိုထွက်ပေါက်ရှာသွားကြလဲ ဆိုတာ ဆက်ရေးနေပါတယ်၊\nအပိုင်း(၂) မတင်ခင် ရွာသူရွာသားများသာ သူတို့နေရာမှာဆိုရင် ဘာဆက်လုပ်မလဲ ဆိုတာလဲ သိချင်ပါတယ်၊\nlateral thinking ပေါ့။\nမောင်မောင်နဲ့ ဆွေဆွေတို့အတွက် ဦးကြောင်လာပြီ၊ မပူကြနဲ့။ ဒေါ်ပဒုမ္မာစာအရ\nပစ္စည်းကုန်ကြမ်း – ပြည်တွင်း\nပက်ကင်ကုန်ကြမ်း – ပြည်ပ\nငွေလှဲနှုန်း – ကျပ်ငွေဈေးကျ\nလုပ်ငန်း – ပြည်တွင်းအသေးစား – အလတ်စား\nနည်းပညာ – အလုပ်သမားအားပြု၊ အဆင့်မမြင့်\nကျွမ်းကျင်အလုပ်သမား – ပြည်ပထွက်ကုန်သဖြင့်ရှားပါးလာ\nဈေးကွက် – အင်ပို့ပြိုင်ဆိုင်မှုကြီးမား၊ ဝယ်သူဈေးကွက်\nအခွန်၊လိုင်စင်နှင့် အခြားစရိတ်စက – မြင့်တက်လာ\nအထက်ပါအချက်များမှာ ရှောက်သီးဆေးပြားကုန်ကြမ်းတခုသာ လုပ်ငန်းရှင် ထိန်းချုပ်နိုင်ပြီးနဲ့ ကျန်တာတွေက ထိန်းချုပ်လို့မရတာ နှစ်ပိုင်းခွဲမြင်နိုင်ပါတယ်။\nSWAT Analysis အရ မိမိမှာရှိတဲ့ အားသာချက် Strength သည် ပြည်တွင်းဈေးကွက် အတွေ့အကြုံ၊ ကျွမ်းကျင်မှုနဲ့ ပြည်တွင်းမှတ်ပုံတင် လုပ်ငန်းဖြစ်ပါတယ်။ အားနည်းချက် Weakness တွေကတော့ အထက်မှာပြောခဲ့တဲ့ အချက်တွေကို ပြန်မတွန်းလှန်နိုင်တာဖြစ်ပြီး၊ အခွင့်အလမ်း Opportunities က ကုန်ပစ္စည်းအမျိုးအစားအသစ်၊ ဈေးကွက်အသစ် နဲ့ ခြိမ်းချောက်မှု Threat ကတော့ ပြောထားတဲ့ အားနည်းချက်တွေပါ။\nဒါကြောင့် ထိန်းချုပ်နိုင်မယ်လို့ ယူဆတဲ့၊ အားသာချက်ဖြစ်တဲ့၊ အခွင့်အလမ်းရှိတာကို အားပြု စဉ်းစားပါမယ်။ ရှောက်သီးဆေးပြားတခုထဲသာမက အခြားနီးနီးကပ်ကပ် ဆက်နွယ်ရာ ဥပမာ- ရှောက်ယို၊ ရှောက်ပေါင်း၊ အချဉ်ထုပ်၊ တိုင်းရင်းဆေးတို့ကို တိုးချဲ့ထုတ်လုပ်ပါ။ ဆိုက်ကြီးကြီးနဲ့ ပိုရောင်းနိုင်ဖို့ကြိုးစားပါ။ ဖြန့်ဖြူးရေး လမ်းကြောင်းများမှ အရောင်းနေရာ အသစ်များရှာပါ။ ကုန်ပစ္စည်း အတွဲလိုက် ထုတ်ရောင်းခြင်းဖြင့် ဈေးကွက်မြင့်တင်နိုင်ပါတယ်။ ဥပမာ – တိုင်းရင်းဆေးနဲ့ ရှောက်ပေါင်း၊ အချဉ်ထုပ်နဲ့ ရှောက်သီးဆေးပြား။\nပက်ကင်ပိုင်းမှာ ပလပ်စတစ်အစား အခြားအစားထိုး ဥပမာ – စက္ကူအိတ်၊ ကတ်ထူစက္ကူဗူးနဲ့ ပြောင်းထုတ်နိုင်မလား ကြံဆကြည့်ပါ။ မဖြစ်နိုင်ဖို့တော့ များပါတယ်။\nများများထုတ်၊ မြန်မြန်ရောင်းနိုင်ရင် (mass production) ကုန်ပစ္စည်း တခုခြင်းအရင်းတန်ဖိုး ကျသွားမယ့်အပြင် အရင်ကထက် ပိုဝယ်ရလို့ ကုန်ကြမ်းစရိတ် သက်သာနိုင်ပါတယ်။ ဒီနေရာမှာ တွက်ရမှာက discount များများရအောင် ကုန်ကြမ်း ထုလိုက်ထည်လိုက် bulky shipment ဝယ်မလား၊ သိုလှောင်စရိတ် သက်သာအောင် ကွက်တိ just in time လုပ်မလား၊ ကိုယ့်ဖာသာကိုယ် ဆုံးဖြတ်ပါ။ အရောင်းကို မထိခိုက်စေဖို့တော့ အရေးကြီးပါတယ်။\nဝန်ခံချက်။။။။ ကျနော် ရှောက်သီးဈေးပြားလုပ်ငန်းအကြောင်း မသိပါဘူး။ ပုပုကိုမေးကြည့်တော့ သူကျွမ်းကျင်တဲ့ နယ်ပယ်ဖြစ်လို့ နေပါတယ်။ ဒါကြောင့် သူ့ကို ဆက်သွယ်ရင် ပိုကောင်းမွန်တဲ့ အကြံပေးချက် ရနိုင်စရာရှိပါတယ်။\nကျွန်မတော့ စီးပွါးရေးနဲ့ ပတ်သတ်ရင် အကြံကောင်းသိပ်မထွက်လို့ နောက်ပို့စ်ပဲမျှော်တော့မယ်။\n1.ကျွန်မသာဆို … ကိုယ်ခက်ခက်ခဲခဲ တည်ထောင်ထားတဲ့ လုပ်ငန်းကို ရပ်ပစ်ဖို့ အတွေးထက် … ဘယ်နေရာကနေ အသုံးစရိတ် (လုပ်ငန်းသုံး ၊အိမ်သုံး) လျှော့ချနိုင်မလဲ စဉ်းစားမှာပါ … ။ 2.အပြိုင်ဆိုင်ဝင်လာတဲ့ တရုတ်ဈေးကွက်ကို အလဲထိုးဖို့ … ပါကင်ပုံစံကအစ ပြောင်းမယ်(ဈေးအမျိုးစားသိပ်မကွာပဲ အမြင်ကွာတာမျိုး) … ကွာလတီနည်းနည်းထပ်မြင့်မယ် … အရင်းထက် နည်းနည်းပဲ ပိုတင်ပြီး (ကိုယ်လည်းမရှုံးတဲ့ အနေထား) .. ဈေးချ ဖြန့်မယ် … ။ အလုပ်သမားတွေကို ကျွမ်းကျင်အလုပ်သမားနဲ့ သာမန်အလုပ်သမား ခွဲလိုက်ပါ .. ကျွမ်းကျင်အလုပ်သမားရှိနေလျှင် .. သာမန်လုပ်နိုင်သူထဲက တယောက်ကို လျှော့ချရပါမယ် … အလုပ်နှစ်ဆလုပ်နိုင်တဲ့ ကျွမ်းကျင်အလုပ်သမားကို ထွက်သွားတဲ့ အလုပ်သမားရဲ့ တ၀က်လောက်ပိုပေးလိုက်ပါ … အလုပ်လည်း ပြီးတဲ့ အပြင် ဟိုသာမန်တယောက်ကိုပေးမဲ့ ပိုက်ဆံ တ၀က်သာတယ် … ပိုလုပ်ရတဲ့လူကလည်း ပိုရတယ်ဆိုတော့ .. ငါးကြင်းဆီနဲ့ ငါးကြင်းပြန်ကြော်သလိုပါပဲ .. ။\n3. ရှိသမျှလေး ကုတ်ခြစ်ပြီး ကြောငြာအား ကောင်းကောင်းသုံးမယ် … နောက်တဆက်တည်း ပရိုမိုတာတွေကို အကျိုးခံစားခွင့် ပေးပြီး ဈေးကွက်ထဲ ဖြန့်ဖြူးခိုင်းမယ် … လက်လှမ်းမှီလျှင် မှီသလောက် နယ်ဈေးကွက်ထဲ ဆင်းမယ် … ။ Export အဆက်သွယ်ရှိလျှင်လည်း … တင်ပို့နိုင်အောင် ဈေးကွက်ချဲ့ထွင်မယ် … ။ လုပ်ငန်းလည်ပတ်မှု့ စရိတ်စကနဲ့ အလေလွင့် ဆုံးရှုံးမှူကို အတတ်နိုင်ဆုံးလျှော့ချမယ် … ။\n4.ထို့အတူ … အိမ်သုံးစရိတ် ကိုလည်း ၀င်ငွေနဲ့ ထွက်ငွေ ညှိအောင် နည်းနည်းထိန်းမယ် … ။ ကိုယ်တိုင်ကလည်း လုပ်ငန်းကို မန်နေဂျာဆိုတာမျိုး ၊ ဆွေမျိုးဆိုတာမျိုးနဲ့ လွှဲမထားပဲ .. အလျဉ်းသင့်လျှင် သင့်သလို … ကုန်ကြမ်းဝယ်တဲ့ စာရင်းကအစ ၊ မီတာခအဆုံး အောက်ခြေထိ အပ်ကျတာက အစ သိအောင် စစ်ဆေးသင့်ပါတယ် .. ။\nဒါဆိုလျှင် လုပ်ငန်းလည်ပတ်မှူ ပိုသွက်လာမယ်လို့ ထင်ပါတယ်… ။ Q’ty များများထုတ်နိုင်လျှင် .. အမြတ်နည်းတယ်ဆိုပေမဲ့ .. လုပ်ပျော်တဲ့ အလုပ်ဖြစ်လာမှာပဲ လေ … တရုတ်ဈေးကွက်က အဲ့ဒီလို mass production များများလုပ်ပြီး … စားနေတာ .. ။\nThere are many work force in Myanmar .\nThere are many people looking for Jobs. There are many Jobs available for works. The problem is no skill.\nစိတ်ဝင်တစားနဲ့ comment ပေးကြတဲ့သူတွေ အားလုံးကို ကျေးဇူးတင်ပါတယ်။\nအထူးသဖြင့် Business Management နဲ့ ပတ်သက်ပြီး လေးလေးနက်နက် အကြံပေးထားတဲ့ ဦးကြောင်နဲ့ Etone ကို ကျေးဇူးကမ္ဘာပါ၊\nအခက်အခဲကြုံလာရင် ပညာတတ်တဲ့သူက လွယ်လွယ်ကူကူ ဖြေရှင်းနိုင်တယ်ဆိုတာ ပြသလိုပါဘဲ၊\nနောင်ကြုံလာရင် ဒီနည်းလမ်းတွေ သုံးကြည့်ပါမယ်။\nကိုမောင်မောင်နဲ့ ဆွေဆွေကတော့ ဒီ Theory တွေ မသိတော့ သူတို့ရဲ့ထွက်ပေါက်က တစ်မျိုးဖြစ်သွားပါတယ်။\nမနက်ဖန် connection ကောင်းရင် အပိုင်း(၂)တင်ပါမယ်။\nရှောက်သီးဆေးပြား လုပ်တဲ့ လုပ်ငန်း ထွက်ပေါက် ပိတ်နေတယ်ဆိုတဲ့ ကိစ္စလေးမှာ တခု ပြောစရာ ရှိပါတယ်။ ပြည်ပကနေ ဒေါ်လာနဲ့ ၀ယ်ရတဲ့ ပါကင် ပစ္စည်းတွေကို ပြန်လည် သုံးသပ်သင့်တယ် ထင်တယ်။\nပစ္စည်းတော်တော် များများ ဒီမှာ ထုတ်နိုင်နေပါပြီ။\nရှောက်သီးဆေးပြား လုပ်ငန်းမှ မဟုတ်ပါဘူး ဘယ်လုပ်ငန်းမှာ မဆို အပြိုင်အဆိုင်နဲ့ ခေတ်နဲ့ အညီ ပြောင်းလဲနိုင်ဖို့ လိုပါလိမ့်မယ်။ အပြောင်းအလဲ နောက်ကျရင် ကိုယ်က ကျန်နေတတ်ပါတယ်။\nရှောက်သီး ဆေးပြား ကို ၁၀၀ ထက် ပိုတိုးပြီး ရောင်းလို့ မရပေမဲ့.. ဆေးဆိုင်တွေမှာ ရှောက်သီးဆေးပြား အတောင့် ရှည်ရှည်ကြီးတွေ ပုလင်းနဲ့ ထည့်ရောင်းတဲ့ အစာကြေဆေး လေနိုင်ဆေး ဆိုတဲ့ ဟာတွေကလည်း တပုလင်းကို ၅၀၀ နဲ့ ရောင်းပါတယ်။အတုံး အတစ်တွေ ဆိုရင်တော့ အများကြီး ဆန့်လောက်တယ်။ အတောင့်ရှည်ရှည်တွေက သိပ်မဆန့်တဲ့ သဘောမျိုးနဲ့ ပစ္စည်းခိုထားတယ်။\nတိုင်းရင်းဆေးဆိုပြီး ထုတ်တဲ့ ရှောက်သီးဆေးတောင့်တွေ ရောင်းတဲ့ ဗူးတွေက မြန်မာပြည်မှာ လုပ်ပါတယ်။ ဗူးတဗူး တန်ကြေး ၁၀၀ ၀န်းကျင်သာ ရှိပါလိမ့်မယ်။ ၁၀၀ ထက်တောင် နိမ့်ပါလိမ့်မည်။ ပစ္စည်းကလည်း သန့်ရှင်းမှု အပိုင်းတော့ မသိဘူး သေချာတာကတော့ ထို အတောင့်တွေမှာ ရှောက်သီးအစေ့ခွံတွေပါတတ်တယ်။ စပါးခွံတွေ ၀ါးမိသလိုပါပဲ။ ဒါတောင် မက်မက်မောမော စားနေကြပါသေးတယ်။\nတိုင်းရင်းဆေးနည်း အနေနဲ့ ထုတ်မယ် ဆိုရင် ပိုပြီး အဆင်ပြေလိမ့်မယ်လို့ ယူဆပါတယ်။ ဒါပေမဲ့ တိုင်းရင်းဆေး ဆိုပြီး ထုတ်ရင်တော့ စာရွက်စာတမ်း ကိစ္စတွေကတော့ အများကြီး ရှိပါတယ်။\nဒီကိစ္စကတော့ ကိုယ်ဟာကို စုံစမ်းပေါ့။\nဒီလိုမှ မရဘူး ဆိုရင်တော့ ရှောက်သီးဆေးပြား လုပ်ငန်း အပြင် ရှောက်ယို နဲ့ ရှောက်ပေါင်း တွေကို သေချာ လုပ်ပြီးတော့ နိုင်ငံခြား ဈေးကွက်ကို ချဲ့ထွင်နိုင်အောင် စုံစမ်းသင့်တယ်။ ဈေးကွက်ချဲ့ထွင် ချင်တိုင်း အဆက်အသွယ်က ရှိမှ ဖြစ်တာဆိုတော့ စိတ်မှန်းသလောက်တော့ မလွယ်လှဘူးဆိုတာ သိပါတယ်။ အကြံပေးယုံသက်သက်ပါ။\nတိုင်းရင်းဆေး အဆိုကတော့ ရှောက်သီးရဲ့ သဘောသဘာဝ သွေးလေလျှောက်တဲ့ သဘောရှိတယ်။ လေဖြတ်တဲ့ လူတွေ အတွက် ရှောက်သီးကို ဓါတ်ဆာ အဖြစ်နဲ့ စားကြရပါသေးတယ်။\nဆင်တုန်းမနွယ်ဆိုပြီး တိုင်းရင်းဆေး အနေနဲ့ ရောင်းတော့ ဈေး တင်လို့ရသွားတာပေါ့၊\nကျွန်မလည်းသူတို့ရှာသွားတဲ့ ထွက်ပေါက်ကို မကြိုက်လို့ကိုယ့်ရွာသားတွေရဲ့ သဘောထားခံယူကြည့်တာပါ။\nဒီနေ့ပဲ အလုပ်စားပွဲပေါ်က အစာကြေဆေး ဆိုတဲ့ ပုလင်းလေးကို ကြည့်ပြီး ဖတ်လိုက်သေးတယ်။\nဆင်တုံးမနွယ် ရှောက်သီး နွယ်ချို ပျားရည် နောက်တော့ ဘာညာကွိကွ…(မေ့သွားလို့) ရေးထားပါတယ်။\nဒီလိုပုံစံ အရသာ ဖြစ်အောင် စပ်ဖို့ ဆိုတာကတော့ နည်းပညာ သိတဲ့ လူတယောက်အနေနဲ့ မခက်ခဲလှဘူး ထင်ပါတယ်။ ထုတ်ပိုးထားတဲ့ အနေအထားကလည်း ပြည်တွင်းဖြစ် ဘူး နဲ့ သုံးထားတဲ့ အတွက် စရိတ်တော်တော် သက်သာလိမ့်မယ် ဆိုတာ ခန့်မှန်းလို့ ရပါတယ်။ ဒီလိုနဲ့ အဲလို အကြံမျိုး ပေးဖြစ်သွားတာပါ။\nကလေးတွေနဲ့ နေဖို့ အတွေးဘဲရှိတယ်…..


အစိုးရကို ထိန်းကျောင်းနိုင်တဲ့ပြည်သူ- လွတ်လပ်အတွေး ဆွေးနွေးဖလှယ် - BBC News မြန်မာ\nအစိုးရကို ထိန်းကျောင်းနိုင်တဲ့ပြည်သူ- လွတ်လပ်အတွေး ဆွေးနွေးဖလှယ်\nအစိုးရ မမှန်တာကိုလုပ်ရင် ပြည်သူတွေက ထောက်ပြရမယ် ဆိုပြီး ပခုက္ကူ ငြိမ်းချမ်းရေး စကားဝိုင်းမှာ ဒေါ်အောင်ဆန်းစုကြည်က တိုက်တွန်း ခဲ့ပါတယ်။\nအစိုးရကို ထိန်းကျောင်းတဲ့အခါ ပြည်သူတွေရဲ့ ဝေဖန်မှုက အရေးကြီးကြောင်း ပြောရင်းမှာပဲ ကိုယ်ကျိုးအတွက် အပြစ်ရှာတဲ့ ဝေဖန်ပုံမျိုးတွေလည်း ရှိနေတယ်လို့ အတိုင်ပင်ခံ ပုဂ္ဂိုလ်က ဆိုခဲ့ပါတယ်။\nဒီတော့ …. ပြည်သူတွေ အနေနဲ့ အစိုးရရဲ့ လုပ်ရပ်အပေါ် ဝေဖန်ထောက်ပြ နိုင်တဲ့ အားကောင်းတဲ့ စနစ်မျိုး၊ အခြေအနေမျိုးတွေ ရှိနေပြီလား ။ ဝေဖန်မှုတွေ အပေါ်မှာရော အစိုးရက အလေးထားတာ တွေ့ရလား …. စတာတွေကို ဩဂုတ်လ ၁၁ ရက် စနေည လွတ်လပ်အတွေး ဆွေးနွေးဖလှယ် အစီအစဉ်မှာ ဆွေးနွေးခဲ့ကြပါတယ်။\nImage caption အစိုးရ မမှန်တာကိုလုပ်ရင် ပြည်သူတွေက ထောက်ပြရမယ်\nပင်တိုင်ဆွေးနွေးသူအနေနဲ့ ဒဂုန်မြို့နယ် ပြည်သူ့လွှတ်တော်ကိုယ်စားလှယ် ဒေါ်သက်သက်ခိုင် ရှိနေခဲ့ပြီး၊ တခါ တိုင်းနဲ့ ပြည်နယ် ဒေသန္တရ အစိုးရ အဖွဲ့တွေမှာ ပြည်သူ့ အသံကို နားထောင်ဖို့ ဘာတွေ ပံ့ပိုးပေးထားသလဲ ဆိုတာကိုလည်း မကွေးတိုင်းဒေသကြီး ဝန်ကြီးချုပ် ဒေါက်တာ အောင်မိုးညို ဖြေဆို ခဲ့ပါတယ်။\nမကွေးတိုင်းဒေသကြီးထဲက ပြည်သူတွေ အနေနဲ့ သူတို့ရဲ့ လိုလားချက်၊ မကျေနပ်ချက်တွေ ရှိနေရင် မကွေးအစိုးရရဲ့ ဝက်ဘ်ဆိုက် စာမျက်နှာမှာ ပြည်သူ့အသံ ဆိုတဲ့ ကဏ္ဍအောက် လာရောက် ရေးသားနိုင်တယ်၊ နောက်ဆက်တွဲ စုံစမ်းမှုတွေ ဖြေရှင်းမှုတွေ လုပ်ပေးမယ်လို့ ဒေါက်တာ အောင်မိုးညိုက ဆိုပါတယ်။\nImage caption ပြည်သူ့အသံ ဆိုတဲ့ ကဏ္ဍအောက် လာရောက် ရေးသားနိုင်\nImage caption ပြည်သူ့အသံ လွှတ်တော်အသံ\nဒေါ်သက်သက်ခိုင်ကတော့ ပြည်သူ့အသံတွေကို ထင်ဟပ်ပြီး လွှတ်တော်ထဲမှာ အစိုးရကို မေးခွန်းထုတ်တယ်၊ အစိုးရ ကတိကဝတ်ပြုထားတဲ့ အရာတွေကို တကယ်တမ်း အကောင်အထည်ဖော်မဖော်လည်း နောက်ဆက်တွဲ စောင့်ကြည့် နိုင်တယ် ဆိုပြီး လွှတ်တော်နဲ့ အစိုးရကြား ထိန်းညှိပေးနိုင်မှု အပေါ် ပြောဆို သွားပါတယ်။\nဝင်ရောက်ဆွေးနွေးသူတွေကတော့ တကယ်တမ်း လမ်းပေါ် ထွက် ဆန္ဒပြတဲ့ အခါမျိုးမှာ ဖြစ်စေ၊ ဆိုရှယ်မီဒီယာနဲ့ သတင်းမီဒီယာတွေပေါ် ဝေဖန်တာတွေ ပြုလုပ်တဲ့ အခါမျိုးမှာ ဖြစ်စေ အရေးယူနိုင်တဲ့ ပုဒ်မတွေ ရှိနေဆဲ ဖြစ်သလို၊ သတင်းလွတ်လပ်ခွင့် ပိုအားကောင်းဖို့ လိုနေတယ်လို့လည်း အသီးသီး ထောက်ပြ ဆွေးနွေး သွားကြပါတယ်။\nအသံ ညှင်းပမ်းနှိပ်စက်ခံ အမျိုးသမီးနဲ့ ကလေးတွေကို ကာကွယ်ပေးနေတဲ့ အမေ့ခံ ပုံရိပ်\nညှင်းပမ်းနှိပ်စက်ခံ အမျိုးသမီးနဲ့ ကလေးတွေကို ကာကွယ်ပေးနေတဲ့ အမေ့ခံ ပုံရိပ်\nအသံ နှစ် ၃၀ ပြည့်လာပြီဖြစ်တဲ့ ရှစ်လေးလုံး လှုပ်ရှားမှု ဖြစ်ရပ်မှန်တွေ ဖေါ်ထုတ်သင့်ပြီလား\nနှစ် ၃၀ ပြည့်လာပြီဖြစ်တဲ့ ရှစ်လေးလုံး လှုပ်ရှားမှု ဖြစ်ရပ်မှန်တွေ ဖေါ်ထုတ်သင့်ပြီလား\nအသံ နှစ် ၃၀ အကြာ ရှစ်လေးလုံး ဖြစ်ရပ်မှန်တွေ ဖေါ်ထုတ်သင့်ပြီလား\nနှစ် ၃၀ အကြာ ရှစ်လေးလုံး ဖြစ်ရပ်မှန်တွေ ဖေါ်ထုတ်သင့်ပြီလား


SANN MAW: Scale of Nuclear Accidents\nခုမှ သတိရလို့ ဒီပို့စ်ကို တင်လိုက်တယ်။ ပြောချင်တာက. ဂျပန်ရဲ့ ညူကလီယား အန္တရာယ်ကို အဆင့် (၄) လို့ သတ်မှတ်ထားတယ်ဆိုတာ အရင်ပို့စ်တွေမှာ ပြောခဲ့တယ်။ ဒါပေမယ့် ဘယ်အဆင့်မှာ ဘယ်လောက် စိုးရိမ်ရတယ်။ ဘယ်တုန်းက ဘယ်နိုင်ငံမှာ ဘယ်အဆင့်ထိဖြစ်ပျက်ခဲ့တယ်ဆိုတာ မပြောရသေးတော့ စာဖတ်သူတွေ နိုင်းယှဉ်ကြည့်နိုင်အောင် တင်ပေးလိုက်ပါတယ်။\nsource ကတော့ BBC and UN Nuclear Agency, IAEA နဲ့ ဒီ နေရာတို့ ဖြစ်ပါတယ်။\nအဆင့်သတ်မှတ်တာကို IAEA က သတ်မှတ်တယ်လို့သိရတယ်။ ခုပြောတဲ့အဆင့်သတ်မှတ်ချက်မှာ\nဓါတ်ရောင်ခြည်ကျရောက်မှုကိုတိုင်းတဲ့ယူနစ် ကိုတွေ့လိမ့်မယ်။ အဲ့ဒါကို မီလီဆားဗတ်=mSv ဒါမှ မဟုတ် မိုက်ကရိုဆားဗတ်=uSv စတာတွေနဲ့ဖေါ်ပြလေ့ရှိတယ်။ ဒီနေရာမှာ မီလီ နဲ့ မိုက်ကရိုဟာ အဆ တစ်ထောင် ကွာတယ်ဆိုတာ သတိထားရမယ်။ ဘာလို့လဲဆို သတင်းတွေမှာ ပြောရင် မိုက်ကရိုလား မီလီလားပေါ်မူတည်ပီး အတော်ပြင်းအားကွာသွားတာ တွေ့ရမယ်။ အဲ့ဒါကို သတိမထားမိရင် မလိုပဲကြောက်လန့်တာမျိုး။ မျက်ကန်းတစေ မကြောက်တာမျိုးဖြစ်လာနိုင်တယ်။ မီလီဆားဗတ် ဟာ မိုက်ကရိုဆားဗတ်ထက် အဆ ၁၀၀၀ ပိုများပါတယ်။\nတနည်း 1mSv = 1000uSv ဖြစ်တယ်။ ဒီ mSv or uSv ကို ဒီအတိုင်းသုံးရင် တခါစာ ကိုဆိုလိုတာဖြစ်တယ်။ နောက်တချက်က 1Sv=1000မီလီSv=1mSv ဖြစ်ပါတယ်။ အဲ့ဒါလေးတွေကို သတိထားပီးခွဲခြားနားထောင်ဖို့လိုပါတယ်။ ဒါမှသာ မလိုအပ်ပဲ သွေးပျက်ခြင်း၊ အရဲကိုးခြင်းများကို ရှောင်ရှားနိုင်မှာပါ။\nဥပမာ အနေနဲ့ ဝီကပီးဒီးယားမှာရေးထားတာက ငှက်ပျောသီးတလုံးစားရင် 0.0001mSv ရနိုင်တယ်လို့ရေးထားတယ်။\nတကယ်လို့ 400mSv/hr ဆိုရင် လူပေါ်ကိုကျရောက်နေတဲ့ ဓါတ်ရောင်ခြည်ပမာဏ ဟာ တနာရီကြာတိုင်း ၄၀၀မီလီဆားဗတ် သက်ရောက်စေတယ်လို့ပြောတယ်။ ခုဖူကူရှီးမားစက်ရုံမှာ တခါတရံဓါတ်ရောင်ခြည်ထွက်တာကို ဒီလိုအသုံးမျိုးနဲ့ သုံးတာတွေ့တယ်။ ဥပမာ အနေနဲ့ 200mSv/hr စက်ရုံဂိတ်ဝမှာသက်ရောက်တာတွေ့တယ်ဆိုရင် တနာရီကြာအဲ့ဒီစက်ရုံဂိတ်ဝမှာ ဘာအကာအကွယ်မှ မပါပဲ နေတဲ့သူဟာ ၂၀၀ မီလီဆားဗတ် ကိုယ်ပေါ်ကိုသက်ရောက်ခံလိုက်ရတယ်လို့ပြောလို့ရတယ်။\n1mSv/yr ဆိုရင် တနှစ်လုံးနေမှ. လူပေါ်ကျရောက်တဲ့ ရောင်ခြည်ပြင်းအားဟာ 1mSv ရှိတယ်လို့ပြောတယ်။\nအဆင့်(၁)- ဓါတ်ရောင်ခြည်ကျရောက်မှုဟာသာမာန်လူတယောက်တနှစ်မှာရှိရမယ် ပုံမှန်ပမာဏထက်နည်းနည်းလေးပိုများတယ် (Minor safety problem) လို့ပြောတယ်။ ခုဟာ က ကိုယ့်စိတ်ထင် မြန်မာပြည်အထက်အညာမှာ နေပူထဲထွက်တာများရင်ဖြစ်နိုင်တဲ့ဟာမျိုးလို့ထင်တယ်။ မသေချာဘူး၊ကျွှမ်းကျင်သူများဝင်ရောက်မှတ်ချက် ပေးခဲ့ရင်ပိုကောင်းပါတယ်။\nအဆင့်(၂) - ဒါက ဓါတ်ရောင်ခြည်ပမာဏဟာ ၁၀မီလီဆားဗတ် နဲ့အထက်ပိုများလာတာကိုခေါ်တယ်။ တနှစ်ကိုသာမာန်လူတယောက်အတွက် ပုံမှန်ရှိတဲ့ ပျှမ်းမျှဓါတ်ရောင်ခြည်သက်ရောက်မှုပမာဏကို ၁မီလီဆားဗတ် (1mSv) average annual dose လို့သတ်မှတ်တယ်။\nဒီ အဆင့်၁ နဲ့ ၂ မှာ သူတို့သုံးနုန်းတာက အတိအကျဆိုရင်\nသာမာန်လူ=amember of public ဆိုပီးသတ်မှတ်တယ်။\nဒါကို ရှင်းအောင် ပြောတာက..နောက်တဆင့်မှာကျတော့ worker=အလုပ်သမားတယောက်ပေါ်ကျ ရောက်တဲ့ဓါတ်ရောင်ခြည်ပမာဏ နဲ့သတ်မှတ်တာဖြစ်လို့ ရောမသွားအောင် ထပ်ရှင်းတာဖြစ်တယ်။\nအဆင့်(၃) - ဓါတ်ရောင်ခြည်ဟာ အလုပ်သမား=worker တယောက် တနှစ်လက်ခံရမယ့် ပမာဏ ထက် ၁၀ ကျော်ပိုများတယ်လို့သတ်မှတ်တယ်။\nအထက်က အဆင့်(၁) ကနေ (၃) အထိကို incident case လို့ခေါ်ပီး အဆင့် (၄) ကနေ (၇) ထိကိုတော့ Accident case လို့်ခေါ်တယ်။\nအဆင့်(၄) - ဒီအဆင့်မှာတော့ ရေဒီယိုသတ္တိကြွပစည်းတွေပါလာပီး။ ညူကလီးယားစက်ရုံလိုမျိုးတွေကနေ ရေဒီယိုသတ္တိကြွပစည်းပမာဏအနည်း ငယ်ယိုစိမ့်ထွက်လာ တာမျိုးကိုခေါ်တယ်။ ဒီအဆင့်မှာ Tokaimura, Japan မှာ ၁၉၉၀ က လူတယောက်သေဘူးတယ်လို့သိရတယ်။ ဘယ်မှာ သေတယ်ဆိုတာတော့မပါဘူး။ စိတ်ထင် ညူကလီးယားစက်ရုံကလူဖြစ်မယ်လို့ ထင်တယ်။ ဒီအဆင့် ကို Accident with local consequences= local ဒေသကိုသာ ထိခိုက်စေနိုင်တဲ့ ဟာမျိုးလို့သတ်မှတ်တယ်။\nအဆင့်(၅) - ဒါလဲ ရေဒီယိုသတ္တိကြွပစည်းတွေ အကန့်အသတ်နဲ့ထုတ်လွှတ် မှုလို့ခေါ်တယ်။ ၁၉၅၇ မှာ အမေရိကား three mile island မှာ ဖြစ်ခဲ့တဲ့ အရေးအခင်းမျိုးကိုခေါ်တယ်။ ဒီအဆင့် ကိုတော့ Accident with wider consequences = ပိုကျယ်ကျယ်ပြန့်ပြန့်ထိခိုက်တယ်လို့ပဲ ပြောရမယ်ထင်တယ်။ အဲ့ဒီ ၃မိုင်ကျွှန်းကို ခုချိန်ထိ ကန့်သတ်နယ်မြေလုပ်ထား တယ်လို့သိရတယ်။အဲ့ဒီအကြောင်းကို နောက်ထပ် သပ်သပ်ရေးမယ် စိတ်ကူးထားတယ်။\nအဆင့်(၆) - ဒါကတော့ ရေဒီယိုသတ္တိကြွပစည်းတွေ..အတော်များများပေါက်ကွဲမှုကြောင့်လွှင့်စင်ထွက်လာတာကိုပြောတာဖြစ်တယ်။ ၁၉၅၇ မှာ Kyshtym, Russia မှာ ဖြစ်ခဲ့တဲ့ဟာ လို့ပြောတယ်။အဲ့တုန်းကစတီးကန်နဲ့သိုလှောင်ထားတဲ့တန် ၈၀ လောက်ရှိတဲ့ radioactive waste တွေကို အအေးပေးတဲ့စနစ်ပျက်သွားတဲ့အတွက် အပူလွန်ပီး စတီးလှောင်ကန်ဟာ ပေါက်ကွဲထွက်သွားတယ်။ ၁၀ နာရီအတွင်း ကီလိုမီတာ ၃၅၀ လောက်ကို ရေဒီယိုသတ္တိကြွဓါတ်တွေ ပျံနှံကုန်တယ်လို့သိ၇တယ်။\nဒါကို Serious Accident လို့ပြောတယ်။ ဘာသာ ပြန်ရင်တော့ ပြင်းပြင်းထန်ထန်ထိခိုက်တယ်လို့ပဲ ပြန်ရမယ်။ ဘာကို ဆိုလိုချင်တယ် ဆိုတာတော့ တိတိကျကျမသိဘူး။\n၁။ အဲ့တုန်းက ဆိုဗီယက်အစိုးရဟာ ပါတ်ဝန်းကျင်လူထုကို အချိန်မှီအသိမပေးခဲ့ဘူး။ တပါတ်လောက်နောက်ကျပီးမှ..အသိပေးတယ်။ကယ်ဆယ်ရေးတွေလုပ်တယ်။ ဒါ့ကြောင့်လူထုဟာ ရေဒီရေးရှင်း ရဲ့ဒါဏ်တွေကို ပြင်းပြင်းထန်ထန်ခံခဲ့ရတယ်။\n၂။ အနည်းဆုံးလူ ၂၀၀နဲ့ အထက်ဟာ ကင်ဆာရောဂါ နဲ့ နောက်ပိုင်းမှာ သေသွားတယ်။\n၃။ အဲ့လိုဖြစ်ခဲ့တဲ့ နေရာကို EURT (East Ural Radioactive Trace) site လို့ခေါ်တယ်။ ခုချိန်ထိ လူတွေကို ဖြတ်သွားခွင့်မပြုသေးဘူး။\nအဆင့်(၇) - ဒါကတော့ နောက်ဆုံးအဆင့်၊ အပြင်းဆုံးဖြစ်တယ်။ Major Accident လို့ခေါ်တယ်။ ဒါလဲ ဆိုဗီယက် မှာဖြစ်တာပဲ။ Chernobyl, Russia 1986 ချာနိုဘိုင်း ညူကလီးယားစက်ရုံပေါက်ကွဲမှု လိုဟာမျိုးကိုပြောတာ၊ ကိုယ့်စိတ်ထင် အသက် ၃၀ နဲ့ အထက်လူတွေ ဆိုရင်တော့ အသေအချာ မှတ်မိမယ်ထင်တယ်။ အဲ့ဒီတုန်းက..မြန်မာပြည်မှာ အက်ဆစ်မိုးရွှာမယ် ဘာညာဆိုပီးတော့ အကုန်လန့်နေကြသေးတယ်။ နောက်တော့လဲမြန်မာပြည်မှာတော့မရွာဘူး။အိုင်ယာလန်မှာ သွားရွာတယ်လို့ကြားတယ်။ ချာနိုဘိုင်းကြောင့် အောက်ပါအကျိုးဆက်တွေဖြစ်ခဲ့တယ်လို့သိရတယ်။\n၁။ အိုင်ယာလန်မှာ ညူကလီးယားမိုးရွာတယ်\n၂။ယူကရိန်း၊ ဘိုင်လာရုစ်၊ ရုရှ ရဲ့ဧရိယာတော်တော်များများဟာညူကလီးစွန့်ပစ်ပစည်းတွေကြောင့် ပါတ်ဝန်းကျင်ထိခိုက်ကုန်တယ်။\n၃။ အဓိကဖြစ်တဲ့နေရာနဲ့ ၄ ကီလိုမီတာအတွင်းက အပင်တွေ အကုန်သေကုန်တယ်။ အဲ့ဒီဒေသကို ခု အနီရောင်တောအုပ် လို့ခေါ်တယ်။\n၄။သတ္တဝါတွေဟာ အတော်များများသေကုန်တယ်။ မသေပဲကျန်တာတွေလဲ သိုင်းရွိုက် နဲ့ မျိုးပွားအင်ဂါတွေမှာ ထိခိုက်ကုန်တယ်။ ဒါပေမယ့်နောက်မျိုးဆက်တွေမှာတော့ မသက်ရောက်ဘူးလို့သိရတယ်။\n၅။လူပေါင်း ၃ သိန်းကျော်ကို အပြီးတိုင်နေရာရွှေ ခိုင်းလိုက်ရတယ်။ အဲ့လိုမရွှေနိုင်ခင်မှာ တချို့လူတွေသေကုန်တယ်။ တချို့နောက်ပိုင်းမှာ ကင်ဆာရောဂါတွေရတယ်။ နောက်ညူစက်ရုံဝန်ထမ်းတော်တော်များများနဲ့ စက်ရုံမီးလောင်တာကို ငြိမ်းသတ်ရတဲ့ မီးသတ်သမားတွေ အတော်များများရက်ပိုင်းအတွင်း ရေဒီရေးရှင်းသင့်လို့ သေကုန်တယ်။ ဘာလို့ဒီလောက်သေတာ များကုန်လဲဆိုရင် အဲ့ဒီတုန်းက ဆိုဗီယက်အစိုးရဟာ ပွင့်လင်းမှုမရှိဘူး။ ဝန်ထမ်းတွေ.။မီးသတ်သမားတွေဟာ ရေဒီရေးရှင်းအန္တရာယ်ရှိတယ်ဆိုတာ သတိပေးခံရခြင်းမရှိပဲ၊ အကာအကွယ်မပါပဲ ငြိမ်းသတ်ခဲ့ရတယ်ဆိုတာ နောက်ပိုင်းမှာ စစ်ဆေးချက်တွေမှာ တွေ့ရှိရတယ်။\nဒီ အကြောင်းကိုလဲ သတ်သတ်ရေးမယ် စိတ်ကူးထားတယ်။\nအထက်က ပြောခဲ့တဲ့ အဆင့်သတ်မှတ်ချက်တွေမှာ..တိတိကျကျ..ဘယ်အဆင့်ဟာဖြင့် ဘယ်နှစ်မိုင် ပါတ်လည်အတွင်း ထိခိုက်မယ်။ ဘာတွေဖြစ်ကုန်မယ် ဆိုတာအတိအကျပြောမထားတာ တွေ့ရတယ်။ ဘာပဲဖြစ်ဖြစ်..အမေရိကား ၃မိုင်ကျွှန်းအရေးအခင်း (အဆင့် ၅) နဲ့ ရုရှ ချာနိုဘိုင်း အရေးအခင်း (အဆင့် ၇) အကြောင်း ဖတ်ပီးသွားရင်တော့ တခြားအဆင့် တွေကို လဲ ခန့်မှန်းလို့ ရသွားမယ်လို့ ယူဆရတာပဲ။ အနည်းဆုံး အဆင့် (၄) (မှတ်ချက်။ ။ ခုလောလောဆယ် ဂျပန်မှာ သတ်မှတ်ထားတဲ့ အဆင့် ကိုပြောတာ) နဲ့ အဆင့် (၆) ကိုတော့ ခန့်မှန်း လို့ရသွားမယ်ထင်တယ်။ ဒါဆိုရင်..ကိုယ့်အနေနဲ့ ဘယ်လောက်ထိပြင်ဆင်ထားသင့်တယ် ဆိုတာသိရတာပေ့ါ။\nကျော်နှင်းဆီလွင် 17 March 2011 at 12:28